text:
དེ་ཡང་ འབྲུག་གི་རང་བཞིན་གནས་སྟངས་སྙན་ཞུ་ཟིན་བྲིས་དང་འཁྲིལཝ་ད་ བཟོ་སྐྲུན་གྱི་དོན་ལུ་ ཤིང་ཆས་དང་ ཐབ་ཤིང་གི་ མཁོ་འདོད་ཚུ་ལུ་བརྟེན་ ནགས་ཚལ་ནང་ལས་ ལོ་བསྟར་བཞིན་དུ་ ཤིང་ཚུ་འབོར་ཆེ་ཏོག་ཏོ་སྦེ་ ལག་ལེན་འཐབ་དོ་ཡོད་པའི་ གསལ་སྟོན་འབདཝ་མས་ཟེར་བཀོད་ནུག།
སྙན་ཞུ་དེ་ནང་ བཀོད་དོ་བཟུམ་འབད་བ་ཅིན་ རྒྱལ་ཁབ་ནང་ བཟོ་སྐྲུན་ལས་སྡེ་ཁག་གིས་ ཤིང་ཆའི་དོན་ལུ་ ནགས་ཚལ་ནང་གི་ ཤིང་གི་ཚད་གཞི་ལས་ལྷག་པའི་ མཁོ་འདོད་ཡར་སེང་འགྱོ་དོ་ཡོདཔ་སྦེ་ འབྲེལ་ཡོད་ལས་སྡེ་ཁག་གི་ གནས་སྡུད་ཚུ་གིས་ གསལ་སྟོན་འབདཝ་མས་ཟེར་ཨིན་པས།
སྤྱི་ལོ་༢༠༠༤ ལུ་ ནགས་ཚལ་འཛིན་སྐྱོང་སྡེ་ཕྲན་ཚུ་ནང་ལས་ མཁོ་སྤྲོད་འབད་མི་ ཤིང་གི་ཚད་གཞི་དེ་ ཀིའུ་བིཀ་མི་ཊར་༢༨༤,༠༠༠ འབད་མི་དང་ཕྱདཔ་ད་༣ ལྟབ་ཀྱིས་ཡར་སེང་ཐོག་ སྤྱི་ལོ་༢༠༡༠ ལུ་ སྡེ་ཕྲན་དེ་ཚུ་ལས་ ཤིང་ཡོངས་བསྡོམས་ ཀིའུ་བིཀ་མི་ཊར་༦༡༠,༠༡༩ དེ་ཅིག་ མཁོ་སྤྲོད་འབད་ནུག་ཟེར་ཨིན་པས།
དེ་སྦེ་ བཟོ་སྐྲུན་ལས་སྡེ་རྒྱ་ཆེ་དྲགས་སྦེ་ གོང་འཕེལ་འགྱོ་མི་ལུ་བརྟེན་ ནགས་ཚལ་ནང་ཡོད་མི་ཤིང་གི་ ཁྱབ་ཚད་ལས་འགལ་བའི་ ཤིང་གི་མཁོ་འདོད་དེ་ ཚ་གྱང་ལང་སི་སི་སྦེ་ ཡར་སེང་འགྱོཝ་དོ་ཡོད་པའི་ མངོན་གསལ་བྱུང་དོ་ཡོདཔ་སྦེ་ སྙན་ཞུ་དེ་ནང་བཀོད་ཡོདཔ་ཨིན་པས།
དེ་ཡང་ སྤྱི་ལོ་༢༠༡༡ ལུ་ ནགས་ཚལ་དང་གླིང་ཁ་ཞབས་ཏོག་ལས་ཁུངས་ཀྱིས་ ཞིབ་འཚོལ་ཅིག་ འབད་མི་དང་འཁྲིལཝ་ད་ ལོ་ངོ་༥ དེ་ཅིག་གི་ཤུལ་ལས་ ཧ་ལམ་ཤིང་ སི་ཨེཕ་ཊི་ས་ཡ་༡.༨༥ དེ་ཅིག་ མཁོ་འདོད་གྲུབ་མ་ཚུགས་པའི་ ཆད་ལུས་འཐོན་ནིའི་ ཉེན་ཁ་འདུག་ཟེར་བཀོད་ནུག།
གནད་དོན་དེ་ལུ་ལྟ་བ་ཅིན་ འབྲུག་ལུ་ ནགས་ཚལ་གྱི་ཁྱབ་ཚད་ཡོད་མི་ལུ་ ཉམས་སྲུང་གི་ཚ་གྱང་མེད་པར་ ལག་ལེན་འཐབ་དོ་བཟུམ་མའི་ གསལ་སྟོན་འབད་བའི་ཁར་ ཤིང་གི་མཁོ་འདོད་ཚུ་ དེ་སྦེ་ར་ ཡར་སེང་འགྱོ་བ་ཅིན་ ནགས་ཚལ་མར་ཉམས་ཐོག་ མཐའ་འཁོར་གནས་སྟངས་དང་འབྲེལ་བའི་ དཀའ་ངལ་ཚུ་ཡང་ འོས་འབབ་ཡོདཔ་ཨིན་པས།
དེ་མ་ཚད་ ནགས་ཚལ་མེ་རྐྱེན་ལུ་བརྟེན་པའི་ ཉམས་སྲུང་གི་ དོ་འགྲན་ཚུ་ཡང་ བྱུང་དོ་ཡོདཔ་ད་ དེ་ཡང་ སྤྱི་ལོ་༡༩༩༧ དང་༢༠༡༡ གི་བར་ན་ ནགས་ཚལ་མེ་རྐྱེན་ཐེངས་༦༢ དེ་ཅིག་ བྱུང་ཡོདཔ་ད་ ལོ་བསྟར་བཞིན་དུ་ ནགས་ཚལ་ཧེག་ཊར་༧,༣༦༠.༥༣ དེ་ཅིག་ ནགས་ཚལ་མེ་རྐྱེན་ལུ་བརྟེན་ ཉམས་ཆག་ཤོར་ནུག་ཟེར་ཨིན་པས།
འདས་པའི་ལོ་༡༥ དེ་ཅིག་ནང་ ནགས་ཚལ་མེ་རྐྱེན་གྱི་ གནས་སྟངས་དེ་ མར་ཉམས་སོང་ཡོད་རུང་ བྱུང་རྐྱེན་གྱི་གནས་སྟངས་དེ་ ཚ་གྱང་ཅན་ཅིག་སྦེ་ར་ གནས་ཏེ་ཡོད་ཟེར་ཨིན་པས།
ནགས་ཚལ་མེ་རྐྱེན་མང་ཤོས་ར་ མི་མང་གིས་ སྣང་མེད་ཐོག་ལས་ ཞིང་ཚུ་ནང་ རག་རོག་ཚུ་མེ་བཏང་མི་དང་ དེ་ལས་ གཞན་སོ་ནམ་ཞིང་ལཱ་དང་འབྲེལ་བའི་ གནད་དོན་ཚུ་གི་དོན་ལུ་ མེ་བཏང་དགོ་པའི་ལཱ་ཚུ་ལུ་བརྟེན་ཏེ་ བྱུང་དོ་ཡོད་པའི་ གསལ་སྟོན་འབདཝ་མས་ཟེར་ ཨིན་པའི་གནས་ཚུལ།


c: text/html

text:
དེ་ཡང་ རྫོང་ཁག་གི་ ཚོགས་སྡེའི་འདེམས་ངོ་གནས་ཆུ་དང་ བསོད་ནམས་དབང་ཕྱུག་ ཚེ་རིང་དབང་ཆེན་༣ གྱི་དོན་ལུ་ ངོས་ལེན་གྲུབ་པའི་ འགྲེམ་ཐོག་ཚོགས་རྒྱན་བཙུགས་ཡོད་མི་ ཡོངས་བསྡོམས་༢,༣༦༨ ཡོད་ཟེར་ བཙག་འཐུ་འགོ་དཔོན་ སངས་རྒྱས་རྡོ་རྗེ་གིས་ བཤདཔ་ཨིན་པས།
ཁ་ཙ་ ཕྱི་རུའི་ཆུ་ཚོད་༥ ཚུན་ཚོད་ རྫོང་ཁག་གིས་ འགྲེམ་ཐོག་ཚོགས་རྒྱན་བསྡོམས་༢,༧༢༤ འབྱོར་མི་ལས་༣༥༦ ཆ་མེད་སོང་ཡོད་མི་དེ་ཡང་ འགྲེམ་ཐོག་ཚོགས་རྒྱན་གྱི་ འབྲི་ཤོག་ནང་ ཚོགས་རྒྱན་སྐྱུར་མིའི་ ངོས་འཛིན་འདྲ་པར་གྱི་ ཨང་གསལ་བཀོད་མ་འབད་མི་དང་ ཨང་གྲངས་འཛོལ་ཏེ་བཀང་ཡོདཔ་ དབང་ནུས་ལྡན་པའི་དཔང་པོ་མེད་པའི་ཁར་ དཔང་པོ་གསལ་བཀོད་འབད་ཡོད་རུང་ བཙག་འཐུའི་ཐོ་ཡིག་ནང་མ་ཚུད་མི་ དེ་ལས་ ངོ་སྤྲོད་གསལ་བསྒྲགས་ལག་ཁྱེར་མེད་མི་ལུ་བརྟེན་ཨིན་པས།
འགྲེམ་ཐོག་ཚོགས་རྒྱན་༣༥༦ ཆ་མེད་སོང་མི་ལས་ མཐོ་ཤོས་ར་ ངོ་སྤྲོད་གསལ་བསྒྲགས་ལག་ཁྱེར་མེད་མི་༡༩༢ དང་ དེ་གི་ཤུལ་ལས་ ཚོགས་རྒྱན་སྐྱུར་མིའི་ ངོས་འཛིན་འདྲ་པར་གྱི་ ཨང་མ་བཀོད་པར་ སྟོངམ་བཞག་བཞགཔ་༤༨ དེ་ལས་ ངོས་འཛིན་འདྲ་པར་གྱི་ ཨང་འཛོལ་ཏེ་བཀོད་བཀོདཔ་༣༨ དབང་ནུས་ལྡན་པའི་ དཔང་པོ་མེད་མི་༥ དང་ བཙག་འཐུའི་ཐོ་ཡིག་ནང་མ་ཚུད་མི་ཚུ་ དབང་ནུས་ལྡན་པའི་དཔང་པོ་སྦེ་བཙུགས་བཙུགསཔ་༤༨ གསང་བའི་འགྲེམ་ཐོག་ཚོགས་རྒྱན་སྐྱུར་མིའི་ ཡིག་ཤུབས་ཚུ་ལུ་ ཐིའུ་ཚུལ་ལྡན་མ་རྐྱབ་མི་༢༥ ཆ་མེད་བཏང་ཡི་ཟེར་ རྫོང་ཁག་བཙག་འཐུ་འགོ་དཔོན་གྱིས་ སླབ་ཨིན་པས།
ཁོ་གིས་འབད་བ་ཅིན་ རྫོང་ཁག་ནང་ འགྲེམ་ཐོག་ཚོགས་རྒྱན་བསྐྱུར་ནིའི་དོན་ལུ་ ཁྱད་ཚད་ལྡན་མི་ ཚོགས་རྒྱན་སྐྱུར་མི་བསྡོམས་༣,༡༣༧ གྱིས་ ཐོ་བཀོད་འབད་ཡོད་རུང་༢,༧༢༤ གིས་ འགྲེམ་ཐོག་ཚོགས་རྒྱན་བཙུགས་ཡོདཔ་ལས་༤༡༣ གྱིས་ འབྲེལ་ཡོད་འདེམས་ཁོངས་ཀྱི་ ངོས་ལེན་འགོ་དཔོན་ལུ་ འགྲེམ་ཐོག་ཚོགས་རྒྱན་ཚུ་ཕྱིས་ཏེ་ བསྐྱལ་ཡོདཔ་ཨིན་ན་ ཡང་ཅིན་ མ་བསྐྱལ་བར་ བཞག་ཡོདཔ་ཨིན་ན་ ཧ་མ་གོ་ཟེར་ཨིན་པས།
མོང་སྒར་རྫོང་ཁག་ནང་ རྒྱལ་ཡོངས་ཚོགས་སྡེའི་ བཙག་འཐུའི་དོན་ལུ་ ཁྱད་ཚད་ལྡན་མི་ ཚོགས་རྒྱན་སྐྱུར་མི་ ཨམ་སྲུ་༡༥,༦༦༣ དང་ ཕོ་སྐྱེས་༡༤,༦༡༡ འབདཝ་ད་ བསྡོམས་༣༠,༢༧༤ ཡོདཔ་ཨིན་པའི་གནས་ཚུལ།

robotstxt: allowed

filter: keep


text:
༉ མོང་སྒར་ཁྲིམས་འདུན་གྱིས་ རྒྱལ་པོའི་ཞིང་གི་ ས་ཆ་བགོ་བཀྲམ་དང་འབྲེལ་བའི་ འཁྲུན་ཆོད་གནང་མིའི་རྒྱབ་འགལ་ལུ་ ནང་སྲིད་བློན་པོ་མི་འགྱུར་རྡོ་རྗེ་གིས་ ཆེ་མཐོ་ཁྲིམས་ཀྱི་འདུན་སར་ མཐོ་གཏུགས་འབད་ནིའི་དོན་ལུ་ ཁ་ཙ་ མཐོ་གཏུགས་ཀྱི་ ཞུ་ཡིག་བཙུགས་མི་དེ་ ཚོགས་ཆུང་གི་ འཐུས་མི་ཚུ་གི་གྲས་ལས་ མཇུག་ཨིན་པས།
ནང་སྲིད་བློན་པོ་གིས་ རྫོང་ཁག་ཁྲིམས་འདུན་གྱི་ འཁྲུན་ཆོད་ལུ་ བསམ་པ་མ་རྫོགས་མི་ལུ་བརྟེན་ མཐོ་གཏུགས་འབདཝ་ཨིན་ཟེར་ རྒྱབ་མི་འཇམ་དབྱངས་ཤེས་རབ་དབང་འདུས་ཀྱིས་ སླབ་ཨིན་པས།
རྒྱབ་མི་གིས་འབད་བ་ཅིན་ ཉེས་རྩོད་ཀྱི་ ཉེས་པ་སྨིན་དགོ་པ་ཅིན་ མི་དེ་གིས་ མནོ་ཞིང་བསམ་ཞིང་ཐོག་ལུ་ རང་ལུ་ཁེ་ཕན་ཡོད་པའི་ ཁྲིམས་འགལ་གྱི་ལཱ་ཅིག་ འབད་དགོ་ཟེར་ཨིནམ་ད་ མཐོ་གཏུགས་འབད་དགོ་པའི་ གནད་དོན་གཞན་ཡང་ དག་པ་ཅིག་ཡོད་ཟེར་སླབ་ཨིན་པས།
རྫོང་ཁག་ཁྲིམས་འདུན་གྱིས་ སྤྱི་ཟླ་༣ པའི་ཚེས་༨ ལུ་ འཁྲུན་ཆོད་བཏོན་པའི་སྐབས་ ནང་སྲིད་བློན་པོ་ མི་འགྱུར་རྡོ་རྗེ་ལུ་ ཡིག་ཚང་བྱ་སྤྱོད་ངན་པའི་ ཉེས་འཛུགས་ལུ་བརྟེན་ ཁྲིམས་འཐུས་བཏབ་ཆོག་པའི་ བཙོན་ཁྲིམས་ལོ་༡ བཀལ་ཡོདཔ་ད་ ནང་སྲིད་བློན་པོ་གིས་ སྤྱི་ལོ་༢༠༠༥ དང་༢༠༠༦ ལུ་ མོང་སྒར་རྫོང་བདག་སྦེ་ སྡོད་པའི་སྐབས་ལུ་ གཞུང་གིས་བཀོད་དེ་ཡོད་པའི་ ཚད་གཞི་དང་ ལམ་ལུགས་ཚུ་དང་ མ་འཁྲིལ་བར་ མོང་སྒར་དགྲ་མེད་རྩེ་གྲྭ་ཚང་དང་ བུམ་ཐང་མཁར་ཆུ་གྲྭ་ཚང་ དེ་ལས་ ཀུན་བཟང་སྒྲོལ་མ་ལུ་ ས་ཚན་༣ བགོ་སྤྲོད་འབད་ཡོདཔ་ཨིན་པས།
ས་ཆ་བགོ་བཀྲམ་ཚོགས་ཆུང་གི་ ཁྲི་འཛིན་ཐོག་ལུ་ བློན་པོ་མི་འགྱུར་རྡོ་རྗེ་གིས་ སྤྱི་ལོ་༢༠༠༥ ཟླ་༩ པའི་ཚེས་༡༩ ལུ་ དགྲ་མེད་རྩེ་གྲྭ་ཚང་ལུ་ ས་ཆ་ཕིཊ༌གྲུ་བཞི་༤,༦༤༨.༣༢ དང་ མཁར་ཆུ་གྲྭ་ཚང་ལུ་ ཕིཊ༌གྲུ་བཞི་༤,༦༤༨.༣༢ དེ་ལས་ སྤྱི་ལོ་༢༠༠༦ ཟླ་༥ པའི་ཚེས་༡ ལུ་ ཀུན་བཟང་སྒྲོལ་མ་ལུ་ ས་ཆ་ཕིཊ༌གྲུ་བཞི་༤,༦༤༧.༣༢ སྤྲོད་ཡོདཔ་ཨིན་པས།
རྫོང་ཁག་ཁྲིམས་འདུན་གྱིས་ དགྲ་མེད་རྩེ་གྲྭ་ཚང་དང་ མཁར་ཆུ་གྲྭ་ཚང་༢ ཀྱི་ ས་ཆ་དེ་ གཞུང་ལུ་ ཕུལ་དགོ་པའི་ བཀའ་རྒྱ་གནང་ཡོདཔ་ཨིན་པས།
ནང་སྲིད་བློན་པོ་གིས་ རྒྱལ་པོའི་ཞིང་གི་ ས་ཆ་བགོ་བཀྲམ་འབད་ནི་དེ་ མི་དབང་འབྲུག་རྒྱལ་བཞི་པ་མཆོག་གིས་གནང་མི་ བཀའ་ཤོག་དང་ འགལ་ཡོདཔ་མ་ཚད་ སྤྱི་ལོ་༡༩༩༡ ལུ་ ཞབས་ཏོག་ལྷན་ཁག་དང་ རྫོང་སྡེ་སྤྱི་ཁྱབ་ཀྱིས་གནང་མི་ གཞུང་གི་ཚད་གཞི་དང་ ལམ་ལུགས་ཚུ་དང་མ་འཁྲིལ་བར་ བགོ་བཀྲམ་འབད་ནུག་ཟེར་ འཁྲུན་ཆོད་ནང་བཀོད་ནུག།
རྒྱལ་ཡོངས་ཚོགས་འདུའི་ ཚོགས་དཔོན་ འཇིགས་མེད་ཚུལ་ཁྲིམས་ཀྱི་ མཐོ་གཏུགས་ཞུ་ཡིག་དེ་ཡང་ ཁ་ཙ་བཙུགས་ཡོདཔ་ཨིན་པས།
དེ་ལས་ རང་སོའི་འགན་ཁུར་ཚུ་ ཚུལ་བཞིན་དུ་ མ་འབག་པའི་ བཙོན་ཁྲིམས་ལོ་རེ་ཕོག་མི་ལུ་བརྟེན་ ཁེ་རྒུད་མ་བཏུབ་པར་ མཐོ་གཏུགས་འབད་མི་ མོང་སྒར་ཁྲོམ་སྡེ་ཚོགས་ཆུང་གི་ འཐུས་མི་ཚུ་གིས་ ཁ་ཙ་ ཆེ་མཐོ་ཁྲིམས་ཀྱི་འདུན་སར་ བཅར་ཡོདཔ་ད་ འཐུས་མི་༡༣ གྱིས་ ཁོང་གི་ངོ་ཚབ་སྦེ་ རྒྱབ་མི་ཅིག་ བཙུགས་ཐོག་ལས་ རྩོད་གཞི་ཕྱེ་ནི་གི་ རེ་བ་བསྐྱེད་མི་དེ་ཡང་ འཐུས་མི་ཆ་མཉམ་གྱི་ རྩོད་དོན་གཅིག་དང་ ཉེས་པ་གཅིག་འབད་ནི་དེ་གིས་ཨིན་ཟེར་ འཐུས་མི་ཅིག་གིས་ སླབ་ཨིན་པས།
འཐུས་མི་༡༣ པོ་དེ་ སྤྱི་ལོ་༢༠༠༥ དང་༢༠༠༦ ལུ་ ནང་སྲིད་བློན་པོ་ མི་འགྱུར་རྡོ་རྗེ་ རྫོང་བདག་སྦེ་བཞུགས་པའི་སྐབས་ལུ་ ས་ཆ་བགོ་བཀྲམ་ཚོགས་ཆུང་གི་ འཐུས་མི་ཨིནམ་ད་ ཁོང་གི་གྲས་ལས་ ཚོང་པའི་སྤྱི་མི་བགྲེསཔ་ གནམ་སྒང་ལ་གིས་ སླབ་མིའི་ནང་ བློན་པོ་མི་འགྱུར་རྡོ་རྗེའི་སྐབས་ལུ་ ས་ཆ་བགོ་བཀྲམ་འབད་མི་དེ་ མི་དབང་མངའ་ཞབས་མཆོག་དང་ གཞུང་གི་ཚད་གཞི་དང་ ལམ་ལུགས་ག་ཅི་ལས་ཡང་ འགལ་འགལཝ་མེད་ཟེར་ཨིན་པས།
ཁོ་གིས་འབད་བ་ཅིན་ ས་ཆ་བགོ་བཀྲམ་དེ་ གཞུང་གི་ཁྲིམས་ལུགས་དང་འཁྲིལ་ འབད་ཡོདཔ་ལས་ ས་ཆ་བགོ་བཀྲམ་ཚོགས་ཆུང་གི་ འཐུས་མི་ཚུ་གིས་བཟོ་བའི་ ཁྲིམས་མེན་པར་ གཞུང་ཞབས་ཀྱིས་ བཟོ་མི་ཁྲིམས་ལུ་ ངན་ལྷད་བཀག་སྡོམ་ལྷན་ཚོགས་ལས་ ཆ་གནས་མེདཔ་མ་ཚད་ རྫོང་ཁག་ཁྲིམས་འདུན་གྱིས་ཡང་ ས་ཆ་བགོ་བཀྲམ་ཚོགས་ཆུང་གིས་ རང་མོས་རྣམ་དག་ཐོག་ལུ་ མ་འབད་བས་ཟེར་ ཉེས་ཁྲིམས་བཀལ་མི་ལུ་ རྩ་ལས་ར་ བསམ་པ་མ་རྫོགས་ཟེར་ཨིན་པས།
ངན་ལྷད་ཀྱི་ ལཱ་འབད་དགོ་པ་ཅིན་ ཁེ་ཕན་ཅིག་ བྱུང་དགོཔ་མ་ཚད་ ཉེས་རྩོད་ཀྱི་ ཉེས་པ་སྨིན་དགོ་རུང་ མནོ་ཞིང་བསམ་ཞིང་གི་ ལཱ་འབད་དགོཔ་ལས་ ས་ཆ་བགོ་བཀྲམ་འབད་བའི་སྐབས་ལུ་ དེ་བཟུམ་གྱི་ ལཱ་ངན་འབད་འབདཝ་མེདཔ་ལས་ དྲང་ཁྲིམས་འཐོབ་ནིའི་དོན་ལུ་ ཆེ་མཐོ་ཁྲིམས་འདུན་ལུ་ མཐོ་གཏུགས་འབད་བར་འོང་ཡི་ཟེར་ ཐིམ་ཕུ་ལུ་ ལྷོད་ཡོད་མི་ གནམ་སྒང་ལ་གིས་ སླབ་ཨིན་པའི་གནས་ཚུལ།


text:
ནང་སྲིད་བློན་པོ་དང་ ཁྲོམ་སྡེ་ཚོགས་ཆུང་གི་རྒྱབ་མི་ འཇམ་དབྱངས་ཤེས་རབ་དབང་འདུས་ཀྱིས་ བརྒལ་ལན་དང་འབྲེལ་ མཐའ་བསྡོམས་སྙན་གསན་ནང་ མཐོ་གཏུགས་པ་ཚུ་ལུ་ ཁེ་རྒུད་མ་བཏུབ་མི་དེ་ མོང་སྒར་ཁྲིམས་འདུན་གྱིས་ ཁྲོམ་སྡེ་བཅའ་ཁྲིམས་༡༩༩༩ ལུ་ ངོས་ལེན་མཛད་མ་བཏུབ་པར་ སྤྱི་ལོ་༡༩༨༧ ལུ་ མི་དབང་འབྲུག་རྒྱལ་བཞི་པ་མཆོག་གིས་ བཀའ་ཤོག་གནང་མི་ལུ་ གཞི་འཛིན་འབད་དེ་ ཚོགས་ཆུང་གི་ འཐུས་མི་ཚུ་ལུ་ བཙོན་ཁྲིམས་ལོ་རེ་ བཀལ་ནི་དེ་གིས་ཨིན་ཟེར་ ཡང་བསྐྱར་གསལ་ཞུ་ཕུལ་ཡི།
ངན་ལྷད་བཀག་སྡོམ་ལྷན་ཚོགས་ཀྱི་ ངོ་ཚབ་ཀྱིས་ ཞུ་མིའི་ནང་ སྤྱི་ལོ་༢༠༠༥ དང་༢༠༠༦ ལུ་ མོང་སྒར་རྫོང་བདག་དང་ ས་བགོ་བཀྲམ་ཚོགས་ཆུང་གི་ ཁྲི་འཛིན་སྦེ་ བཞུགས་པའི་སྐབས་ ནང་སྲིད་བློན་པོ་མི་འགྱུར་རྡོ་རྗེ་དང་ ཚོགས་ཆུང་གི་ འཐུས་མི་ཚུ་གིས་ སྤྱི་ལོ་༡༩༨༧ ཟླཝ་༣ པའི་ཚེས་༣༡ ལུ་ མི་དབང་འབྲུག་རྒྱལ་བཞི་པ་མཆོག་གིས་ ཁྲོམ་ས་གནང་ཐངས་ཀྱི་ ཁྲིམས་ལུགས་ཅིག་བརྩམས་ཏེ་ མ་སྤེལ་ཚུན་ཚོད་ མི་ག་གིས་ཡང་ ཁྲོམ་གྱི་ས་ཆའི་རིགས་ རྩ་ལས་སྤྲོད་མ་ཆོག་པའི་ བཀའ་ཤོག་གནང་མི་དང་ ཁྲོམ་ས་གནང་ཐངས་ཀྱི་ བྱ་སྒོའི་ལམ་ལུགས་བཟུམ་ཅིག་སྦེ་ སྤྱི་ལོ་༡༩༩༡ ཟླཝ་༦ པའི་ཚེས་༦ ལུ་ ད་ལྟོའི་བློན་ཆེན་མཆོག་ རྫོང་སྡེ་སྤྱི་ཁྱབ་སྦེ་ བཞུགས་པའི་སྐབས་གནང་མི་ཁྱབ་བསྒྲགས་ དེ་ལས་ སྤྱི་ལོ་༡༩༩༡ ཟླཝ་༧ པའི་ཚེས་༢༤ ལུ་ ཞབས་ཏོག་ལྷན་ཁག་གིས་ ཁྱབ་བསྒྲགས་འབད་མི་ལས་ འགལ་ནུག་ཟེར་ཨིན་པས།
དེ་འབདཝ་ལས་ ང་བཅས་ཀྱིས་ ཐོག་མའི་ཁྲིམས་འདུན་ལུ་ཡང་ གནད་དོན་དེ་ར་ ཞུ་ཡོདཔ་ལས་ ལོག་ཅི་ལོག་ཅི་ རྩོད་འགྲན་འབད་དགོཔ་ཅིག་ མི་མཐོང་པའི་ཁར་ གནད་དོན་དེ་ལས་ལྷག་ བདེན་ཁུངས་བཟང་ནི་མེད་ཟེར་ ངན་ལྷད་བཀག་སྡོམ་ལྷན་ཚོགས་ཀྱི་ ངོ་ཚབ་ཀྱིས་ ཞུ་ཡི།
རྫོང་ཁག་ཁྲིམས་འདུན་གྱིས་ རྒྱལ་པོའི་ཞིང་ལུ་ ཁྲོམ་ས་བགོ་བཀྲམ་འབདཝ་ད་ བློན་པོ་མི་འགྱུར་རྡོ་རྗེ་དང་ ཁྲོམ་ས་སྤྲོད་མི་ ཁྲོམ་སྡེ་ཚོགས་ཆུང་གི་ འཐུས་མི་ཚུ་གིས་ རང་སོའི་འགན་ཁུར་ཚུ་ ཚུལ་ལྡན་སྦེ་ མ་འབགཔ་མ་ཚད་ གཞུང་གིས་ ཆ་འཇོག་མཛད་མི་ ཚད་གཞི་དང་ ལམ་སྟོན་ཚུ་དང་ མ་འཁྲིལ་བའི་གུ་ ཞབས་ཏོག་ལྷན་ཁག་གིས་ གཞུང་ལས་གནང་བ་མ་གནང་ཚུན་ ས་སྤྲོད་ནི་དང་ ཐོ་བཀོད་འབད་ནི་ཚུ་ ཕར་ཕུད་རྐྱབ་དགོ་པའི་ ཁྱབ་བསྒྲགས་འབད་མི་ལུ་ཡང་ ཆ་གནས་མ་འབད་བར་ བུམ་ཐང་མཁར་ཆུ་གྲྭ་ཚང་དང་ མོང་སྒར་དགྲ་མེད་རྩེ་གྲྭ་ཚང་ དེ་ལས་ ཀུར་རི་ཆུ་གློག་མེ་ལས་འགུལ་གྱི་ འགོ་དཔོན་ཅིག་གི་གནས་ཚང་ ཀུན་བཟང་སྒྲོལ་མ་༣ ལུ་ ས་ཆ་སྤྲོད་ཡོདཔ་ལས་ ཡིག་ཚང་བྱ་སྤྱོད་ངན་པའི་ ཉེས་ཁྲིམས་ལོ་༡ ཕོག་མི་དེ་ བཙོན་འཐུས་བཏབ་ཆོགཔ་སྦེ་ སྤྱི་ཟླ་༣ པའི་ཚེས་༨ ལུ་ འཁྲུན་ཆོད་གནང་ནུག།
དེ་མ་ཚད་ ཧེ་མ་ལས་ ས་ཆ་དགོ་འདོད་བསྐྱེད་མི་ ཞུ་ཡིག་ཕུལ་མི་༡༢༤ རྒྱབ་སྐྱུར་བཞག་སྟེ་ འཐུས་མི་ཚུ་གིས་ ཤེས་བཞིན་མཐོང་བཞིན་ར་ ཐོབ་ལམ་མེད་མི་ཚུ་ལུ་ ས་ཆ་སྤྲོད་ཡོདཔ་ལས་ མཁར་ཆུ་གྲྭ་ཚང་དང་ དགྲ་མེད་རྩེ་གྲྭ་ཚང་༢ ཀྱི་ ས་ཆ་དེ་ གཞུང་ལུ་ སོར་ཆུད་འབད་དགོཔ་སྦེ་ འཁྲུན་ཆོད་ནང་བཀོད་ནུག།
འཇམ་དབྱངས་ཤེས་རབ་དབང་འདུས་ཀྱིས་ ཚོགས་ཆུང་ལུ་ ཉེས་པ་འཁྲི་དགོཔ་མེད་པའི་ བདེན་ཁུངས་བཟང་མི་ནང་ ཁྲོམ་སྡེ་བཅའ་ཁྲིམས་༡༩༩༩ ཅན་མའི་དོན་ཚད་༥༡(༢) པའི་ནང་གསལ་ ཁྲོམ་སྡེ་འཛིན་སྐྱོང་གི་ དབང་ཆ་འདི་ ཁྲོམ་སྡེ་ཚོགས་ཆུང་ལུ་ གནང་ཡོདཔ་ལས་ དགྲ་མེད་རྩེ་གྲྭ་ཚང་དང་ མཁར་ཆུ་གྲྭ་ཚང་ དེ་ལས་ ཀུན་བཟང་སྒྲོལ་མ་ལུ་ སྤྲོད་མི་དེ་ ཁྲིམས་མཐུན་ཨིན་པའི་ཁར་ སྤྱི་ལོ་༡༩༨༧ ལུ་གནང་མི་ མི་དབང་མངའ་ཞབས་མཆོག་གི་ བཀའ་རྒྱ་དེ་ ཆ་རྐྱེན་ཅན་གྱི་ བཀའ་རྒྱ་ཨིནམ་ལས་ ཁྲོམ་སྡེ་བཅའ་ཁྲིམས་༡༩༩༩ ཅན་མ་ ཆ་འཇོག་གནང་མི་དང་འཁྲིལ་ རང་བཞིན་གྱིས་ ཆ་མེད་འགྱོཝ་ཨིན་ཟེར་ཞུ་ཡི།
དེ་མ་ཚད་ ས་ཆ་ཚུ་ ཚུལ་མཐུན་སྦེ་ སྤྲོད་ཚར་བའི་ སྒྲུབ་བྱེད་དེ་ཡང་ སྤྱི་ལོ་༢༠༠༣ གྱི་ རྫོང་ཁག་ཡར་རྒྱས་ཚོགས་འདུའི་ གྲོས་ཆོད་བཏོན་མིའི་ནང་ བློན་པོ་མི་འགྱུར་རྡོ་རྗེ་ རྫོང་བདག་སྦེ་ ལྷོད་པའི་སྐབས་ གནས་སོར་སོང་མི་ རྫོང་བདག་ལྷམ་རྡོ་རྗེ་གིས་ རྒྱལ་པོའི་ཞིང་ལུ་ ས་ཆ་བགོ་བཀྲམ་དེ་ གཞུང་གི་ལམ་ལུགས་དང་འཁྲིལ་འབད་ཡོདཔ་ལས་ ཚོང་པ་ཚུ་གིས་ ཚོང་ཁང་དང་ ས་གནས་ཁར་ སྡོད་མི་ཚུ་གིས་ སྡོད་ཁྱིམ་ཚུ་ཡང་ རྐྱབ་ཡོདཔ་སྦེ་ སླབ་ཡོདཔ་ལས་ ས་དགོ་འདོད་བསྐྱེད་མི་ཞུ་ཡིག་༡༢༤ ཡུན་འགྱངས་ཀྱི་གྲངས་སུ་ རྩིས་ལེན་ལེནམ་མིན་འདུག་ཟེར་ རྒྱབ་མི་གིས་ཞུ་ཡི།
དེ་འབདཝ་ལས་ རྫོང་ཁག་ཁྲིམས་འདུན་གྱི་ འཁྲུན་ཆོད་དེ་ ཆ་མེད་བཏང་ཐོག་ལས་ མཐོ་གཏུགས་པ་ཚུ་ ཉེས་གྲོལ་གནང་དགོ་མི་དེ་ཡང་ ས་ཆ་བགོ་བཀྲམ་ནང་ལས་ ཚོགས་ཆུང་གི་ འཐུས་མི་ཚུ་ལུ་ ཁེ་ཕན་ཐོབ་ཐོབ་ག་ནི་ཡང་མེད་རུང་ ཉེས་ཁྲིམས་བཀལ་མི་དེ་གིས་ ཞི་གཡོགཔ་ཚུ་ལུ་ དགོངས་ཞུའི་ཐོབ་ལམ་ག་ནི་ཡང་ མེདཔ་འགྱོ་ནི་མས་ཟེར་ རྒྱབ་མི་གིས་ཞུ་ཡི།
རྒྱབ་མི་གིས་འབད་བ་ཅིན་ འཐུས་མི་མང་ཤོས་ར་ ཞི་གཡོགཔ་ཚུ་ཨིན་པའི་ཁར་ ཁོང་ལ་ལུ་ཅིག་ ཞི་གཡོག་ནང་ དད་དམ་ལྷད་མེད་ཀྱི་སྒོ་ལས་ ཕྱག་ཞུ་སྟེ་ མི་ལོ་༣༥ སོང་ཡོདཔ་ལས་ ཉེས་མེད་ཚུ་ལུ་ ཁྲིམས་བཀལ་མི་དེ་ རྩ་ལས་ར་ ཁེ་རྒུད་མ་བཏུབ་ཟེར་ཨིན་པས།
ཨིན་རུང་ ངན་ལྷད་བཀག་སྡོམ་ལྷན་ཚོགས་ཀྱིས་ ཐོག་མའི་འཁྲུན་ཆོད་ལུ་ གཞི་འཛིན་འབད་དེ་ མཐོ་གཏུགས་ཀྱི་ བཤེར་ཡིག་ཆ་མེད་བཏང་དགོཔ་སྦེ་ ཞུ་ཡི།
ཆེ་མཐོ་ཁྲིམས་འདུན་གྱི་ ཁྲིམས་སྤྱི་ལས་ཚབ་ སངས་རྒྱས་མཁའ་འགྲོ་གིས་ རྩ་ཕན་གཉིས་ཆ་རའི་ ཁ་ཐུག་ལས་ གནད་དོན་ཚུ་ ཅོག་འཐདཔ་ཞུ་མི་ལུ་བརྟེན་ སྙན་གསན་མཚམས་འཇོག་འབད་ནི་གི་ གྲོས་འཆར་སླབ་མི་ལུ་ མཐོ་གཏུགས་པ་དང་ རྩོད་རྩ་གིས་ ངོས་ལོན་འབད་ཡོདཔ་ཨིན་རུང་ འཁྲུན་ཆོད་དེ་ ནམ་བཏོན་ནི་ཨིན་ན་ སླབ་མ་བཏུབ་ཨིན་པའི་གནས་ཚུལ།


text:
༉ ངན་ལྷད་བཀག་སྡོམ་ལྷན་ཚོགས་ཀྱི་ འགོ་དཔོན་ཚུ་གིས་ རྒྱལ་པོའི་ཞིང་གི་ ས་ཆ་འདི་ ཚུལ་མིན་ཐོག་ བགོ་བཀྲམ་འབད་ནུག་ཟེར་ ཚོགས་དཔོན་དང་ ནང་སྲིད་བློན་པོ་༢ ལུ་ དགོངས་ཕོག་ཡི་གུ་བཏོན་པའི་ཁར་ ཁྲོམ་ས་བགོ་བཀྲམ་ཚོགས་ཆུང་གི་ འཐུས་མི་ཚུ་ལུ་ ཉེས་འཛུགས་བཀལ་ཏེ་ རྩོད་བཤེར་གྱི་དོན་ལུ་ མོང་སྒར་རྫོང་ཁག་ཁྲིམས་ཀྱི་འདུན་སར་ ཞུ་ཡིག་ཕུལ་མི་ལུ་ དྲང་དཔོན་གྱིས་ཡང་ ངོས་ལེན་འབད་དེ་ རྩ་ཁྲིམས་ཆེན་མོ་དང་ མ་འཁྲིལ་བའི་ འཁྲུན་ཆོད་གནང་མི་ལུ་ ང་བཅས་བཀྲིས་སྒང་གི་ མི་སེར་ཚུ་ ཚ་གྱང་སྦོམ་ལང་སྟེ་ཡོད་ཟེར་ཞུ་ནི།
དང་པ། ང་བཅས་ལུ་ འཇིགས་སྣང་དང་ ཚ་གྱང་ཡོད་པའི་སྐོར་ལས་ ཞུ་བ་ཅིན་ གཞུང་སྐྱོང་གི་དབུ་ཁྲིད་ མི་རྗེ་བློན་ཆེན་མཆོག་ལུ་ རྩ་ཁྲིམས་ཆེན་མོའི་ དགོངས་དོན་དང་འཁྲིལ་ སྙན་ཞུ་ག་ནི་ཡང་ མ་འབད་བར་ ཧམ་འཛུལ་ཐོག་ ཁྲིམས་ལུ་མ་གུས་པའི་ ལག་ལེན་ཐོག་ ཐད་ཀར་དུ་ ཚོགས་དཔོན་དང་ ནང་སྲིད་བློན་པོ་༢ ཀྱི་ དགོངས་ཕོག་ཡི་གུ་བཏོན་མི་ལུ་ ལྟ་བ་ཅིན་ མ་འོངས་པར་ རྩ་ཁྲིམས་ཅན་གྱི་ གོ་གནས་འཆང་མི་ཚུ་གིས་ དམངས་གཙོའི་གཞུང་ཧྲམ་གཏང་ནིའི་ འཇིགས་སྣང་ལང་སྟེ་ཡོད་ཟེར་ཞུ་ནི།
གཉིས་པ། རྩོད་དཔོན་ཡོངས་ཁྱབ་ཡིག་ཚང་གི་ འགན་ཁུར་ངོ་མ་ར་ ངན་ལྷད་དང་འབྲེལ་བའི་ ཉེས་འགེལ་གྱི་ རྩོད་བཤེར་འབད་ནི་དེ་ཨིནམ་ལས་ དམངས་གཙོའི་གཞུང་དབུ་བརྙེས་པའི་ ཉིནམ་ལས་འགོ་བཟུང་ ད་ཚུན་གྱི་བར་ན་ གཞུང་གི་ཁ་ཐུག་ལས་ རྩོད་བཤེར་འབད་བཞིན་དུ་ཡོད་རུང་ རྒྱལ་པོའི་ཞིང་གི་ ས་ཆའི་གནད་དོན་གུ་ལྷོདཔ་ད་ ངན་ལྷད་བཀག་སྡོམ་ལྷན་ཚོགས་ཀྱིས་ དབང་ཚད་ལེན་ཏེ་ རྩོད་བཤེར་འབད་མི་ལུ་ལྟཝ་ད་ མི་སེར་ཚུ་ སེམས་དཀྲུགས་ཏེ་ བཙག་འཐུ་གྲུབ་པའི་གཞུང་ལུ་ བར་ཆད་རྐྱབ་པའི་ དོགས་པ་ཡོད་ཟེར་ཞུ་ནི།
གསུམ་པ། ད་ལས་ཕར་ རྒྱལ་པོའི་ཞིང་གི་ ཁྲོམ་ས་བགོ་བཀྲམ་རྐྱངམ་གཅིག་ ཞིབ་དཔྱད་རྐྱབ་ནི་མིན་པར་ རྒྱལ་ཁབ་ནང་ དམངས་གཙོའི་རིང་ལུགས་དང་ ངན་ལྷན་བཀག་སྡོམ་ལྷན་ཚོགས་གཞི་བཙུགས་མ་འབད་བའི་ཧེ་མར་ རྫོང་ཁག་༢༠ ནང་ ཁྲོམ་ས་བགོ་བཀྲམ་འབད་མི་དང་ གཞུང་གི་ཕྱག་ལཱ་ཚུ་ རྒྱབ་ལོག་སྟེ་ ཞིབ་དཔྱད་རྐྱབ་ནི་དང་ རྩོད་བཤེར་འབད་ནི་གི་དབང་ཚད་ ངན་ལྷད་བཀག་སྡོམ་ལྷན་ཚོགས་ལུ་ཡོདཔ་ཨིན་ན? འདི་བཟུམ་མའི་ དབང་ཚད་བསྟར་སྤྱོད་འབད་བ་ཅིན་ མི་སེར་གྱིས་ བཙག་འཐུ་གྲུབ་མི་གཞུང་འདི་ ཧྲམ་གཏང་ནིའི་ ཚ་གྱང་ཡོད་ཟེར་ཞུ་ནི།
བཞི་པ། ཐོབ་ལབ་མེད་པའི་མི་ལུ་ ས་ཆ་བགོ་བཀྲམ་འབད་ནུག་ཟེར་ འཁྲུན་ཆོད་བཏོན་མི་དེ་ལུ་ རྒྱལ་པོའི་ཞིང་གི་ ས་ཆ་ཐོབ་མི་ཚུ་ འབྲུག་པའི་མི་སེར་མེན་པར་ ཕྱིའི་རྒྱལ་ཁབ་ ག་ཏེ་ལས་འོང་བའི་ མི་སེར་ཨིན་ན? མ་གཞི་ འབྲུག་པའི་མི་ཁུངས་ཅིག་ཨིན་པ་ཅིན་ གཞི་རྟེན་ཐོབ་དབང་དང་འཁྲིལཝ་ད་ འབྲུག་ནང་འཁོད་ལུ་ རྒྱུ་དངོས་བདག་བཟུང་གི་ ཐོབ་དབང་ཡོད་པའི་ཁར་ ཁྲིམས་ཀྱི་འོག་ལུ་ མི་ག་ར་ འདྲ་མཉམ་ཨིནམ་ལས་ རིགས་རུས་ ཡང་ཅིན་ ཕོ་མོ་ སྐག་ཡིག་དང་ ཆོས་ལུགས་ སྲིད་དོན་ལུ་བརྟེན་ ཕྱོགས་རིས་ཕྱེ་མ་ཆོགཔ་སྦེ་ འཁོད་དེ་ཡོད་རུང་ ཚོགས་དཔོན་དང་ ནང་སྲིད་བློན་པོ་༢ སྲིད་དོན་དང་འབྲེལ་བ་ཡོད་པའི་ ཆེ་མཐོའི་འཐུས་མི་འབད་བ་ལུ་བརྟེན་ རྩ་ཁྲིམས་ཅན་གྱི་ གོ་གནས་འཆང་མི་ འགོ་དཔོན་རེ་གཉིས་ཀྱི་ སེམས་དང་མ་ལྡནམ་ལས་ སྲིད་ཚོགས་ཀྱི་ ཕྱོགས་ལྷུང་བཟུང་སྟེ་ དྲང་བདེན་མེད་པའི་ འཁྲུན་ཆོད་བཏོན་མི་ལུ་ ཚ་གྱང་ལང་སྟེ་ཡོད་ཟེར་ཞུ་ནི།
ལྔ་པ། འདས་པའི་ལོ་ངོ་བཅུ་ཕྲག་གི་ཧེ་མར་ ཞིབ་དཔྱད་ག་ནི་ཡང་མ་འབད་བར་ ད་རིས་ བཙག་འཐུ་གྲུབ་མི་ འཐུས་མི་༢ ལུ་ ཉེས་འཛུགས་བཀལ་མི་ལུ་ལྟ་བ་ཅིན་ གཙུག་སྡེ་སོ་སོའི་ཧོངས་ལས་ དམངས་གཙོའི་གཞུང་ལུ་ ཡིད་ཆེས་བསྐྱེད་མ་བཏུབ་པའི་ཁར་ རང་དོན་དང་འབྲེལ་བའི་ ཐེ་གཏོགས་ག་ནི་ཡང་མེད་མི་ གཞུང་དང་མི་སེར་ལུ་ ལོ་ངོ་མང་རབས་ཅིག་གི་རིང་ ཕྱག་ཞུ་མི་ ཞི་གཡོགཔ་ཚུ་ལུ་ ནག་ཅན་དང་འདྲ་བའི་ འཁྲུན་ཆོད་བཏོན་མི་ལུ་ལྟཝ་ད་ མ་འོངས་པའི་ སྲིད་གཞུང་དང་ ཞི་གཡོགཔ་ཚུ་ལུ་ ཉེན་སྲུང་མེདཔ་འགྱོ་ནིའི་ ཉེན་ཁ་འདུག་ཟེར་ཞུ་ནི།
རྒྱུ་མཚན་དེ་ལུ་བརྟེན་ ད་ལས་ཕར་ རྒྱལ་ཁབ་ནང་ རྒྱལ་པོའི་ཞིང་གི་ ཁྲོམ་ས་མ་དོ་བར་ རྒེད་འོག་ནང་ལས་ཕར་ འཆར་གཞི་གོང་འཕེལ་གྱི་ ལཱ་འབད་དགོཔ་ ལེ་ཤ་ཡོདཔ་ལས་ ས་གནས་གཞུང་གི་ འགོ་དཔོན་དང་ རྫོང་བདག་ཚུ་གིས་ འཆར་གཞི་གོང་འཕེལ་གྱི་ ལཱ་འབད་བའི་སྐབས་ ཚོགས་པ་བཟོ་སྟེ་ ལཱ་འབད་དགོ་པའི་རིགས་ལུ་ མ་འོངས་པ་ལུ་ ཚོགས་པའི་ནང་ འཐུས་མི་སྦེ་ བཅའ་མར་གཏོགས་ནི་ལུ་ཡང་ འཚེར་སྣང་བསྐྱེད་དེ་ གོང་འཕེལ་གྱི་ལཱ་ཚུ་ལུ་ ཐོ་སྦོམ་སྦེ་ཕོགཔ་ད་ འདི་གི་འགྲམ་ཆག་ མི་སེར་ཚུ་ལུ་ ཕོག་ནི་ངེས་བདེན་ཨིན་པའི་ ཚ་གྱང་ལང་སྟེ་ཡོད་ཟེར་ཞུ་ནི།


text:
དེ་ཡང་ མདའ་རྩེད་འགྲན་བསྡུར་ ཉིནམ་དང་པའི་ནང་ དམ་ཅན་གྱིས་ སྐུགས་དང་པ་ཆོད་ཡོད་རུང་ སྐུགས་༢ པམ་དེ་ ཆོད་མ་ཚུགསཔ་ལས་ ཁ་ཙ་ འཕྲོ་མཐུད་རྩེད་འགྲན་གྱི་སྐོར་ཐེངས་༤ པ་ཚུན་ རྩེད་འགྲན་འབདཝ་ད་ དམ་ཅན་གྱིས་ རྒྱལ་ཁའི་མིང་གཏམ་ཐོབ་པའི་གྲངས་སུ་ གནས་ཐོ་བཀོད་ཚུགས་ཡོདཔ་ཨིན་པས།
ཡར་བསྐྱེད་སྡེ་ཚན་གྱིས་ ཉིནམ་དང་པའི་འཕྲོ་མཐུད་རྩེད་འགྲན་ནང་ སྐུགས་༡༡ ཐོབ་པའི་སྐབས་ དམ་ཅན་གྱིས་ སྐུགས་༢༥ ཐོབ་མི་དང་འབྲེལ་ སྐུགས་༢ སྦྱེལཝ་སྦྱེལ་སར་ ཆོད་དཔ་ལས་ སྤྱི་ལོ་༢༠༡༣ གྱི་ རྒྱལ་རྟགས་ཀྱི་གྲངས་སུ་ཚུད་ཡོདཔ་ཨིན་པས།
འབྲུག་རྒྱལ་ཡོངས་མདའ་རྩེད་ཚོགས་པ་གིས་ ཨང་དང་པ་ཐོན་མི་ལུ་ རྒྱལ་རྟགས་དང་སྦྲགས་ མི་ངོ་རེ་ལུ་ གསོལ་རས་དངུལ་ཀྲམ་༡༤,༠༠༠ གནས་པའི་ ཊི་སོཌ་ཆུ་ཚོད་ག་རཱི་རེ་དང་ ལག་ཁྱེར་ཚུ་ བྱིན་ཡོདཔ་ད་ ཨང་༢ པ་ཐོན་མི་ལུ་ རྒྱལ་རྟགས་དང་ དངུལ་ཀྲམ་༡༢,༠༠༠ གནས་པའི་ ཊི་སོཌ་ཆུ་ཚོད་ག་རཱི་རེ་དང་ ལག་ཁྱེར་ཚུ་ སྐུ་མགྲོན་གཙོ་བོ་ འབྲུག་སླར་འབྱུང་གློག་མེ་ལས་འཛིན་གྱི་དྲགོས་ ཚེ་དབང་རིན་ཆེན་གྱིས་ བྱིན་ཡི།
མཐའ་བཅད་འགྲན་བསྡུར་ཉིནམ་ ཕྱེད་དང་གཉིས་ཚུན་ རྩེད་འགྲན་འབད་མིའི་གྲས་ལས་ དམ་ཅན་གྱི་ རྩེད་འགྲན་པ་ མགོནམ་ཚེ་རིང་གིས་ སྐོར་ཐེངས་༢༠ འི་ནང་ བཀག་རེག་༢༠ ཕོག་མི་དང་ རྡོ་རྗེ་རྒྱལ་མཚན་གྱིས་ སྐོར་ཐེངས་༡༦ ནང་ བཀག་རེག་༡༦ ཕོག་ཡོདཔ་བཞིན་དུ་ བསོད་ནམས་རྒྱ་མཚོ་གིས་ སྐོར་ཐེངས་༦༢ ནང་ དོབ་སྦྱེལ་༩ ཕོག་མི་ལུ་བརྟེན་ མདའ་རྩེདཔ་དྲགོས་ཀྱིས་ གསོལ་རས་ དངུལ་ཀྲམ་༡༢,༠༠༠ གནས་པའི་ ཊི་སོཌ་ཆུ་ཚོད་ག་རཱི་རེ་བྱིན་ཡི།
དེ་བཟུམ་སྦེ་ ཡར་བསྐྱེད་སྡེ་ཚན་ལས་ ཨྱོན་རྡོ་རྗེ་གིས་ སྤྱི་ལོ་༢༠༡༣ ཟླ་༥ པའི་ཚེས་༢༡ ལས་ ཟླ་༦ པའི་ཚེས་༢༧ ཚུན་ སྐོར་ཐེངས་༧༨ ནང་ བཀག་རེག་༥༦ ཕོག་སྟེ་ ཨང་དང་པ་ཐོན་ཡོདཔ་ལས་ སྤྱི་ལོ་༢༠༡༣ གྱི་ ཁྲི་ལོ་༢༥ འི་ མདའ་རྩེདཔ་དྲགོས་སྦེ་ བཙག་འཐུ་གྲུབ་ཡོདཔ་ལས་ གསོལ་རས་དངུལ་ཀྲམ་༢༥,༠༠༠ གནས་པའི་ ཊི་སོཌ་ཆུ་ཚོད་ག་རཱི་ཅིག་བྱིན་ཡོད་པའི་གནས་ཚུལ།


text:
པདྨ་རྒྱལ་མཚན་གྱིས་ སླབ་དོ་བཟུམ་འབད་བ་ཅིན་ ཁོ་ར་ སྤྱི་ལོ་༢༠༡༠ ལུ་ པདྨ་དགའ་ཚལ་རྫོང་ཁག་ནང་ འབྲུག་གོང་འཕེལ་དངུལ་ཁང་གི་ ཡན་ལག་ཡིག་ཚང་ནང་ དངུལ་གཉེར་སྦེ་ སྡོད་པའི་སྐབས་ལུ་ ཚོང་མགྲོན་པ་ ཡུར་སྐྱིད་ཀྱི་ རྩིས་དེབ་ནང་ལས་ ཏི་རུ་སྒེར་སྤྱོད་འབད་བའི་ ཉེས་འཛུགས་ལུ་བརྟེན་ ཡིག་ཚང་གིས་ ཁོ་རའི་ ཐོབ་ལམ་ཚུ་བྱིན་པའི་ཤུལ་ལས་ དགོངས་ཞུ་འབད་བཅུག་ཡོདཔ་ཨིན་པས།
ཁོ་གིས་ བཤད་དོ་བཟུམ་འབད་བ་ཅིན་ ཏི་རུ་སྒེར་སྤྱོད་འབད་འབདཝ་མེདཔ་ལས་ རྫོང་ཁག་ཁྲིམས་འདུན་ལུ་བཙུགས་ཏེ་ རྩོད་བཤེར་འབད་ཡོད་རུང་ དྲང་བདེན་མ་ཐོབ་ཟེར་ སླབ་ཨིན་པས།
རྫོང་ཁག་ཁྲིམས་འདུན་ལུ་ རྩོད་བཤེར་གྱི་དོན་ལུ་ ཞུ་ཡིག་བཙུགས་ཡོད་རུང་ ཁྲིམས་འདུན་གྱིས་ རྩོད་རྩ་ཁོ་རའི་ཁ་ཐུག་ལས་ར་ ར་ཁུངས་ཚུ་ དག་གསལ་སྦེ་ བཀལ་ནི་མེད་པའི་ཁར་ ཁྲིམས་འདུན་ལུ་ བདེན་འཛིན་རུང་བའི་ སྒྲུབ་བྱེད་ཅིག་ ག་ནི་ཡང་ བཏོན་མ་ཚུགསཔ་ལས་ ཞི་རྩོད་དང་ཉེས་རྩོད་བྱ་བའི་གནད་སྤྱོད་ཀྱི་ ཁྲིམས་དེབ་༢༠༠༡ ཅན་མའི་ དོན་ཚན་༣༢.༡ པའི་ ག་པ་ལྟར་ ཕྱིར་འབུད་འབད་དེ་ བསྟར་སྤྱོད་འབད་དགོ་པའི་ འཁྲུན་ཆོད་གནང་ཡོདཔ་ཨིན་པས།
ཨིན་རུང་ རྩོད་རྩ་གི་ དགོངས་ཞུའི་ཐོབ་ལམ་ཐད་ཁར་ ཁོ་གིས་ ཡིག་ཚང་གི་ བྱ་སྒོའི་ལམ་ལུགས་ལས་ འགལ་བ་ཙམ་མ་གཏོགས་ ཉེས་ལས་འཐབ་སྟེ་ ཏི་རུ་ལོག་སྤྱོད་འབད་ཡོད་པའི་ མངོན་རྟགས་མེདཔ་ལས་ ཐོབ་ལམ་ཚུ་ འཐོབ་དགོཔ་སྦེ་ འཁོད་ཡོདཔ་ཨིན་པས།
དེ་མ་ཚད་ པདྨ་རྒྱལ་མཚན་གྱིས་ ཏི་རུ་དེ་ ཚོང་མགྲོན་པ་ ཡུར་སྐྱིད་ཀྱི་དོན་ལུ་བཏོན་ཡོད་རུང་ ཁོ་གིས་ བྲིས་ལྷག་མ་ཤེས་མི་ལུ་བརྟེན་ ཏི་རུ་བཏོན་པའི་སྐབས་ འཛིན་སྐྱོང་པ་དང་ ཡང་ཅིན་ དེའི་ངོ་ཚབ་ཀྱི་ ལག་བྲིས་ལེན་དགོ་མི་དེ་ རྩོད་རྩ་གིས་ མ་ལེན་པའི་ཁར་ ཉིན་བསྟར་བཞིན་དུ་ ཏི་རུའི་རྩིས་ཁྲ་ཚུ་ ཕྱི་རུ་འཛིན་སྐྱོང་འགོ་དཔོན་ལས་ ལག་བྲིས་ལེན་ཏེ་ བཞག་དགོཔ་ཨིན་པས།
དེ་ཡང་ རྩོད་རྩ་གིས་མ་འབདཝ་ལས་ འཛོལ་བ་ཁོ་ལུ་ཡོདཔ་ལས་ དངུལ་ཀྲམ་༤༠,༠༠༠ པོ་དེ་ སྐྱེད་བརྒྱ་ཆ་༡༥ རྩིས་རྐྱབ་སྟེ་ ཞག་གྲངས་༡༠ གྱི་ནང་འཁོད་ལུ་ ཚང་འགྲིགས་འབད་དེ་ ཉམས་རྒུད་པ་ལུ་ སྤྲོད་དགོ་པའི་ འཁྲུན་ཆོད་གནང་ཡོདཔ་ཨིན་པས།
ཨིན་རུང་ རྩོད་རྩ་གིས་ འཁྲུན་ཆོད་དེ་ལུ་ ཁེ་རྒུད་མ་བཏུབ་པར་ ད་རུང་ ཁོ་གིས་ ཆེ་མཐོའི་ཁྲིམས་འདུན་ལུ་ ཏི་རུ་དེ་ ལོག་སྤྲོད་མ་དགོ་པའི་ཁར་ ཁོ་ར་ ལཱ་གཡོག་ནང་ ལོག་འཛུལ་ནི་ཡོདཔ་ཅིག་ མཛད་གནང་དགོ་པའི་ མཐོ་གཏུགས་འབད་ཡོདཔ་ཨིན་པས།
ཆེ་མཐོ་ཁྲིམས་འདུན་གྱིས་ སྐྱེད་སྤྲོད་དགོཔ་སྦེ་ཡོད་མི་དེ་ ཡང་ཆག་གནང་ཡོད་རུང་ གཞན་མིའི་འཁྲུན་ཆོད་ལུ་ བསྒྱུར་བཅོས་མེདཔ་ལས་ དེ་ལུ་ཡང་ རྩོད་རྩ་གིས་འབད་བ་ཅིན་ བསམ་པ་མ་རྫོགས་ཟེར་ཨིན་པས།
དངུལ་ཀྲམ་༤༠,༠༠༠ པོ་དེ་ རྩོད་རྩ་གིས་འབད་བ་ཅིན་ ཉམས་རྒུདཔ་ཡུར་སྐྱིད་ཀྱིས་ མོ་རའི་རྩི་ཁྲ་ནང་ལས་བཏོན་ཏེ་ དངུལ་ཀྲམ་༡༥,༠༠༠ གི་རྩིས་ མོ་རའི་རྨགཔ་ ཤ་བ་ལ་གི་རྩིས་ཁྲ་ནང་ བསྐྱིན་འགྲུལ་བཏབ་ནི་ཡོད་ཟེར་ མོ་དང་ རྩོད་རྩ་འཛོམས་ཐོག་ལས་ རྨགཔ་གི་རྩིས་ཁྲ་ནང་ བཙུགས་ཡོདཔ་ད་ ལྷག་ལུས་དངུལ་ཀྲམ་༢༥,༠༠༠ པོ་དེ་ མོ་ར་གིས་ འབག་སོང་ཡི་ཟེར་ཨིན་པས།
རྩོད་རྩ་གིས་ གནད་དོན་དེ་གི་སྐོར་ལས་ དུས་ཅི་གི་ ལོ་འགོ་བཙུགས་ཁམས་ལུ་ ད་རུང་ མངོན་མཐོའི་ཁྲིམས་འདུན་ལུ་ མཐོ་གཏུགས་འབད་ཡོདཔ་བཞིན་དུ་ སྙན་གསན་ལན་ཐེངས་གསུམ་ འགོ་འདྲེན་འཐབ་ཡོདཔ་ལས་ ཁོ་རའི་ རེ་བ་ཟེར་རུང་ ཏི་རུ་དེ་ ལོག་སྤྲོད་མ་དགོཔ་ཅིག་དང་ ཁོ་ར་ ལཱ་གཡོག་ནང་ ལོག་འཛུལ་ནི་ཡོདཔ་ཅིག་ མཛད་གནང་བའི་ རེ་བ་བསྐྱེད་དོ་ཟེར་ བཤདཔ་ཨིན་པས།
ཁོ་ར་ ས་ཁོངས་ཅིག་ནང་ལྷོདཔ་ད་ དྲང་བདེན་འཐོབ་ནི་གི་ རེ་བ་ཡོདཔ་ལས་ དགོངས་ཞུའི་ཐོབ་ལམ་ཚུ་ཡང་ མ་ལེནམ་ལས་ ཁོ་ར་ གཡོག་ནང་སྡོད་པའི་སྐབས་ ཁོ་རའི་ ཨ་པ་དང་གནས་ཚང་གི་ མིང་ཐོ་ཁར་ བསྐྱིན་འགྲུལ་ལེན་ཡོད་མི་ཚུ་ཡང་ ལོག་བཏབ་མ་ཚུགསཔ་ལས་ ཁོ་རའི་ཡིག་ཚང་གིས་ ད་རུང་ རྫོང་ཁག་ནང་ ཞུ་ཡིག་བཙུགས་བཞག་ནུག་ཟེར་ཨིན་པས།
གནད་དོན་དེ་ནང་ རྩོད་རྩ་གིས་འབད་བ་ཅིན་ ལས་བྱེདཔ་དག་པ་ཅིག་གིས་ཡང་ ཁོ་བཟུམ་མའི་ འཛོལ་བ་འབད་ཡོད་རུང་ ཁོང་ལུ་ ཉེས་བྱ་ག་ནི་ཡང་ མ་བཀལཝ་ལས་ ཁེ་རྒུད་མ་བཏུབ་ཟེར་ ཨིན་པའི་གནས་ཚུལ།


text:
༉ སྤྱི་ཟླ་༦ པའི་ཚེས་༢༦ ལུ་ ཆེ་མཐོ་ཁྲིམས་འདུན་གྱིས་ དགེ་ལེགས་ཕུག་ འབྲུག་རྒྱལ་ཡོངས་ཡན་ལག་དངུལ་ཁང་ནང་ དངུལ་ཀྲམ་ས་ཡ་༡༡.༩༥ སྒེར་སྤྱོད་འབད་བའི་ འབྲེལ་གནད་ནང་ ཁྲིམས་ཕོག་མི་ མཐོ་གཏུགས་པ་༥ གི་ བཙོན་ཁྲིམས་མར་ཕབ་འབད་དེ་ ཐོག་མའི་འཁྲུན་ཆོད་ཆ་ཤས་ཅིག་ བསྒྱུར་བཅོས་འབད་ནུག།
རྩོད་ཟླ་༥ གིས་ གསར་སྤང་རྫོང་ཁག་ཁྲིམས་འདུན་གྱི་ གྲོས་ཆོད་ལུ་ ཁེ་རྒུད་མ་བཏུབ་པར་ ཆེ་མཐོ་ཁྲིམས་འདུན་ལུ་ བཙོན་ཁྲིམས་མར་ཕབ་གནང་དགོ་པའི་ མཐོ་གཏུགས་འབད་ཡོདཔ་ཨིན་པས།
བཙོན་ཁྲིམས་མར་ཕབ་འབདཝ་མ་གཏོགས་ ཐོག་མའི་ཁྲིམས་འདུན་ལས་ ལྟ་ཞིབ་དང་ བཤེར་དཔྱད་འབད་བའི་ འཁྲུན་ཆོད་ཀྱི་ གཞི་དོན་ཚུ་ བསྒྱུར་བཅོས་མེད་པར་ གཞི་འཛིན་འབད་ཡི་ཟེར་ འཁྲུན་ཆོག་གནང་མི་ ཆེ་མཐོ་ཁྲིམས་འདུན་གྱི་ ཁྲིམས་ཁྲི་༡ པའི་ དྲང་དཔོན་གཉིས་ཀྱིས་ སླབ་ཨིན་པས།
ཁྲིམས་འདུན་གྱིས་ བཙོན་ཁྲིམས་ལོ་ངོ་༡༡ ཕོག་མི་ལུ་ ལོ་༥ དང་ དེ་ལས་ ལོ་༥ དང་༤ ཕོག་མི་ལུ་ ལོ་༢ རེ་ ཕབ་བཏང་ཡོདཔ་མ་ཚད་ བཙོན་ཁྲིམས་ལོ་ཕྱེད་དང་༤ ཕོག་མི་༢ ལུ་ ལོ་ཕྱེད་དང་གཉིས་གུ་ ཕབ་བཏང་ཡོདཔ་ཨིན་པས།
ན་ཧིང་ སྤྱི་ཟླ་༦ པའི་ཚེས་༨ ལུ་ གསར་སྤང་རྫོང་ཁག་ཁྲིམས་འདུན་གྱིས་ དྲུང་ཁག་ཁྲིམས་འདུན་གྱི་ འཁྲུན་ཆོད་ལུ་ གཞི་འཛིན་འབད་དེ་ ཉེས་ལས་འཐབ་མི་གཙོ་ཅན་ འབྲུག་རྒྱལ་ཡོངས་ཡན་ལག་དངུལ་ཁང་གི་ ཉེན་ལེན་འཛིན་སྐྱོང་པ་ སངས་རྒྱས་རྡོ་རྗེ་ལུ་ བཙོན་ཁྲིམས་ལོ་༡༡ བཀལ་ཡོད་མི་དེ་ཡང་ ཁོ་གིས་ སྤྱི་ལོ་༢༠༡༠ ཟླ་༡༢ པའི་ནང་ དངུལ་ཁང་གི་ དམངས་དངུལ་ས་ཡ་༡༡.༩༥ སྒེར་སྤྱོད་དང་ ཡིག་ཚང་གི་ བྱ་སྤྱོད་ངན་པ་འཐབ་པའི་ ཁྲིམས་ཚད་སྟབས་གཅིག་ལུ་ བཀལ་ཡོདཔ་ཨིན་པས།
འདི་འབདཝ་ད་ ཆེ་མཐོ་ཁྲིམས་འདུན་གྱི་ གྲོས་ཆོད་ནང་ མཐོ་གཏུགས་པ་ སངས་རྒྱས་རྡོ་རྗེ་ལུ་ ལྐོག་ཟ་དང་ ཡིག་ཚང་གི་བྱ་སྤྱོད་ངན་ བློ་གཏད་བར་རྐྱེན་གྱི་ ཉེས་པ་ཚུ་ལུ་ དབྱེ་དཔྱད་མཛདཔ་ད་ མ་དངུལ་སྒེར་སྤྱོད་འབདཝ་ད་ ཡིག་ཚང་གི་ བྱ་སྤྱོད་ངན་པ་དང་ བློ་གཏད་བར་རྐྱེན་གྱི་ ཉེས་པ་རང་བཞིན་གྱིས་ བྱུང་དགོཔ་ལས་ ཉེས་འགལ་གཅིག་ལུ་ ཉེས་པ་གསུམ་འབདཝ་ད་ ལྐོག་ཟའི་ཉེས་པ་བཀལ་ཡོད་པ་ཅིན་ ཉེས་འཛུགས་གཞན་ཁག་གཉིས་ཀྱི་ ཉེས་ཁྲིམས་སྨིན་དགོཔ་མེད་མི་ལུ་བརྟེན་ ཁྲིམས་ཚད་སྟབས་གཅིག་ལུ་སྦེ་ ལོ་ངོ་༥ བཙོན་དུ་སྨིན་ཏེ་ ཐོག་མ་ཁྲིམས་འདུན་གྱི་ འཁྲུན་ཆོད་ཆ་ཤས་ཅིག་ བསྒྱུར་བཅོས་འབད་ཡི་ཟེར་བཀོད་ནུག།
ད་རུང་ ཆེ་མཐོ་ཁྲིམས་འདུན་གྱིས་ ཉེས་ལས་ནང་ ཆ་རོགས་དང་ མཉམ་འབྲེལ་འབད་མི་ མཐོ་གཏུགས་པ་གཞན་༤ གི་ བཙོན་ཁྲིམས་ལོ་༥ ལས་ ལོ་ཕྱེད་དང་གཉིས་ལུ་ མར་ཕབ་རྐྱབ་ཡོདཔ་ཨིན་པས།
དངུལ་ཁང་གི་ འགོ་དཔོན་ལས་རོགས་ མོ་ན་རཱཐ་ ཨ་ཅ་རི་ཡ་གིས་ དམངས་དངུལ་སྒེར་སྤྱོད་འབད་བའི་སྐོར་ ཤེས་རྟོགས་བྱུང་ཡོད་རུང་ དབང་འཛིན་འགོ་དཔོན་ལུ་ སྙན་ཞུ་མ་འབད་བའི་ཁར་ ཡིག་ཚང་གི་ བྱ་སྤྱོད་ཚུལ་མིན་འཐབ་མི་ལུ་བརྟེན་ ཐོག་མའི་ཁྲིམས་འདུན་གཉིས་ཆ་ར་གིས་ ཁོ་ལུ་ བཙོན་ཁྲིམས་ལོ་༥ བཀལ་ནུག།
དེ་བསྒང་ ཉེས་བཤེར་འབད་མི་ རྩོད་དཔོན་ཡོངས་ཁྱབ་ཡིག་ཚང་གིས་ ཁྲིམས་འདུན་ལུ་ ཞུ་མིའི་ནང་ རྩོད་ཟླ་སངས་རྒྱས་རྡོ་རྗེ་དང་ མོ་ན་རཱཐ་ ཨ་ཅ་རི་ཡ་ལུ་ མ་དངུལ་ཚུལ་མིན་སྤྱོད་མི་དང་ དབང་ཚད་ལོག་སྤྱོད་ བློ་གཏད་བར་རྐྱེན་ དེ་ལས་ ཁྲིམས་འགལ་གྱི་ཐོག་ལས་ དམངས་དངུལ་ས་ཡ་༡༡.༩༥ རྩོད་ཟླའི་མཉམ་རོགས་༤ ལུ་ འཛིན་གྲོལ་འབད་ཡོད་པའི་ ཉེས་པ་ཁག་༤ ཕོག་དགོ་ཟེར་ཨིནམ་ད་ དེ་ཡང་ ཁོང་༢ ཀྱིས་ རྩོད་ཟླའི་མཉམ་རོགས་ པ་སངས་ཏ་མང་ལུ་ དངུལ་ཀྲམ་ས་ཡ་༩.༣༠ དང་ ཕུན་ཚོགས་སྟོབས་རྒྱས་ལུ་ དངུལ་ཀྲམ་ས་ཡ་༡.༡༥༠ རྣམ་རྒྱལ་རྡོ་རྗེ་ལུ་ དངུལ་ཀྲམ་ས་ཡ་༡ དེ་ལས་ ཚེ་དབང་ལ་ལུ་ དངུལ་ཀྲམ་ས་ཡ་༠.༥ སྤྲོད་ཡོདཔ་ཨིན་པས།
དེ་འབདཝ་ད་ ཆེ་མཐོ་ཁྲིམས་འདུན་གྱིས་ མོ་ན་རཱཐ་ ཨ་ཅ་རི་ཡ་ལུ་ ཡིག་ཚང་གི་ བྱ་སྤྱོད་ངན་པའི་ ཉེས་པ་རྐྱངམ་གཅིག་བཀལ་ཏེ་ བཙོན་ཁྲིམས་ལོ་༢ ལུ་ མར་ཕབ་བཏང་མི་དེ་ཡང་ ཁྲིམས་འཐུས་བཏབ་ཆོག་པའི་ འཁྲུན་ཆོད་གནང་ནུག།
རྩོད་ཟླའི་མཉམ་རོགས་༤ ག་ར་ ཁག་འབགཔ་ཨིནམ་ད་ ཁོང་གི་གྲས་ལས་ པ་སངས་ཏ་མང་ལུ་ བཙོན་ཁྲིམས་ལོ་༤ ཕོག་མི་ལས་ ལོ་༢ ལུ་ མར་ཕབ་འབད་བའི་ཁར་ ཕུན་ཚོགས་སྟོབས་རྒྱས་དང་ རྣམ་རྒྱལ་རྡོ་རྗེ་གཉིས་ལུ་ བཙོན་ཁྲོམས་ལོ་༣ དང་ཟླཝ་༦ རེ་ཕོག་ཡོད་མི་ལས་ ལོ་༡ དང་ཟླཝ་༦ ལུ་ ཕབ་བཏོང་ཡོདཔ་ད་ ཁོང་༣ གྱིས་་ཡང་ ཁྲིམས་འཐུས་བཏབ་ཆོག་ནི་ཨིན་པས།
དམངས་དངུལ་སྒེར་སྤྱོད་འབད་མིའི་སྐོར་ལས་ སྤྱི་ལོ་༢༠༡༠ ཟླཝ་༡༡ པའི་ཚེས་༢ ལས་༧ ཚུན་ ཐིམ་ཕུ་ལས་ འབྲུག་རྒྱལ་ཡོངས་དངུལ་ཁང་གི་ རྩིས་ཞིབ་སྡེ་ཚན་ཅིག་གིས་ ནང་འཁོད་རྩིས་ཞིབ་འབདཝ་ད་ དངུལ་རྩིས་དང་ ཡིག་ཆ་ཚུ་ ཀྲིག་ཀྲི་ཡོདཔ་ལས་ རྩིས་ལྷག་ཆད་ཀྱི་ སྐྱོན་ག་ནི་ཡང་ བདའ་མ་ཟུན་རུང་ སྙན་ཞུ་ཐོབ་མི་དང་འཁྲིལ་ ནང་འཁོད་རྩིས་ཞིབ་སྡེ་ཚན་དེ་ ལོག་དགེ་ལེགས་ཕུག་ལུ་སོང་སྟེ་ སྤྱི་ཟླ་༡༢ པའི་ཚེས་༡༣ ལུ་ ཧང་སྟོང་མ་སྦེ་ རྩིས་ཞིབ་རྐྱབ་ད་ དངུལ་ཀྲམ་ས་ཡ་༡༡.༩༥ ཆད་ཐོན་པའི་སྐབས་ ཤེས་རྟོགས་བྱུང་ཡོདཔ་ཨིན་པས།
ད་རུང་ ནང་འཁོད་རྩིས་ཞིབ་སྡེ་ཚན་གྱིས་ ཚེས་གྲངས་མ་བཀོད་པའི་ དངུལ་ཀྲམ་ས་ཡ་༢.༣༠ དང་ དངུལ་ཀྲམ་ས་ཡ་༢.༡༢ འབད་མི་ དངུལ་འཛིན་ཅེག་༢ གུ་ རྩོད་ཟླའི་མཉམ་རོགས་ པ་སངས་ཏ་མང་གིས་ རང་གི་ཟེར་བཀོད་དེ་ སྤྲོད་ཡོད་མི་ཡང་ དངུལ་ཁང་གི་ ཏི་རུ་བཞག་ས་ལས་ ཐོབ་ཡོདཔ་མ་ཚད་ དེ་དང་གཅིག་ཁར་ ཚེ་དབང་ལ་གིས་ རང་གི་ཟེར་བཀོད་དེ་ སྤྲོད་ཡོད་མི་ དངུལ་ཀྲམ་འབུམ་༥ འབད་མི་ དངུལ་འཛིན་ཅེག་༣ པ་དེ་ཡང་ ཐོབ་ཡོདཔ་ཨིན་པས།
རྩོད་ཟླ་༢ ཀྱིས་ དངུལ་འཛིན་ཅེག་དེ་ཚུ་གི་ཐོག་ལས་ རྩོད་ཟླའི་མཉམ་རོགས་ཚུ་ལུ་ རང་སོའི་དངུལ་ཁང་གི་ རྩིས་དེབ་ནང་ མ་དངུལ་ལངམ་མེད་རུང་ ཏི་རུ་སྤྲོད་ཡོད་པའི་ ངོས་འཛིན་བྱུང་ཡོདཔ་མ་ཚད་ དངུལ་ཀྲམ་ས་ཡ་༧.༠༣ ཆད་ཐོན་མི་ལུ་ ཡིག་ཆ་ག་ནི་ཡང་མེདཔ་ཨིན་པས།
རྩོད་ཟླ་སངས་རྒྱས་རྡོ་རྗེ་དང་ མོ་ན་རཱཐ་ ཨ་ཅ་རི་ཡ་༢ ཆ་ར་གིས་ ཉེས་ལས་འཐབ་པའི་ རྫུན་ཁ་བཟེད་མི་དང་འཁྲིལ་ རྩིས་ཞིབ་ཀྱིས་ ཧང་སྟོང་མར་སྦེ་ རྩིས་ཞིབ་འབད་བའི་ ཉིན་མ་ར་ འཛིན་བཟུང་འབད་དེ་ དོ་དམ་འོག་ལུ་ བཞག་ཡོད་རུང་ ཁོང་གིས་ སྒེར་སྤྱོད་འབད་མི་ དངུལ་འབོར་དེ་ ལོག་བཙུགས་མི་ལུ་བརྟེན་ དེ་གི་ནངས་པ་ ལོག་བཏང་པའི་ཁར་ དགེ་ལེགས་ཕུག་ཁྲིམས་སྲུང་འགག་པ་གིས་ཡང་ རྩོད་དོན་དེ་ ཕྱིར་བཏོན་འབད་ཡོདཔ་ཨིན་པས།
དེ་འབདཝ་ད་ ཐིམ་ཕུ་ལས་ ཁྲིམས་སྲུང་འགག་སྡེའི་ དམིགས་བསལ་སྡེ་ཚན་ཅིག་འོང་སྟེ་ ཞིབ་དཔྱད་སྤྱི་ལོ་༢༠༡༠ ཟླཝ་༡༢ པའི་ཚེས་༢༥ ལུ་ སངས་རྒྱས་རྡོ་རྗེ་དང་ མོ་ན་རཱཐ་ ཨ་ཅ་རི་ཡ་༢ ཆ་ར་ ལོག་འཛིན་བཟུང་འབད་ཡོད་པའི་གནས་ཚུལ།


text:
༡/༥/༢༠༡༣ ཁ་ཙ་ མི་དབང་མངའ་བདག་རིན་པོ་ཆེ་མཆོག་གིས་ བཀྲིས་ཆོས་རྫོང་ནང་སྦེ་ ཧཱ་རྫོང་ཁག་གི་ རྫོང་བདག་གསརཔ་ བསོད་ནམས་དབང་འདུས་ལུ་ ལེགས་དར་གནང་ཡོདཔ་ད་ བསོད་ནམས་དབང་འདུས་དེ་ རྫོང་བདག་སྦེ་ བསྐོ་བཞག་མ་གནང་པའི་ཧེ་མར་ དངུལ་རྩིས་ལྷན་ཁག་ནང་ བདག་སྐྱོང་གཙོ་འཛིན་སྦེ་ ཕྱག་ཞུ་ཡོད་པའི་གནས་ཚུལ།
གནས་ཚུལ་མདོར་བསྡུས།
༡/༥/༢༠༡༣ ཁ་ཙ་ མི་དབང་མངའ་བདག་རིན་པོ་ཆེ་མཆོག་གིས་ བཀྲིས་ཆོས་རྫོང་ནང་སྦེ་ ཧཱ་རྫོང་ཁག་གི་ རྫོང་བདག་གསརཔ་ བསོད་ནམས་དབང་འདུས་ལུ་ ལེགས་དར་གནང་ཡོདཔ་ད་ བསོད་ནམས་དབང་འདུས་དེ་ རྫོང་བདག་སྦེ་ བསྐོ་བཞག་མ་གནང་པའི་ཧེ་མར་ དངུལ་རྩིས་ལྷན་ཁག་ནང་ བདག་སྐྱོང་གཙོ་འཛིན་སྦེ་ ཕྱག་ཞུ་ཡོད་པའི་གནས་ཚུལ།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 2:43 PM
Subscribe to: Post Comments (Atom)


text:
དེ་ཡང་ སྤྱི་ཟླ་༤ པའི་ཚེས་༢༣ ལུ་ རྒྱལ་ཡོངས་ཚོགས་སྡེའི་ བཙག་འཐུ་ནང་ དོ་འགྲན་འབད་ནི་ཨིན་མི་ གདམ་ངོ་༦༧ ལུ་ བསྐུལ་བསྒྲགས་ཀྱི་ ཟད་འགྲོ་མ་དངུལ་སྦེ་ དངུལ་ཀྲམ་༡༣༠,༠༠༠ རེ་ འཛིན་གྲོལ་འབད་ཡོདཔ་ད་ འདེམས་ངོ་ཚུ་གིས་ མ་དངུལ་གྱི་ ཚད་གཞི་དེ་ལས་ལྷག་ ཟད་འགྲོ་གཏང་མ་ཆོགཔ་ཨིན་པས།
ད་རིས་ཀྱི་ བསྐུལ་བསྒྲགས་མ་དངུལ་དེ་ ཚོགས་སྡེའི་བཙག་འཐུ་དང་པའི་ནང་ ལག་ལེན་འཐབ་མི་དང་ཕྱདཔ་ད་ དངུལ་ཀྲམ་ས་ཡ་༣.༥ ལྷགཔ་ཅིག་ ཐེབས་འཛིན་གྲོལ་འབད་ཡོདཔ་ཨིན་པས།
དེ་བསྒང་ འདེམས་ངོ་༥༢ མ་གཏོགས་མེད་པའི་ཁར་ བསྐུལ་བསྒྲགས་མ་དངུལ་གྱི་ ཐོབ་ཚད་ཡང་ དངུལ་ཀྲམ་༡༠༠,༠༠༠ རེ་ཨིནམ་ལས་ དངུལ་ཀྲམ་ས་ཡ་༥.༢ དེ་ཅིག་ ཟད་འགྲོ་གནས་ནུག།
འདེམས་ངོ་ཚུ་ལུ་ འཛིན་གྲོལ་འབད་མི་ མ་དངུལ་ཚུ་ ཐད་ཀར་གྱི་ བསྐུལ་བསྒྲགས་ལས་དོན་ དཔེར་ན་ སྣུམ་འཁོར་ཀཱར་གླ་ཁར་ལེན་ནི་དང་ རང་སོའི་ཁས་བླངས་གསལ་བསྒྲགས་ཚུ་ པར་སྐྲུན་འབད་ནི་ ངོ་སྤྲོད་ཤོག་བྱང་ལ་སོགས་པའི་ ཅ་ཆས་དང་ ཞབས་ཏོག་ཚུ་ལུ་ ལག་ལེན་འཐབ་དགོཔ་ཨིན་པས།
དེ་མ་ཚད་ བཙག་འཐུ་ལྷན་ཚོགས་ཀྱིས་ འདེམས་ངོ་ཚུ་གི་ གསལ་བསྒྲགས་མཁོ་ཆས་ དཔེར་ན་ ཁོང་གི་སྐོར་ལས་ དེབ་ཆུང་དང་ པར་བྱང་ རས་བྱང་ཚུ་ པར་སྐྲུན་དང་ བརྡ་བརྒྱུད་ནང་ ཚོང་བསྒྲགས་འབད་ནིའི་དོན་ལུ་ཡང་ མ་དངུལ་གྱི་ ཆ་རོགས་འབདཝ་ཨིན་པས།
ཟད་འགྲོ་དེ་ཚུ་དང་ བསྐུལ་བསྒྲགས་མ་དངུལ་རྩིས་ཏེ་ ཚོགས་སྡེའི་འདེམས་ངོ་རེ་ལུ་ ཟད་འགྲོ་བསྡོམས་ དངུལ་ཀྲམ་༣༣༢,༥༠༠ དེ་རེ་ གནས་ནི་ཨིན་པའི་ སྔོན་རྩིས་བཏོན་ཡོདཔ་ད་ བཙག་འཐུ་ལྷན་ཚོགས་ལུ་ སྤྱི་ཚོགས་ཀྱི་ བཙག་འཐུ་ཚུ་གི་དོན་ལུ་ མ་དངུལ་བསྡོམས་ དངུལ་ཀྲམ་ས་ཡ་༥༠༠ གནང་སྟེ་ཡོདཔ་ཨིན་པས།
རྒྱལ་ཡོངས་ཚོགས་སྡེའི་ བཙག་འཐུ་དང་པའི་ནང་ མ་དངུལ་ས་ཡ་༩༩.༤ ཟད་འགྲོ་གནས་ཡོད་མི་ལས་ ས་ཡ་༦༡.༩ ལྷགཔ་ཅིག་ བཙག་འཐུ་འགོ་འདྲེན་འཐབ་ནིའི་ནང་ འབྲེལ་གཏོགས་འབད་མི་ བཙག་འཐུ་འགོ་དཔོན་དང་ ཚོགས་རྒྱན་ས་ཁོངས་འགོ་དཔོན་ དེ་ལས་ སྲུང་སྐྱོབ་འབད་མི་ཚུ་ལུ་ ཉིན་འཐུས་སྤྲོད་ཡོདཔ་ཨིན་པས།
དུས་ཅིའི་ རྒྱལ་ཡོངས་ཚོགས་སྡེའི་ བཙག་འཐུ་དོན་ལུ་ བཙག་འཐུ་ལྷན་ཚོགས་ཀྱི་ མི་དང་ སྲུང་སྐྱོབ་དམག་མི་ཚུ་ མ་རྩིས་བར་ མི་༤,༦༥༠ ལྷགཔ་ཅིག་ བཙུགས་ནི་ཨིནམ་ལས་ ཧེ་མ་དང་ཕྱདཔ་ད་ ཟད་འགྲོ་མངམ་གནས་ནི་ཨིན་པའི་གནས་ཚུལ།


text:
ཨ་ལུ་༣ གྱི་ཨའི་ འཇིགས་མེད་ཀྱིས་ གྱང་ཤུགས་ལུ་ འཚེར་སྣང་མེད་པར་ ཚལ་ལུའི་ལཱ་ལུ་ ཤུགས་བཏོན་མི་དེ་ཡང་ དངུལ་གྱི་འོང་འབབ་དེ་ མོ་རའི་སྒོའི་རྩ་བ་ལས་ བཟོ་ཚུགས་མི་ལུ་བརྟེན་ཨིན་པས།
དུས་ཅི་ལས་ སྐྱེངས་མཁར་གྱི་ གཡུས་ཚན་ནང་ འཁོར་ལམ་ལྷོད་ནི་དེ་གིས་ ས་གནས་ཀྱི་ སོ་ནམ་ཞིང་པ་ཚུ་ ཧེ་མ་བཟུམ་སྦེ་ ཚལ་ལུའི་ཁུར་ཆ་འབག་མི་ རྟ་དྲེལ་ཚུ་བདའ་སྟེ་ རྐང་སྟོང་འགྱོ་མ་དགོ་པར་ གཡུས་ཚན་དེ་ནང་ལས་ར་ ཕུན་ཚོགས་གླིང་ལུ་ སྣུམ་འཁོར་ཊག་ཚུ་ནང་ སྐྱེལ་འདྲེན་འབད་ཚུགས་དོ་ཡོདཔ་ཨིན་པས།
ད་རེས་ནངས་པ་ ཚལ་ལུ་བཙོང་ནི་གི་ དུས་ཚོད་ཨིནམ་ལས་ སོ་ནམ་ཞིང་པ་ཚུ་གི་ སྡོད་ཁྱིམ་གྱི་ མཐའ་སྐོར་ལུ་ཡོད་མི་ ཚལ་ལུའི་ཤིང་ཚུ་གུ་ ཕོ་སྐྱེས་ཚུ་གིས་ ཨེ་ཁུ་ལག་ལེན་འཐབ་སྟེ་ འཛེགས་ཐོག་ལས་ ཚལ་ལུ་བཏོགས་དོ་ཡོདཔ་ད་ ཨམ་སྲུ་ཚུ་གིས་ ཨ་ལུ་ཚུ་འབག་སྟེ་ ཚལ་ལུ་སྦོམ་ཆུང་སེལ་བའི་ མཐོང་གསལ་བྱུངམ་མས།
འཇིགས་མེད་ཆོས་སྒྲོན་གྱིས་ སླབ་མིའི་ནང་ ཧེ་མ་འབད་བ་ཅིན་ གཡུས་ཚན་དེ་ནང་ ཚལ་ལུའི་ཐོན་སྐྱེད་ག་དེ་ཅིག་ལེགས་རུང་ འཁོར་ལམ་མེད་མི་ལུ་བརྟེན་ ཉེ་འདབས་ཀྱི་ཁྲོམ་ པདྨ་དགའ་ཚལ་དང་ རྒྱལ་པོའི་ཞིང་ མོང་སྒར་ཁྲོམ་ཚུ་ནང་ བཙོང་ནིའི་དོན་ལུ་ ཉིན་ལམ་ལས་བཅད་དེ་ རྟ་ཚུ་བདའ་སྟེ་ ལམ་འགྱོ་དགོཔ་ལས་ དཀའ་སྡུག་སྦོམ་འབྱུང་ནི་ཡོད་ཟེར་ཨིན་པས།
མོ་གིས་འབད་བ་ཅིན་ ས་ཐག་རིང་སར་ ཚལ་ལུ་བཙོང་པར་ འབག་ནི་ལུ་ ཉམས་འཚེར་ཏེ་ ཚལ་ལུ་ཚུ་ ལྡུམ་ར་ནང་ར་ ལུས་ནི་ཡོདཔ་ཨིན་རུང་ ད་རིས་འབད་བའི་བསྒང་ལས་ འཁོར་ལམ་ཁྱིམ་གྱི་ རྩ་བར་ལྷོད་ནི་དེ་གིས་ མོ་ར་རྐྱངམ་གཅིག་མིན་པར་ ཁྱིམ་ཚང་གཞན་ཚུ་ཡང་ དངུལ་རྐྱང་གི་ འབབ་ཁུངས་ལུ་བལྟ་སྟེ་ ཚལ་ལུ་ཕུད་རྡོག་༡ ཡང་ ཤིང་ཐོག་ཁར་ མ་བཞག་པར་ ཚོང་འབྲེལ་འཐབ་ནི་ལུ་ སེམས་ཤུགས་བསྐྱེད་དེ་ཡོད་ཟེར་ཨིན་པས།
ཨིན་རུང་ འཇིགས་མེད་ཀྱིས་ དུས་ཅི་ ཚལ་ལུའི་འོང་འབབ་སྦོམ་ཅིག་ བཟོ་མ་ཚུགས་མི་དེ་ཡང་ ཆར་ཆུ་དཀོན་མི་ལུ་བརྟེན་ ཚལ་ལུའི་རྡོག་མ་ལེགས་ཤོམ་མེད་ནི་དེ་གིས་ཨིནམ་ད་ མོ་གིས་ ཚལ་ལུ་གྲངས་༨༠ རེ་ཡོད་མི་ པཱོན་རེ་ལུ་ དངུལ་ཀྲམ་༧༠ རེ་སྦེ་བཙོང་སྟེ་ ཚལ་ལུ་ཤིང་༡༠ དེ་ཅིག་ལས་ འོང་འབབ་དངུལ་ཀྲམ་༥,༠༠༠ དེ་ཅིག་ བཟོ་ཚུགས་ཡོདཔ་ཨིན་པས།
ད་རུང་ སྐྱེས་ལོ་༥༤ ལང་མི་ པདྨ་དབང་དྲག་ལུ་ ཚལ་ལུ་ཤིང་༡༠༠ ལྷགཔ་ཅིག་ཡོདཔ་ད་ ཧེ་མར་ འཁོར་ལམ་མེད་པའི་སྐབས་ ཚལ་ལུ་ཚུ་ རྟ་དྲེལ་༡༠ དེ་ཅིག་གིས་ ཉེ་འདབས་ཀྱི་ ཁྲོམ་ཚུ་ནང་ སྐྱེལ་འདྲེན་འབད་ཐོག་ལས་བཙོངམ་ད་ ལཱ་ལྟོ་ཆག་ཡོདཔ་མ་ཚད་ ལམ་བདའ་སྟེ་ ཚལ་ལུ་ཚུ་ཡང་ མེདཔ་འགྱོ་ནི་ཡོད་ཟེར་ ཁོ་གིས་ སླབ་ཨིན་པས།
པདྨ་དབང་དྲག་གིས་འབད་བ་ཅིན་ ད་ལས་ཕར་ ཚལ་ལུ་ཕུད་རྡོག་གཅིག་ཡང་ མེདཔ་འགྱོ་མ་བཅུག་པར་ སྣུམ་འཁོར་ནང་ སྐྱེལ་འདྲེན་ཐོག་ ཚོང་འབྲེལ་འཐབ་ཚུགས་དོ་ཡོདཔ་ལས་ ཚལ་ལུ་ལས་བརྟེན་ དངུལ་རྐྱང་གི་ འོང་འབབ་སྦོམ་འབད་ར་ བཟོ་ཚུགས་པའི་ རེ་བ་བསྐྱེད་དོ་ཟེར་ཨིན་པས།
ན་ཧིང་ ཁོ་གིས་ ཚལ་ལུ་བཙོང་སྟེ་ འོང་འབབ་དངུལ་ཀྲམ་༡༠,༠༠༠ དེ་ཅིག་ བཟོ་ཡོདཔ་ད་ དུས་ཅི་ ཐོན་ཤུགས་ལེགས་ཤོམ་མེད་ནི་དེ་གིས་ འབབ་ཁུངས་དངུལ་ཀྲམ་༨,༠༠༠ དེ་ཅིག་ལུ་ མར་འབབ་འགྱོ་ནི་བཟུམ་ཡོད་ཟེར་ཨིན་པས།
སྐྱེངས་མཁར་ལས་ ཕུན་ཚོགས་གླིང་ལུ་ ཚལ་ལུ་བཙོང་པར་འབག་མི་ སངས་རྒྱས་རྡོ་རྗེ་གིས་ སླབ་མིའི་ནང་ ཁོ་གིས་ འདས་པའི་བདུན་ཕྲག་ནང་ ཕུནཚོགས་གླིང་ལུ་ ཚལ་ལུ་སྣུམ་འཁོར་ཊཱག་དོས་༡ འབག་མི་དེ་གིས་ དངུལ་ཀྲམ་༡༠༠,༠༠༠ ལྷགཔ་ཅིག་ཐོབ་ཅི་ཟེར་ཨིན་པས།
ན་ཧིང་ ཚལ་ལུ་བཙོང་སྟེ་ དངུལ་ཀྲམ་༣༠,༠༠༠ ཐོབ་མི་ སོ་ནམ་པ་རིན་ཆེན་གྱིས་ སླབ་མིའི་ནང་ དུས་ཅི་ འོང་འབབ་དངུལ་ཀྲམ་༦༠,༠༠༠ དེ་ཅིག་ འཐོབ་ཚུགས་པའི་ རེ་བ་ཡོད་ཟེར་ཨིན་པས།
སྐྱེངས་མཁར་གྱི་ རྒཔོ་ཀརྨ་རྡོ་རྗེ་གིས་ སླབ་མིའི་ནང་ རྒེད་འོག་ལས་ ལོ་བསྟར་བཞིན་དུ་ ཚལ་ལུ་སྣུམ་འཁོར་ཊཱག་དོས་༡༥ དེ་རེ་ བཙོང་དོ་ཡོདཔ་མ་ཚད་ གྲོང་གསེབ་མི་སེར་ཚུ་ལུ་ ཤིང་ཐོག་འཛིན་སྐྱོང་གི་ སྦྱོང་བརྡར་ཡང་ བྱིན་ཡོདཔ་ལས་ ད་ལས་ཕར་ ཚལ་ལུའི་ཐོན་སྐྱེད་ཡར་སེང་ཐོག་ འཚོ་བའི་གནས་སྟངས་ ལེགས་བསྒྱུར་འགྱོ་ནི་གི་ རེ་བ་ཡོད་ཟེར་ཨིན་པའི་གནས་ཚུལ།


text:
༉ འབྲུག་ལུ་ ཤེས་ཡོན་ཅན་དང་ ལྕོགས་གྲུབ་ཅན་གྱི་ ཨམ་སྲུ་མེདཔ་ཨིན་ན་ ཡང་ཅིན་ ཨམ་སྲུ་ཚུ་ ཕོ་སྐྱེས་དང་ འདྲན་འདྲ་འབད་མི་ཚུགས་ཟེར་ འདྲོག་སྣང་བསྐྱེདཔ་ཨིན་ན་ཡང་ཅིན་ ཨམ་སྲུ་ཚུ་གི་ འགན་ཁུར་དེ་ ནང་གི་ཨམ་དང་ བཟའ་ཚང་མཐའ་སྐྱོང་འབད་མི་ཨིནམ་ལས་ འགོ་ཁྲིད་པའི་ གོ་གནས་འཆང་མ་བཏུབ་པའི་མནོ་ལུགས་ ད་ལྟོའི་བར་ན་ཡང་ཡོདཔ་ཨིན་ན?
དེ་ཡང་ འཕྲལ་ཁམས་ཅིག་ཁར་ རྫོང་ཁག་༢༠ ལས་ བཙག་འཐུ་གྲུབ་མི་ རྒྱལ་ཡོངས་ཚོགས་སྡེའི་ནང་ ཨམ་སྲུ་འཐུས་མི་ཕུད་རྡོག་གཅིག་ཡང་མེད་མི་ལུ་ གཞི་བཞག་སྟེ་ མི་ཚུ་གིས་ གོང་གི་དྲི་བ་ཚུ་ བཀོདཔ་ཨིན་མས།
མ་གཞི་ ད་རིས་ཀྱི་ རྒྱལ་ཡོངས་ཚོགས་སྡེའི་ བཙག་འཐུ་ནང་ དོ་འགྲན་འབད་མི་ ཨམ་སྲུ་འདེམས་ངོ་༥ དེ་ཅིག་ཐོན་ཡོད་རུང་ ཕུད་རྡོག་གཅིག་ཡང་ བཙག་འཐུ་མ་གྲུབ་མི་དེ་ མི་མང་ལས་ ཨམ་སྲུ་ཚུ་ལུ་ བློ་གཏད་དང་ ཡིད་ཆེས་མེད་པའི་ རྟགས་མཚན་ཨིན་ན?
འབྲུག་གི་བཙག་འཐུ་ལྷན་ཚོགས་ཀྱིས་ ཐོ་བཀོད་འབད་མི་དང་འཁྲིལཝ་ད་ འབྲུག་རྒྱལ་ཁབ་ནང་ ཁྱད་ཚད་ལྡན་མི་ ཚོགས་རྒྱན་སྐྱུར་མི་ ཡོངས་བསྡོམས་༣༧༩,༨༡༩ ཡོད་མི་ལས་༡༩༢,༧༩༩ ཨམ་སྲུ་ཨིན་པའི་ཁར་ མོང་སྒར་རྫོང་ཁག་བཟུམ་ཅིག་ལུ་ ཆ་བཞག་རུང་ སྤྱི་ཟླ་༤ པའི་ཚེས་༢༣ ལུ་ རྒྱལ་ཡོངས་ཚོགས་སྡེའི་ བཙག་འཐུ་ནང་ ཚོགས་རྒྱན་བཙུགས་མི་༡༠,༡༣༩ ལས་༦,༠༣༥ ཨམ་སྲུ་ཨིན་མས། ཚོགས་རྒྱན་སྐྱུར་མི་ ཨམ་སྲུའི་གྱངས་ཁ་ལུ་ ལྟ་བ་ཅིན་ ཨམ་སྲུ་འདེམས་ངོ་རེ་གཉིས་ བཙག་འཐུ་འགྲུབ་ནི་གི་ འོས་འབབ་སྦོམ་འདུག།
འདི་འབདཝ་ད་ རྒྱུ་མཚན་སྣ་ཚོགས་ལུ་བརྟེན་ ཨམ་སྲུ་ཁོང་ར་གིས་ ཨམ་སྲུ་འདེམས་ངོ་ཚུ་ལུ་ རྒྱབ་སྐྱོར་གངམ་འབད་ནི་མེད་མི་དེ་ཡང་ ད་ཚུན་གྱི་བར་ན་ དབུ་ཁྲིད་དང་ དཔོན་ཁག་ཚུ་ ཕོ་སྐྱེས་ཚུ་གིས་འབདཝ་ལས་ ཨམ་སྲུ་ལུ་ འདི་བཟུམ་མའི་ ལྕོགས་གྲུབ་མེད་ཟེར་ མནོ་ལུགས་ཡོད་ནི་དེ་གིས་ཨིནམ་འོང་ནི་མས།
ཧེ་མ་འབད་བ་ཅིན་ ཕམ་ཚུ་གིས་ བུཚ་ཚུ་སློབ་གྲྭ་ནང་བཙུགས་ཏེ་ བུམོ་ཚུ་ ཁྱིམ་ནང་ ཕམ་ལུ་ཆ་རོགས་འབད་མི་སྦེ་ བཞག་མི་ལུ་བརྟེན་ ཨམ་སྲུ་མང་ཤོས་ར་ ནང་གི་ཨམ་དང་ བཟའ་ཚང་མཐའ་སྐྱོང་འཐབ་མི་སྦེ་ ལུས་ཡོདཔ་ལས་ འབྲི་ལྷག་གི་ ཤེས་ཡོན་མེདཔ་ཨིན།
ད་རེས་ནངས་པ་ གནས་སྟངས་བསྒྱུར་བཅོས་སོང་ཡོདཔ་ལས་ སློབ་གྲྭ་ཚུ་ནང་ སློབ་ཕྲུག་གི་ གྱངས་ཁ་ཚུ་ལུ་ལྟ་རུང་ བུམོ་མང་དོ་ཡོདཔ་མ་ཚད་ ཞི་གཡོག་དང་ ལས་སྡེ་ ལས་འཛིན་ སྒེར་སྡེ་ཚུ་ནང་ ལཱ་འབད་མི་ ཨམ་སྲུ་མང་རབས་ཅིག་ མཐོང་གསལ་བྱུང་པའི་ཁར་ ཡོན་ཏན་དང་ ཉམས་མྱོང་ལས་འབད་རུང་ ཕོ་སྐྱེས་དང་ འདྲ་མཉམ་ཡོདཔ་མ་ཚད་ ལ་ལུ་ཅིག་ ཕོ་སྐྱེས་ལས་ཡང་ ཨམ་སྲུ་ཚུ་ དྲག་དོ་ཡོད་པའི་ ཚོར་སྣང་བྱུངམ་ཨིན་མས།
གཞུང་གི་སྲིད་བྱུས་ནང་ཡང་ ཕོ་སྐྱེས་དང་ ཨམ་སྲུའི་བར་ན་ ཁྱད་པར་ཕྱེ་ནི་མེདཔ་ལས་ གོ་སྐབས་འདྲ་མཉམ་བྱིནམ་མ་ཚད་ ཤེས་ཡོན་ཅན་གྱི་ ཨམ་སྲུ་ཚུ་གིས་ཡང་ ཞི་གཡོག་དང་ སྤྱི་ཚོགས་ནང་ ཨམ་སྲུའི་དཔྱ་བགོ་དགོཔ་སྦེ་ བློ་འདོད་བཀོད་ཡོདཔ་ད་ སྤྱི་ཟླ་༤ པའི་ཚེས་༢༠ ལུ་ རྩ་གྲོལ་སོང་མི་ རྒྱལ་ཡོངས་ཚོགས་འདུའི་ནང་ འཐུས་མི་༤༧ ཡོད་མི་ལས་༤ རྐྱངམ་གཅིག་ ཨམ་སྲུ་ཨིནམ་མ་ཚད་ སྤྱི་ཟླ་༤ པའི་ཚེས་༢༨ ལུ་ གནས་ཡུན་ཚང་ནི་ཨིན་མི་ རྒྱལ་ཡོངས་ཚོགས་སྡེའི་ནང་ ཁྱད་ལྡན་གྱི་མི་ངོ་ཨམ་སྲུ་༢ དང་ རྫོང་ཁག་ལས་ བཙག་འཐུ་གྲུབ་མི་ འཐུས་མི་སྲུ་༣ མ་གཏོགས་མེད་མི་དེ་ཡང་ བཙག་འཐུའི་ནང་ ལོག་དོ་འགྲན་འབདཝ་ད་ ཨམ་སྲུ་༣ ཆ་ར་ཕམ་སོ་ཡི།
ཨིན་རུང་ རྒྱལ་ཡོངས་ཚོགས་འདུའི་དོན་ལུ་ སྲིད་དོན་ཚོགས་པ་༥ ཐོན་ཡོད་མི་ལས་ སྲིད་ཚོགས་༢ ཨམ་སྲུ་༢ ཀྱིས་ འགོ་ཁྲིད་འབད་མི་དེ་ དམངས་གཙོའི་རིང་ལུགས་ནང་ མིག་དཔེ་བཟང་པོ་ཅིག་ཨིནམ་མ་ཚད་ ཨམ་སྲུ་གཞན་ཚུ་ལུ་ཡང་ སེམས་ཤུགས་བསྐྱེད་ཚུགས་ནི་ཨིན་མས།
དམངས་གཙོའི་བྱ་རིམ་་དང་ སྲིད་དོན་ཚུ་ནང་ ཕོ་མོའི་བར་ན་ འབྲེལ་གཏོགས་འདྲ་མཉམ་འབད་དགོ་པ་ཅིན་ ཤེས་ཡོན་ཅན་གྱི་ ཨམ་སྲུ་ཚུ་གིས་ཡང་ དང་ཕུའི་མནོ་ལུགས་ཚུ་སྤང་སྟེ་ གདོང་ཁར་ཐོན་ཐོག་ལས་ འགན་ཁུར་དང་ འབྲེལ་གཏོགས་འདྲ་མཉམ་འབད་དགོཔ་འདུག་ཟེར་ ཞུ་ནི་ཨིན།


text:
སྤྱི་ལོ་༢༠༡༢ ཀྱི་ འབྲུག་གི་འཚོ་བའི་གནས་སྟངས་ ཞིབ་འཚོལ་སྙན་ཞུ་དང་འཁྲིལཝ་ད་ རྒྱལ་ཁབ་ནང་ སེམས་མཐུན་ལུས་མཐུན་མ་ཚད་ ཕམ་སྤུན་ཆ་ཚུ་གིས་འབད་རུང་ མ་བཏུབ་མེདཔ་སྦེ་ འབྲུག་གི་གཉེན་ཁྲིམས་ལྟར་དུ་ ལེགས་ཤོམ་སྦེ་ གཉེན་རྐྱབ་སྡོད་མི་དེ་ བརྒྱ་ཆ་༠.༡༢ ལས་བརྒལ་མེདཔ་ད་ གཞན་མཉམ་གཅིག་སྡོད་མི་ཚུ་ ཁྲིམས་མཐུན་ལྟར་དུ་ གཉེན་རྐྱབ་སྡོད་མི་ མིན་འདུག་ཟེར་ཨིན་པས།
བཟའ་ཚང་མཉམ་གཅིག་སྦེ་ ཁ་བསྡོམས་སྡོད་མི་༦༩༥ ཡོད་པའི་གྲས་ལས་༢༦༨ སྐྱེས་ལོ་༢༥ ལས་༢༩ འབད་མི་ཚུ་གིས་ བློ་འདོད་དང་འཁྲིལ་ སྡོད་དོ་ཡོདཔ་ད་ དེ་ནང་ སྐྱེས་ལོ་༥༠ དང་ སྐྱེས་ལོ་༡༥ ལང་མི་ཚུ་ཡང་ ཚུད་དེ་ཡོད་ཟེར་ བཀོད་དེ་འདུག།
སེམས་མཐུན་ཐོག་ སྡོད་མི་ཚུ་གི་གྲས་ལས་ བརྒྱ་ཆ་༥༠ དེ་ཅིག་གི་རྩིས་ སྐྱེས་ལོ་༣༠ ལང་མི་ཚུ་ དགའ་མཐུན་དང་ ཨ་རོགས་དགའ་རོགས་སྦེ་ སྡོད་མི་ཚུ་ཨིན་རུང་ རྒྱལ་ཁབ་ནང་ གཉེན་རྐྱབ་སྡོད་མི་དང་ གཉེན་ཡ་བྲལ་ དེ་ལས་ རྨགཔོ་མེདཔ་སྦེ་ སྡོད་མི་ཚུ་བ་ ཉུངམ་སྦེ་འདུག་ཟེར་ འབྲུག་འཚོ་བའི་གནས་སྟངས་ཞིབ་འཚོལ་སྙན་ཞུ་ནང་ བཀོད་ཡོདཔ་ཨིན་པས།
བཟའ་ཚང་བཟུམ་སྦེ་སྡོད་མི་ པ་སངས་དང་ གཡང་སྐྱིད་༢ ཀྱིས་ སླབ་དོ་བཟུམ་འབད་བ་ཅིན་ གཉེན་རྐྱབ་སྟེ་སྡོད་ནི་ལུ་ སྤྲོ་བ་ཡང་མེད་ཟེར་ཨིནམ་ད་ ད་ལྟོ་ བཟའ་ཚང་བཟུམ་སྦེ་སྡོད་པའི་རིང་ ལུས་སེམས་བདེ་ཏོག་ཏོ་ཡོད་མི་དེ་ གལ་སྲིད་གཉེན་རྐྱབ་སྟེ་ མ་མཐུན་པའི་རྐྱེན་ངན་རེ་ འབྱུང་པ་ཅིན་ གཉེན་ཡ་བྲལ་སྦེ་སྡོད་ནི་དེ་ མནོ་བསམ་བཏང་མི་ཚུགས་པས་ཟེར་ཨིན་པས།
རྒྱལ་ཁབ་ནང་ གཉེན་ཡ་བྲལ་སོང་མི་༡༠,༧༧༩ ཡོད་པའི་གྲས་ལས་༨,༣༣༡ དེ་ཅིག་ ཁོང་ར་རྐྱངམ་གཅིག་སྦེ་ སྡོད་དོ་ཡོདཔ་ད་ དེ་ཡང་ སྐྱེས་ལོ་༢༥ ལས་༥༠ ལྔ་གྲངས་འབད་མི་ཚུ་ཨིནམ་སྦེ་ བཀོད་ཡོདཔ་བཞིན་དུ་ སྤྱི་ལོ་༢༠༠༧ ལུ་ གཉེན་ཡ་བྲལ་སོང་མི་༡༠,༣༠༠ ཡོད་པའི་གྲས་ལས་ མང་ཤོས་ར་ སྐྱེས་ལོ་༢༥ ལས་༣༩ འབད་མི་ཚུ་ཨིནམ་པས།
དེ་ཡང་ ཕོ་རྐྱང་སྦེ་ལུས་མི་༧,༨༠༠ དང་ མོ་རྐྱང་༢,༥༠༠ འདུག་ཟེར་ཨིན་པས།
རྒྱལ་ཁབ་ནང་ དེ་སྦེ་གཉེན་དང་གྲོགས་ཀྱི་བར་ན་ བྱ་སྟབས་མ་བདེཝ་ཐོན་དགོ་པའི་ རྒྱུ་རྐྱེན་གཙོ་བོ་ར་ གཉེན་གྲོགས་ཀྱི་བར་ན་ ཐ་དམ་ཚིག་མ་བསྟེན་པར་ ཕོ་མོ་ག་ར་ཨིན་རུང་ གཞན་མི་ཚུ་དང་གཅིག་ཁར་ གཉེན་རྐྱབ་འགྱོ་མི་ལུ་བརྟེན་ བྱུངམ་མས་ཟེར་ཨིན་པས།
སྤྱི་ལོ་༢༠༠༧ དང་ཕྱདཔ་ད་ ལོ་༥ འི་ཧེ་མར་ གཉེན་ཡ་བྲལ་སོང་སྟེ་ ཕོ་དང་མོ་རྐྱང་སྦེ་ལུས་མི་དེ་ མར་བབས་སོང་ཡོདཔ་སྦེ་ བཀོད་ཡོདཔ་ད་ དུས་ཅིའི་ ཞིབ་འཚོལ་སྙན་ཞུ་དང་འཁྲིལཝ་ད་ བཟའ་ཚང་༡,༩༡༧ དེ་ཅིག་ གཉེན་ཡ་བྲལ་སོང་མི་དང་ཕྱདཔ་ད་ སྤྱི་ལོ་༢༠༠༧ ལུ་ བཟའ་ཚང་༣,༤༠༠ ཐོན་ནུག་ཟེར་ཨིན་པས།
སྤྱི་ལོ་༢༠༡༢ འབྲུག་འཚོ་བའི་གནས་སྟངས་ཞིབ་འཚོལ་སྙན་ཞུའི་ནང་ བཟའ་ཚང་༢༠,༤༣༦ དེ་ཅིག་ གཉེན་ཡ་བྲལ་སོང་མི་ལས་༢༦ སྐྱེས་ལོ་༡༥ ལས་༡༩ འབད་མི་ཚུ་ཨིནམ་ད་ སྤྱི་ལོ་༢༠༠༧ ལུ་ གཉེན་ཡ་བྲལ་སོང་མི་༢༥,༡༠༠ ཐོན་ནུག་ཟེར་ཨིན་པས།
གཉེན་ཡ་བྲལ་སོང་མི་ སྐྱེས་ལོ་༥༥ ལང་མི་ སངས་རྒྱས་ལྷ་མོ་གིས་ སླབ་མི་དང་འཁྲིལཝ་ད་ གཉེན་ཡ་བྲལ་སོང་བའི་ཤུལ་ལས་ ལོག་གཉེན་མ་རྐྱབ་པར་ སྡོད་མི་དེ་ཡང་ ཨ་ལུ་༥ གསོ་ནི་ཡོདཔ་ལས་བརྟེན་ཨིནམ་ད་ གལ་སྲིད་མོ་ར་ གཉེན་ལོག་རྐྱབ་པ་ཅིན་ ཨ་ལུ་ཚུ་ལུ་ དུས་ཚོད་བཏོན་ཏེ་སྡོད་ནི་ལུ་ བྱ་སྟབས་མ་བདེཝ་ འཐོན་སྲིད་ནི་ཨིན་མི་ལུ་བརྟེན་ཨིན་ཟེར་ཨིན་པས།
ད་ལྟོ་ གཉེན་རྐྱབ་མི་དང་ གཉེན་ཡ་བྲལ་སོང་མི་ཚུ་ལུ་ གཞི་བཞག་སྟེ་ ད་ལས་ཕར་ གཉེན་རྐྱབ་ནིའི་དུས་ཚོད་ངོ་མ་འབད་བ་ཅིན་ སྐྱེས་ལོ་༢༡ དང་ཕྱེད་ ཨིན་ཟེར་ཨིན་པས།
འབྲུག་པའི་ཕོ་སྐྱེས་ཚུ་གིས་ གཉེན་རྐྱབ་ནིའི་ ལོ་ཚད་ལས་ ལོ་༣ གྱི་ཧེ་མར་ གཉེན་རྐྱབ་དོ་ཡོདཔ་ད་ གྲོང་གསེབ་གཡུས་ཚན་ནང་འབད་བ་ཅིན་ ཕོ་སྐྱེས་ཚུ་གིས་ ཁྲོམ་སྡེ་ནང་སྡོད་མི་ ཕོ་སྐྱེས་ཚུ་དང་ཕྱདཔ་ད་ གཉེན་ཧེ་མ་རྐྱབ་དོ་ཡོདཔ་ཨིན་རུང་ ཨམ་སྲུ་ཚུ་གིས་ གྲོང་གསེབ་གཡུས་ཚན་དང་ ཁྲོམ་སྡེ་ཟེར་ དབྱེ་ཕྱེ་ནི་མེན་པར་ སྐྱེས་ལོ་༢༠ ལངམ་ད་ གཉེན་རྐྱབ་ནི་འདུག་ཟེར་ ཨིན་པའི་གནས་ཚུལ།


text:
དེ་ཡང་ འབྲུག་སྨན་ལྗོངས་དང་ མཉམ་རོགས་གཞོནམ་ དེ་ལས་ ཊྲག་དེད་གཡོགཔ་སྡེ་ཚན་༣ གྱི་བར་ན་ རྩེད་འགྲན་འབདཝ་ད་ འབྲུག་སྨན་ལྗོངས་ཀྱིས་ སྐུགས་༢ ཆོད་པའི་སྐབས་ མཉམ་རོགས་གཞོནམ་གིས་ སྐུགས་ཐེངས་༡ ཆོད་ཡོད་རུང་ ཊག་དེད་གཡོགཔ་སྡེ་ཚན་གྱིས་ སྐུགས་༡ ཡང་ ཆོད་མ་ཚུགས།
མཉམ་རོགས་གཞོནམ་གིས་ སྐོར་ཐེངས་༨ པའི་ནང་ སྐུགས་དང་པམ་དེ་ ཆོད་པའི་སྐབས་ འབྲུག་སྨན་ལྗོངས་ཀྱིས་ སྐུགས་༡ དང་ ཊག་དེད་གཡོགཔ་སྡེ་ཚན་གྱིས་ སྐུགས་ཐོབ་མ་ཚུགས་པའི་ཁར་ སྐོར་ཐེངས་༡༧ ནང་ འབྲུག་སྨན་ལྗོངས་ཀྱིས་ སྐུགས་༢ པམ་དེ་ ཆོད་པའི་སྐབས་ སྡེ་ཚན་གཉིས་ཆ་ར་གིས་ སྐུགས་༢ རེ་ཐོབ་ཡོདཔ་ཨིན།
འབྲུག་སྨན་ལྗོངས་སྡེ་ཚན་གྱིས་ སྐོར་ཐེངས་༢༤ པའི་ནང་ སྐུགས་༣ པམ་དེ་ཆོད་དཔ་ལས་ བྱང་ཕྱད་སྡེ་ཚན་༢ ཀྱིས་ སྐོར་ཐེངས་༣༠ ཚང་རུང་ སྐུགས་ཆོད་ཐོག་ལས་ དོ་འགྲན་འབད་མ་ཚུགས་མི་ལུ་བརྟེན་ རྒྱལ་ཁ་ཐོབ་ཅི།
འགོ་འདྲེན་པ་ འོད་ཟེར་ལས་སྡེའི་ཁ་ཐུག་ལས་ དུས་ཅི་རྒྱལ་ཁབ་ནང་ འཛམ་གླིང་རྒྱལ་སྤྱི་དགའ་སྐྱིད་ཀྱི་ ཉིནམ་བརྩི་སྲུང་ཞུཝ་དང་འབྲེལ་ ཁུ་རུའི་རྩེད་འགྲན་ནང་ལས་ ཨང་དང་པ་ཐོན་མི་ལུ་ དངུལ་རྐྱང་གི་གསོལ་རས་ དངུལ་ཀྲམ་༣༥,༠༠༠ དང་ ཨང་༢ པ་ལུ་ དངུལ་ཀྲམ་༢༥,༠༠༠ ཨང་༣ པ་ལུ་ དངུལ་ཀྲམ་༡༥,༠༠༠ བྱིན་ཡོདཔ་མ་ཚད་ ངོ་རྐྱང་གི་གསོལ་རས་དང་ ལག་ཁྱེར་ཚུ་ཡང་བྱིན་ཡི།
མཐའ་བཅད་འགྲན་བསྡུར་གྱི་ རྩེད་འགྲན་དྲག་ཤོས་དེ་ བཀག་རེག་༥ ཕོག་མི་ ཤར་ཚེ་རིང་ལུ་ དངུལ་རྐྱང་གི་གསོལ་རས་ དངུལ་ཀྲམ་༢,༥༠༠ དང་ སྐོར་ཐེངས་༩༠ འི་ནང་ དོ་སྦྱེལ་༢ ཕོག་མི་ འཆི་མེད་རིག་འཛིན་ལུ་ དངུལ་རྐྱང་གི་གསོལ་རས་ དངུལ་ཀྲམ་༢,༥༠༠ རེ་བྱིན་ཡི།
ཊག་སྡེ་ཚན་ལས་ བཀྲིས་ཀྱིས་ སྐོར་ཐེངས་༩༠ འི་ནང་ ཡོངས་བསྡོམས་བཀག་རེག་༡༧ ཕོག་ཡོདཔ་ལས་ རྩེད་འགྲན་པ་དྲག་ཤོས་ཀྱི་གསོལ་རས་ དངུལ་ཀྲམ་༥༠༠༠ དང་ ཀུན་བཟང་འཕྲིན་ལས་ཀྱིས་ སྒོར་ཐིག་གུ་ བཀག་རེག་༤ ཕོག་སྟེ་ དངུལ་རྐྱང་གི་གསོལ་རས་ དངུལ་ཀྲམ་༢,༥༠༠ ཐོབ་ཅི།
ཁུ་རུའི་རྩེད་འགྲན་ནང་ བཅའ་མར་གཏོགས་མི་ སྡེ་ཚན་༡༢ ཀྱི་གྲས་ལས་ སྡེ་ཚན་ཚུལ་ལྡན་ཡོད་མི་ མཉམ་རོགས་གཞོནམ་ལུ་ གསོལ་རས་དངུལ་ཀྲམ་༥༠༠༠ བྱིན་ཡི།
རྩེད་འགྲན་འགོ་འདྲེན་འཐབ་མི་ འོད་ཟེར་ལས་སྡེ་གིས་ སྤྱི་ཟླ་༤ པའི་ནང་ རང་ལུགས་ཀྱི་རྩེདམོ་ རྡོས་སྒོར་གྱི་འགྲན་བསྡུར་ཡང་ འགོ་འདྲེན་འཐབ་ནི་ཨིན་པའི་གནས་ཚུལ།


text:
སྤྱི་ལོ་༢༠༡༣ ཟླ་༡ པའི་ཚེས་༤ ལུ་ དྲང་ཁྲིམས་ལྷན་སྡེ་གིས་ ལོ་བསྟར་སྙན་ཞུ་བཏོན་ཡོདཔ་བཞིན་དུ་ ལྷན་སྡེའི་ འགོ་དཔོན་ཚུ་གིས་ སླབ་དོ་བཟུམ་འབད་བ་ཅིན་ ཁྲིམས་ལེ་ཤ་བཟོ་མི་ལུ་བརྟེན་ དཀའ་ངལ་བསལ་ཚུགས་ཟེར་ མནོ་དོ་ཡོདཔ་ཨིན་རུང་ ཁྲིམས་ལེ་ཤ་བཟོ་མི་དེ་གིས་ ཁྲིམས་བཟོ་ལྷན་སྡེའི་རང་དབང་ ནུས་པ་མེདཔ་བཟོཝ་མས་ཟེར་ཨིན་པས།
དྲང་ཁྲིམས་ལྷན་སྡེའི་ འགོ་དཔོན་ཅིག་གིས་ བཤད་མི་དང་འཁྲིལཝ་ད་ ཁྲིམས་ལུགས་ལེ་ཤ་ཡོད་པའི་བསྒང་ལས་ ཁྲིམས་དོན་མང་ཤོས་ར་ ཆ་མཚུངས་སྦེ་ འགྱོ་མི་བཏུབ་དོ་ཡོདཔ་ལས་ ཁྲིམས་ལུགས་དང་ ཁྲིམས་དོན་ཚུ་ དོན་མ་མཐུནམ་སྦེ་ འགྱོཝ་མས་ཟེར་ཨིན་པས།
ཁོ་གིས་ ཏམ་ཁུའི་བཅའ་ཁྲིམས་ལུ་ གཞི་བཞག་སྟེ་ སླབ་དོ་བཟུམ་འབད་བ་ཅིན་ དོན་མ་མཐུན་པའི་ ཁྲིམས་དོན་ཚུ་ལུ་བརྟེན་ ཁྲིམས་བཟོ་མི་ཚུ་གིས་ ཁྲིམས་འདུན་དང་ དྲང་དཔོན་ཚུ་གིས་ ཁོང་རའི་ གོ་དོན་དང་འཁྲིལ་ གོ་བ་ལེན་ནིའི་ གོ་སྐབས་བྱིནམ་མས་ཟེར་ཨིན་པས།
དེ་བཟུམ་མའི་ ལམ་ལུགས་ཡོད་མི་དེ་གིས་ ཁྲིམས་ལུགས་ལུ་ གནོད་དོ་ཡོདཔ་མ་ཚད་ སྤྱི་ཚོགས་ཀྱིས་བཟོ་མི་ ཁྲིམས་ལུགས་ཚུ་ ནུས་པ་མེདཔ་ བཟོཝ་མས་ཟེར་ཨིན་པས།
དྲང་ཁྲིམས་ལྷན་སྡེའི་ ལོ་བསྟར་སྙན་ཞུ་དང་འཁྲིལཝ་ད་ ཁྲིམས་བཟོ་མི་ཚུ་གིས་ ཁྲིམས་འདུན་དང་ དྲང་དཔོན་ཚུ་གིས་ ཁོང་རའི་ གོ་དོན་དང་འཁྲིལ་ གོ་བ་ལེན་ནིའི་ གོ་སྐབས་བྱིན་ནི་དང་ ཁྲིམས་མཐུན་གྱི་གཞི་རྩ་ཚུ་ རྒྱལ་ཁབ་གཞན་ཚུ་ལས་ དཔེ་བལྟ་སྟེ་ བཙུགས་མི་དེ་གིས་ཡང་ རྒྱལ་ཁབ་ཀྱི་ ཁྲིམས་བཟོ་ལྷན་སྡེའི་ རང་བཙན་ལུ་ གནོད་པ་འོང་ཟེར་ཨིན་པས།
རྒྱལ་ཁབ་ནང་རྫོང་ཁག་དང་ དྲུང་ཁག་༣༧ ཡོད་མི་ནང་ལས་ ཆེ་མཐོ་ཁྲིམས་འདུན་དང་ མངོན་མཐོ་ཁྲིམས་འདུན་གྱིས་ སྤྱི་ལོ་༢༠༡༢ ལུ་ མཐོ་གཏུགས་འབད་མི་ གནད་དོན་ཁག་༥༧༨ ལེན་ཡོདཔ་བཞིན་དུ་ དྲང་ཁྲིམས་ལྷན་སྡེའི་ འགོ་དཔོན་ཚུ་གིས་འབད་བ་ཅིན་ རྩ་ཁྲིམས་ཆེན་མོའི་ནང་ མཐོ་གཏུགས་འབད་ཆོག་པའི་ རང་དབང་སྤྲོད་དེ་ཡོདཔ་ལས་བརྟེན་ མི་ལ་ལུ་ཅིག་གིས་ མཐོ་གཏུགས་པའི་ རང་དབང་དེ་ ལོག་སྤྱོད་འབདཝ་མས་ཟེར་ཨིན་པས།
དྲང་ཁྲིམས་ལྷན་སྡེའི་ འགོ་དཔོན་གཅིག་གིས་འབད་བ་ཅིན་ མཐོ་གཏུགས་འབད་ནིའི་དབང་ཚད་དེ་ མི་རེ་རེ་བཞིན་དུ་ལུ་ ཡོད་ཟེར་ཨིནམ་ད་ གནད་དོན་ལ་ལུ་ཅིག་ནང་ དྲང་དཔོན་གྱི་འཛོལ་བ་ བཅོ་ཁ་རྐྱབ་དོ་ཡོདཔ་ཨིན་རུང་ ལ་ལུ་ཅིག་གིས་ བྱང་ཕྱད་དེ་ལུ་ སྡུག་སྦྱོང་བྱིན་ནི་དང་ ལ་ལུ་ཅིག་གིས་ དངུལ་སྤྲོད་ནི་ཚུ་ ཡུན་འགྱངས་ལུས་བཅུག་ནིའི་དོན་ལུ་ ཨིན་མས་ཟེར་ཨིན་པས།
ཨིན་རུང་ ན་ཧིང་གི་ གནད་དོན་གསརཔ་༡༣,༩༧༨ དང་ གནད་དོན་རྙིངམ་༡,༢༢༦ འབདཝ་ད་ ཡོངས་བསྡོམས་༡༥,༢༠༤ ཡོད་པའི་ནང་ལས་༡༤,༡༥༠ མཇུག་བསྡུ་ཡོདཔ་ཨིན་པས།
གཉེན་དང་འབྲེལ་བའི་གནད་དོན་༤,༣༩༣ ཐོན་མི་དེ་ མཐོ་ཤོས་ཅིག་ཨིནམ་ད་ དེ་གི་ཤུལ་ལས་ར་ དངུལ་གྱི་གནད་དོན་༣,༤༡༤ ཐོན་མི་དེ་ཨིན་པས།
ཐིམ་ཕུ་རྫོང་ཁག་གིས་ གནད་དོན་ཁག་༤,༡༢༨ ཐོ་བཀོད་འབད་མི་དེ་ མཐོ་ཤོས་ཅིག་ཨིནམ་ད་ དེ་གི་ཤུལ་ལས་ ཕུན་ཚོགས་གླིང་དྲུང་ཁག་གིས་༨༡༤ ཐོ་བཀོད་འབད་ཡོདཔ་ཨིན་པས།
ཧཱ་དང་ པདྨ་དགའ་ཚལ་ རྩི་རང་ འཇོ་མོ་གཙང་ཁ་ ངང་ལམ་ སག་སྟེང་ སིབ་སུ་ གསང་སྦས་ཁ་ དེ་ལས་ ཝེ་རིང་ལའི་ ཁྲིམས་འདུན་ཚུ་ནང་ བསྣར་བཞག་གནད་དོན་ ཕུད་རྡོག་གཅིག་ཡང་ མེདཔ་ཨིན་པའི་གནས་ཚུལ།


text:
ཀྲོང་-བར་དོ་འདེམས་ཁོངས་ཀྱི་ ངོས་ལེན་འགོ་དཔོན་ ཀརྨ་བསྟན་འཛིན་གྱིས་ སླབ་མིའི་ནང་ ཆ་མེད་བཏང་མི་ འགྲེམ་ཐོག་ཚོགས་རྒྱན་ཚུ་ཡང་ ལ་ལུ་ཅིག་ནང་ ངོས་འཛིན་འདྲ་པར་གྱི་ ཨང་གྲངས་མ་ཚང་མི་དང་ ཨང་གྲངས་འཛོལ་མི་ དཔང་པོ་ཚུ་ བཙག་འཐུའི་ནང་ ཐོ་བཀོད་མ་འབད་མི་ དེ་ལས་ ཁ་བྱང་འཛོལ་མི་ཚུ་ ཨིན་མས་ཟེར་ཨིན་མས།
འདེམས་ཁོངས་ཀྱིས་ འགྲེམ་ཐོག་ཚོགས་རྒྱན་གྱི་ ཞུ་ཡིག་བསྡོམས་༢,༠༧༧ ཐོབ་ས་ལས་༣༤༦ ཆ་མེད་བཏང་པའི་ཤུལ་ལུ་༡,༧༣༡ ལུ་ བགོ་བཀྲམ་འབད་ཡོདཔ་ཨིན་པས།
དེ་ཚུའི་གྲས་ལས་༡༡ རྒྱ་གར་དང་ ཨཱསི་ཊེ་ལི་ཡ་ དེ་ལས་ བེལ་ཇི་ཡམ་རྒྱལ་ཁབ་ནང་ བཏང་ཡོདཔ་བཞིན་དུ་ རྒྱ་གར་རྒྱལ་ཁབ་ནང་ལས་ འགྲེམ་ཐོག་ཚོགས་རྒྱན་མང་ཤོས་ར་ ལྷོད་ཅི་ཟེར་ ངོས་ལེན་འགོ་དཔོན་གྱིས་ སླབ་ཨིན་པས།
དེ་བཟུམ་སྦེ་ པཱན་སྦང་འདེམས་ཁོངས་ཀྱི་དོན་ལུ་ འགྲེམ་ཐོག་ཚོགས་རྒྱན་༧༢༣ ལྷོད་ས་ལས་༥༣ ཆ་མེད་བཏང་ཡོདཔ་ད་ པཱན་སྦང་འདེམས་ཁོངས་ཀྱི་ ངོས་ལེན་འགོ་དཔོན་ ཀུན་ལེགས་དབང་འདུས་ཀྱིས་ འགྲུལ་འཕྲིན་ཐོག་ལས་ སླབ་མིའི་ནང་ ཚོགས་རྒྱན་ཚུ་གི་གྲས་ལས་ སི་རི་ལང་ཀ་དང་ ཨཱསི་ཊེ་ལི་ཡ་ དེ་ལས་ རྒྱ་གར་རྒྱལ་ཁབ་ཚུ་ནང་༥ བཏང་ས་ལས་༣ མ་གཏོགས་ ལོག་མ་ལྷོད་ཟེར་སླབ་ཅི།
འདེམས་ཁོངས་དེ་གི་དོན་ལུ་ ཞུ་ཡིག་བསྡོམས་༨༨༣ ཐོབ་ཡོདཔ་ཨིན་རུང་ ལ་ལུ་ཅིག་ ཆ་མེད་བཏང་དགོཔ་ ཐོན་ཡོདཔ་ཨིན་པས།
ངོས་ལེན་འགོ་དཔོན་ཚུ་གིས་ སླབ་དོ་བཟུམ་འབད་བ་ཅིན་ མ་གཞི་ འགྲེམ་ཐོག་ཚོགས་རྒྱན་བཙུགས་མི་ཚུ་གིས་ འབྲི་ཤོག་ཕཱོམ་ཚུ་གུ་ རང་སོའི་ འབྲེལ་བ་འཐབ་སའི་ འགྲུལ་འཕྲིན་དང་ བརྒྱུད་འཕྲིན་ཨང་གྲངས་ཚུ་ བཀོད་བཏང་ཡོདཔ་ལས་ འཛོལ་བ་བྱུང་མི་ ལ་ལུ་ཅིག་ ལོག་བརྒྱུད་འཕྲིན་བཏང་སྟེ་ དག་བཅོས་འབད་ཚུགས་ཡོདཔ་ཨིན་རུང་ འགྲོས་ཀྱིས་བཏང་ ཡོངས་འབྲེལ་ཐོག་ལས་ཚོགས་རྒྱན་ལེ་ཤ་ཅིག་ར་ ལྷོད་པའི་སྐབས་ དག་བཅོས་འབད་མ་ཚུགས་ཟེར་ཨིན་པས།
འགྲེམ་ཐོག་ཚོགས་རྒྱན་གྱི་ སྒྲོམ་༣ འབད་མི་ཚུ་ ཁ་ཙ་ སྲིད་ཚོགས་ཚུ་གི་ ངོ་ཚབ་ཚུ་ འཛོམས་ཐོག་ཁར་ ཁ་བསྡམས་ཡོདཔ་ད་ ད་རིས་ དྲོ་པའི་ཆུ་ཚོད་༩ ལུ་ ཁ་ཕྱེ་སྟེ་ གྱངས་ཁ་རྐྱབ་ནི་དང་ གཞལམ་སྒང་རྫོང་ཁག་ནང་ ཚོགས་རྒྱན་བཙུགས་ནི་ལུ་ འོང་འབབ་ལྡན་མི་༡༦,༡༣༣ ཡོདཔ་ཨིན་པའི་གནས་ཚུལ།


text:
བཙག་འཐུ་དེ་ རང་མོས་རྣམ་དག་གི་ཐོག་ལས་ འགོ་འདྲེན་འཐབ་ནིའི་དོན་ལུ་ ཁ་ཙ་ དབང་འདུས་ཕོ་བྲང་ བ་འཇོ་འབྲིང་རིམ་སློབ་གྲྭ་བར་མ་ནང་སྦེ་ ཚོགས་རྒྱན་འགོ་དཔོན་ཚུ་ལུ་ བཙག་འཐུ་གི་ བྱ་སྒོའི་ལམ་ལུགས་སྐོར་ལས་ སྦྱོང་བརྡར་ལས་རིམ་ཅིག་ འགོ་འདྲེན་འཐབ་ཅི།
རྫོང་ཁག་ནང་ གསང་བའི་ཚོགས་རྒྱན་བཙུགས་སའི་ ས་ཁོངས་༤༧ ཡོད་མི་ཚུ་གི་དོན་ལུ་ ཚོགས་རྒྱན་འགོ་དཔོན་༢༨༢ བགོ་བཀྲམ་འབད་ནི་ཨིནམ་ད་ ཁོང་ཆ་ཁྱབ་ཀྱིས་ རང་སོའི་ས་ཁོངས་ནང་ བཙག་འཐུ་དེ་ ལེགས་ཤོམ་སྦེ་ འགོ་འདྲེན་འཐབ་ནིའི་དོན་ལུ་ འབད་ཆོག་དང་མ་ཆོགཔ་ དེ་ལས་ བཙག་འཐུ་འགོ་འདྲེན་འཐབ་ཐངས་ཚུ་ འགྲེམ་སྟོན་ཐོག་ལས་ སྦྱོང་བརྡར་འབད་ཡི།
ཉིནམ་༡ འབད་མི་ སྦྱོང་བརྡར་ལས་རིམ་གྱི་སྐབས་ རྫོང་ཁག་བཙག་འཐུ་འགོ་དཔོན་གཙོ་འཛིན་ རྫོང་བདག་ལྷུན་གྲུབ་དབང་ཕྱུག་གིས་ སླབ་མིའི་ནང་ རྒྱལ་ཁབ་ནང་ དམངས་གཙོའི་རིང་ལུགས་དེ་ མཐར་འཁྱོལ་ཅན་སྦེ་ བཟོ་དགོ་པ་ཅིན་ ཚོགས་རྒྱན་འགོ་དཔོན་ཚུ་ལུ་ཡང་ རག་ལསཔ་ཨིན་ཟེར་ཨིན་པས།
དེ་ཡང་ ཚོགས་རྒྱན་འགོ་དཔོན་ཚུ་གིས་ ལམ་ཁར་ཕྱད་མི་ཚུ་ ག་ར་ཨིན་རུང་ གསང་བའི་ཚོགས་རྒྱན་བཙུགས་དགོ་པའི་སྐོར་ལས་ གོ་བ་བཤད་བྱིན་པ་ཅིན་ མང་ཤོས་ཅིག་གིས་ གསང་བའི་ཚོགས་རྒྱན་གྱི་སྐོར་ལས་ ཧ་གོ་ནི་ལུ་ ཕན་ཐོགས་འོང་ནི་ཨིནམ་ལས་ ཚོགས་རྒྱན་འགོ་དཔོན་ཚུ་ རང་སོའི་ས་ཁོངས་ནང་འགྱོ་བའི་སྐབས་ མི་ཚུ་ལུ་ གོ་བ་བརྡ་སྤྲོད་ལེགས་ཤོམ་སྦེ་ འབད་དགོ་ཟེར་ཨིན་པས།
དེ་ཡང་ ཚོགས་རྒྱན་འགོ་དཔོན་ཚུ་ དཔྱེ་བལྟ་སའི་ ཡུལ་བཟུམ་ཅིག་ཡང་ཨིནམ་ལས་ མི་ཚུ་གི་གདོང་ཁར་ དཔེ་ལེགས་ཤོམ་སྟོན་པ་ཅིན་ ཚོགས་རྒྱན་བཙུགས་མི་ཚུ་གིས་ ཁོང་ལུ་བལྟ་སྟེ་ ལཱ་འབད་བའི་སྐབས་ དམངས་གཙོའི་རིང་ལུགས་ཀྱི་ཁྱད་ཆོས་ཚུ་ འགྲུབ་ཚུགས་ཟེར་བའི་ གོ་སྐབས་ཡོདཔ་ད་ དེ་འགྲུབ་ནིའི་འགན་ཁག་དེ་ འབྲུག་མི་ག་ར་ལུ་ ཕོག་ཟེར་ཨིན་པས།
དབང་འདུས་རྫོང་ཁག་ནང་ ཁྱད་ལྡན་གྱི་ གསང་བའི་ཚོགས་རྒྱན་ནང་ བཅའ་མར་གཏོགས་ཆོག་མི་༡༧,༦༧༣ ཡོད་མི་ཚུ་གི་དོན་ལུ་ འདེམས་ཁོངས་༢ ལུ་ ཁག་དབྱེ་སྟེ་ཡོདཔ་བཞིན་དུ་ ཨ་ཐང་དང་ ཐད་ཚོ་རྒེད་འོག་གི་དོན་ལུ་ རྒེད་འོག་༨ ཡོད་སར་ གསང་བའི་ཚོགས་རྒྱན་བཙུགས་སའི་ས་ཁོངས་༢༡ ཡོདཔ་ད་ ཉི་ཤོ་དང་སྲས་ཕུག་འདེམས་ཁོངས་ནང་ རྒེད་འོག་༧ གྱི་དོན་ལུ་ གསང་བའི་ཚོགས་རྒྱན་བཙུགས་སའི་ ས་ཁོངས་༢༦ ཡོདཔ་ཨིནམ་ བཞིན་དུ་འདེམས་ཁོངས་༢ ལུ་དབྱེ་མི་དེ་ བཙག་འཐུའི་ཉིནམ་ལུ་ ལྟ་རྟོག་ལེགས་ཤོམ་སྦེ་ འབད་ཚུགས་ནིའི་དོན་ལུ་ཨིན་པས།
གསང་བའི་ཚོགས་རྒྱན་བཙུགས་མི་ ཡོངས་བསྡོམས་ལས་ ཨམ་སྲུ་༩,༥༢༤ དང་ ཕོ་སྐྱེས་༨,༡༤༩ ཡོདཔ་ད་ འགྲེམ་ཐོག་ཚོགས་རྒྱན་ལས་བཅད་པ་ཅིན་ རྫོང་ཁག་གི་དོན་ལུ་ འགྲེམ་ཐོག་ཚོགས་རྒྱན་༡,༤༡༣ བཏང་མི་ལས་༡,༡༡༤ ངོས་ལེན་འབད་ཡོདཔ་ལས་ ལྷག་ལུས་ ཆ་མེད་བཏང་ཡོདཔ་ ངོས་ལེན་འགོ་དཔོན་ ཀུན་ལེགས་དབང་འདུས་ཀྱིས་ སླབ་མིའི་ནང་ རྒྱན་ཤོག་ནང་ བརྡ་དོན་ཚུ་ཚངམ་སྦེ་མེད་མི་ཚུ་ ཆ་མེད་གཏང་དགོཔ་ཐོན་ཡི་ཟེར་ཨིན་པས།
ད་རིས་ལས་ ཚོགས་རྒྱན་འགོ་དཔོན་དང་ ཁོང་གི་སྡེ་ཚན་ཚུ་ རང་སོའི་ས་ཁོངས་ནང་འགྱོ་ནི་འགོ་བཙུགས་ཡོདཔ་ད་ ཁོང་ཆ་ཁྱབ་ སྤྱི་ལོ་༢༠༠༨ ལུ་བཟུམ་སྦེ་མེན་པར་ རྫོང་ཁག་བདག་སྐྱོང་གིས་ སྣུམ་འཁོར་༡༨ གྲ་སྒྲིག་འབད་མི་ཚུ་གིས་ སྐྱེལ་འདྲེན་འབད་ནི་ཨིན་པས།
ཨིན་རུང་ ས་ཁོངས་༤ དེ་ཅིག་ནང་ སྣུམ་འཁོར་གྱིས་ ལང་མི་ཚུགས་ནི་ཨིནམ་ལས་ དེ་ཁར་ སྒེར་གྱི་སྣུམ་འཁོར་ཚུ་ ལག་ལེན་འཐབ་བཅུག་འོང་ཟེར་ བཙག་འཐུ་འགོ་དཔོན་ཚུ་གིས་ སླབ་ཡོདཔ་ད་ སྒེར་གྱི་སྣུམ་འཁོར་ཚུ་ ལག་ལེན་འཐབ་མ་བཅུག་མི་དེ་ མར་ཁུའི་འཐུས་ མར་ཕབ་འབད་ནི་ལུ་དམིགས་ཏེ་ཨིནམ་ད་ སྤྱི་ལོ་༢༠༠༨ ཀྱི་ བཙག་འཐུའི་སྐབས་ མར་ཁུའི་ཟད་འགྲོ་ སྦོམ་སྦེ་ར་ གནས་ཡོདཔ་ཨིན་པས།
ཨིན་རུང་ ཚོགས་རྒྱན་འགོ་དཔོན་༢༨༢ ལུ་ ཉིན་འཐུས་དང་འགྲུལ་འཐུས་རྐྱངམ་གཅིག་གིས་ ཟད་འགྲོ་དངུལ་ཀྲམ་ས་ཡ་༢ ལྷགཔ་ཅིག་གནས་ཡི་ཟེར་ རྫོང་ཁག་བཙག་འཐུ་འགོ་དཔོན་ ཨྱོན་ཆོས་སྒྲོན་གྱིས་ སླབ་ཨིན་པའི་གནས་ཚུལ།


text:
ཁོ་གིས་ གཡུས་ཚན་དེ་ནང་གི་ མི་སེར་རེ་རེ་བཞིན་དང་ ཕྱད་ནིའི་དོན་ལུ་ ཕྱི་རུ་ཁམས་ མི་སེར་ཚུ་ག་ར་ ཞིང་ལཱ་འབད་དེ་ ལོག་ཁྱིམ་ནང་ལྷོདཔ་ད་ ཕྱད་དེ་ མི་སེར་ཚུ་ལུ་ ཁོ་རའི་ཚོགས་པ་དང་ ལྟ་བ་གི་སྐོར་ལས་ གོ་བརྡ་ཚུ་ བཤད་བྱིན་ཡོདཔ་ཨིན་པས།
ཁོ་གིས་ ཁྱིམ་གུང་རེ་རེ་ནང་སོང་སྟེ་ མི་ཚུ་དང་ཕྱད་པའི་ཁར་ ཁྱིམ་ཁ་གཏོར་ཏེ་ཡོད་མི་ཚུ་གི་དོན་ལུ་ རྒེད་འོག་གི་ ཚོགས་པའི་འགོ་ཁྲིདཔ་ཚུ་ལུ་སླབ་སྟེ་ གཡུས་མི་ཚུ་ གཅིག་ཁར་འཛོམས་བཅུག་ཡོདཔ་ད་ གཡུ་རུང་འདེམས་ཁོངས་ཀྱི་འདེམས་ངོ་ ཌོག་ཊར་སེང་གེ་རྣམ་རྒྱལ་གྱིས་ཡང་ རྒེད་འོག་དང་ རྫོང་ཁག་གི་ མཉམ་འབྲེལ་པ་ཚུ་ གཏན་འཁེལ་བཟོ་སྟེ་ བསྐུལ་བསྒྲགས་འབད་བར་ ཕྱི་མོང་ཁ་ཐུག་ལུ་ འགྱོ་ནི་འགོ་བཙུགས་ཡོདཔ་ཨིན་པས།
འབྲུག་སྤྱིར་དབང་ཚོགས་པའི་ ན་ནོང་- ཤུ་མར་འདེམས་ཁོངས་ཀྱི་ འདེམས་ངོ་ པདྨ་དབང་ཕྱུག་གིས་ ཁོ་རའི་ཚོགས་པའི་ མཉམ་འབྲེལ་པ་ཚུ་གིས་ ག་ཅི་ར་འབད་དོ་ག་ ལྟ་ནི་གི་དོན་ལུ་ ས་ཁོངས་ནང་འོང་བའི་ཁར་ ཚོགས་པའི་འཐུས་མི་ཚུ་ ཕྱིར་བསལ་རྐྱབ་སྟེ་ ཁ་ཙ་ལས་ བསྐུལ་བསྒྲགས་འབད་ནི་ འགོ་བཙུགས་ཡོདཔ་ཨིན་པས།
མི་སེར་དམངས་གཙོ་ཚོགས་པའི་ ན་ནོང་- ཤུ་མར་འདེམས་ཁོངས་ཀྱི་འདེམས་ངོ་ སྐྱེས་ལོ་༤༤ ལང་མི་ འཇིགས་མེད་འབྲུག་པ་གིས་ འགོ་དང་པ་ར་ ཁྲོམ་ཁར་སྡོད་མི་ཚུ་དང་ ཕྱད་པའི་ཤུལ་ལུ་ གཡུས་ཁ་ལས་ཕར་ འགོ་བཙུགས་ནིའི་ འཆར་གཞི་ཡོདཔ་ད་ ཁོ་གིས་ པདྨ་དགའ་ཚལ་ལས་ ཐོན་འགྱོ་བའི་ལམ་ཁར་ ལམ་བདའ་ཡོད་མི་ཚུ་དང་ ཕྱད་ཡོདཔ་ཨིན་པས།
ཚོགས་པའི་འདེམས་ངོ་ཚུ་གིས་ བསམ་གྲུབ་ལྗོངས་མཁར་ལུ་ཡོད་མི་ ངོས་ལེན་འགོ་དཔོན་ཚུ་དང་གཅིག་ཁར་ སྒོ་བཤལ་ལྟ་སྐོར་འབད་ནིའི་ ཚེ་གྲངས་ཚུ་ གཏན་འཁེལ་བཟོ་བའི་བསྒང་ཡོདཔ་ཨིན་པས།
འབྲུག་སྤྱིར་དབང་ཚོགས་པའི་ བདེ་བ་ཐང་- སྒོམ་དར་འདེམས་ཁོངས་ཀྱི་འདེམས་ངོ་ སྐྱེས་ལོ་༢༧ ལང་མི་ ཤེས་རབ་ཆོས་སྒྲོན་གྱིས་ ད་ལྟོ་ མོ་གིས་ ག་ནི་ཡང་སླབ་ནི་མེད་ཟེར་ཨིན་རུང་ འགོ་དང་པ་ར་ ངོས་ལེན་འགོ་དཔོན་ཚུ་དང་གཅིག་ཁར་ འབད་དགོཔ་ཚུ་ མཇུག་བསྡུ་ཞིནམ་ལས་རྐྱངམ་གཅིག་ འདེམས་ཁོངས་ནང་ འགྱོ་ནི་ཟེར་ཨིན་པས།
འདེམས་ངོ་མང་ཤོས་ཀྱིས་ བསམ་གྲུབ་ལྗོངས་མཁར་དང་ པདྨ་དགའ་ཚལ་ལུ་ལྷོད་རུང་ འདེམས་ངོ་ལ་ལུ་ཅིག་ ད་ལྟོ་ འོང་པའི་བསྒང་ཨིན་པས།
འབྲུག་ཕུན་སུམ་ཚོགས་པའི་ ན་ནོང་- ཤུ་མར་གྱི་འདེམས་ངོ་ བློན་ཆེན་བགྲེསཔ་ འཇིགས་མེད་འོད་ཟེར་འཕྲིན་ལས་ཀྱིས་ ཁ་ཙ་ ཁོ་རའི་ འདེམས་ཁོངས་ནང་ བསྐུལ་བསྒྲགས་ཀྱི་དོན་ལུ་ ལྷོད་ཡོདཔ་ཨིན་པས།
འབྲུག་མཉམ་རུབ་ཚོགས་པའི་ འདེམས་ངོ་ཅིག་གིས་ བཤད་དོ་བཟུམ་འབད་བ་ཅིན་ བཀྲ་ཤིས་སྒང་རྫོང་ཁག་དེ་ རྒྱ་སྦོམ་ཡོད་ནི་དེ་གིས་ བསྐུལ་བསྒྲགས་འབད་ནི་ལུ་ དུས་ཚོད་འགོར་ནི་ཨིནམ་ལས་ ཁོང་རའི་གཙོ་འཛིན་ རྡོ་རྗེ་ཆོས་སྒྲོན་གྱིས་ བསམ་གྲུབ་ལྗོངས་མཁར་དང་ པདྨ་དགའ་ཚལ་རྫོང་ཁག་ནང་ འབྲུག་ཕུན་སུམ་ཚོགས་པ་བཟུམ་སྦེ་ བསྐུལ་བསྒྲགས་འབད་བར་ ལྷོད་མི་ཚུགསཔ་འོང་ཟེར་ཨིན་པས།
བསམ་གྲུབ་ལྗོངས་མཁར་རྫོང་ཁག་གི་ སྤྱིར་བཏང་གྲོས་འཛོམས་ལས་རིམ་དེ་ ཟླཝ་དེ་གི་ སྤྱི་ཚེས་༡༧ ལུ་ ཨོ་རོང་དང་ ལའུ་རི་རྒེད་འོག་ནང་ལས་ འགོ་བཙུགས་ནི་དང་ དེ་བཟུམ་སྦེ་ སྤྱི་ཚེས་༡༨ ལུ་ པདྨ་དགའ་ཚལ་རྫོང་ཁག་གི་དོན་ལུ་ ཆོས་འཁོར་གླིང་ རྒེད་འོག་ནང་ལས་སྦེ་ འགོ་བཙུགས་ནི་ཨིན་པའི་གནས་ཚུལ།


text:
༉ མོང་སྒར་ཁྲོམ་སྡེ་ཚོགས་ཆུང་གི་ འཐུས་མི་༦ གིས་ རྫོང་ཁག་ཁྲིམས་འདུན་གྱི་ འཁྲུན་ཆོད་ལུ་ ཁེ་རྒུད་མ་བཏུབ་པར་ ཆེ་མཐོ་ཁྲིམས་ཀྱི་འདུན་སར་ མཐོ་གཏུགས་འབད་ནིའི་དོན་ལས་ སྤྱི་ཟླ་༣ པའི་ཚེས་༡༤ ལུ་ ཞུ་ཡིག་བཙུགས་ཡོདཔ་བཞིན་དུ་ བདུན་ཕྲག་ཧེ་མའི་ནང་ འཐུས་མི་གཞན་༦ གིས་ མཐོ་གཏུགས་ཀྱི་ ཞུ་ཡིག་བཙུགས་ཡོདཔ་ཨིན་པས།
ཚོགས་ཆུང་གི་ འཐུས་མི་ཚུ་གིས་ སྤྱི་ལོ་༢༠༠༥ དང་༢༠༠༦ ལུ་ ནང་སྲིད་བློན་པོ་ མི་འགྱུར་རྡོ་རྗེ་ རྫོང་བདག་སྦེ་ བཞུགས་པའི་སྐབས་ལུ་ ཁྲོམ་སའི་ཐོབ་ལམ་མེད་མི་ གྲྭ་ཚང་༢ དང་ མི་ངོ་༣ ལུ་ ས་ཆ་བགོ་སྤྲོད་འབད་མི་ལུ་བརྟེན་ སྤྱི་ཟླ་༣ པའི་ཚེས་༨ ལུ་ རྫོང་ཁག་ཁྲིམས་འདུན་གྱིས་ འཐུས་མི་ཚུ་ལུ་ ཡིག་ཚང་བྱ་སྤྱོད་ངན་པའི་ ཉེས་འཛུགས་དང་འཁྲིལ་ བཙོན་ཁྲིམས་ལོ་རེ་ བཀལ་ཡོདཔ་ཨིན།
འཕྲལ་ཁམས་ཅིག་ཁར་ རྫོང་ཁག་ཁྲིམས་འདུན་གྱི་ འཁྲུན་ཆོད་ལུ་ བསམ་པ་མ་རྫོགས་པར་ མཐོ་གཏུགས་ཀྱི་ ཞུ་ཡིག་བཙུགས་མི་ འཐུས་མི་བགྲེསཔ་ཚུ་ཡང་ ཁྲོམ་ས་བགོ་བཀྲམ་ཚོགས་ཆུང་གི་ ཁྲི་འཛིན་འོག་མ་ རྫོང་རབ་བགྲེསཔ་ རྟ་པོ་དང་ ཚོགས་ཆུང་གི་འཐུས་མི་ མོང་སྒར་གྱི་ ཚོང་པའི་སྤྱི་མི་བགྲེསཔ་ གནམ་གང་ལ་ ཧེ་མའི་རྫོང་ཁག་སྒོ་ནོར་འགོ་དཔོན་ རྡོ་རྗེ་དབང་ཕྱུག་ ཧེ་མའི་རྫོང་ཁག་སོ་ནམ་འགོ་དཔོན་འོག་མ་ དཀར་ཅུང་ ཧེ་མའི་ རྫོང་ཁག་གསོ་བའི་འགོ་དཔོན་ ཁི་ན་མ་ཡ་ རྫོང་ཁག་བཟོ་རིག་འགོ་དཔོན་ སི་ཨེལ་དཱསི་ཚུ་ཨིན་པས།
ཁོང་གིས་འབད་བ་ཅིན་ ཆེ་མཐོ་ཁྲིམས་འདུན་ལུ་ མཐོ་གཏུགས་འབད་དགོ་པའི་ གནད་དོན་ཡང་ ལོ་༧ དང་༨ ཀྱི་ཧེ་མར་ ཁྲོམ་ས་བགོ་བཀྲམ་འབད་མིའི་ བྱ་རིམ་ལས་ ཁོང་ལུ་ ཁེ་ཕན་བྱུང་བྱུངམ་ ག་ནི་ཡང་མེད་རུང་ བཙོན་ཁྲིམས་ལོ་རེ་བཀལ་མི་དེ་ ཁེ་རྒུད་རྩ་ལས་མ་བཏུབ་ནི་དེ་གིས་ ཨིན་ཟེར་ཨིན་པས།
རྫོང་ཁག་ཁྲིམས་འདུན་འགོ་དཔོན་ཚུ་གིས་ སླབ་མིའི་ནང་ མཐོ་གཏུགས་ཀྱི་ ཡིག་སྣོད་ཚུ་ ཐིམ་ཕུ་ལུ་ ད་རིས་ བསྐྱལ་འོང་ཟེར་ཨིན་པས།
དེ་གི་ཧེ་མར་ ཧེ་མའི་ཤེས་རིག་འགོ་དཔོན་འོག་མ་ སངས་རྒྱས་རྡོ་རྗེ་དང་ ཧེ་མའི་ཤེས་རིག་འགོ་དཔོན་ དཔལ་ལྡན་ནོར་རྒྱས་ བཟོ་རིག་བཀོད་ཁྱབ་འགོ་དཔོན་ བཀྲིས་ནོར་བུ་ཤེར་པ་ ཧེ་མའི་རྫོང་ཁག་ནགས་ཚལ་འགོ་དཔོན་ རིན་ཆེན་དབང་འདུས་ ཧེ་མའི་སོ་ནམ་འགོ་དཔོན་ རྟ་མགྲིན་རྡོ་རྗེ་དང་ ཧེ་མའི་ས་ཁྲམ་འགོ་དཔོན་ ཀུན་ལེགས་རྡོ་རྗེ་འབདཝ་ད་ འཐུས་མི་༦ གིས་ འཁྲུན་ཆོད་བཏོན་པའི་ ཉིནམ་ལུ་ར་ མཐོ་གཏུགས་ཀྱི་ ཞུ་ཡིག་བཙུགས་ནུག།
ཁོང་གིས་འབད་བ་ཅིན་ ངན་ལྷད་ཀྱི་ ལཱ་སྤུ་ཙམ་ཅིག་ཡང་ འབད་འབདཝ་མེད་རུང་ ཚོགས་ཆུང་གི་ ཁྲི་འཛིན་དང་ འདྲན་འདྲ་སྦེ་ བཙོན་ཁྲིམས་ལོ་རེ་ བཀལ་ཡོདཔ་ལས་ དྲང་ཁྲིམས་མ་ཐོབ་ཟེར་ཨིན་པས།
སྤྱི་ལོ་༢༠༠༥ ཟླཝ་༨ པའི་ཚེས་༣༡ ལུ་ མོང་སྒར་ཁྲོམ་སྡེ་ཚོགས་ཆུང་གི་ ཞལ་འཛོམས་ཐེངས་༣༠ པ་འཚོགསཔ་ད་ ཁྲི་འཛིན་རྩིས་ཏེ་ འཐུས་མི་༨ ཀྱིས་ བུམ་ཐང་མཁར་ཆུ་གྲྭ་ཚང་དང་ མོང་སྒར་དགྲ་མེད་རྩེ་གྲྭ་ཚང་༢ ལུ་ རྒྱལ་པོའི་ཞིང་ལས་ ཁྲོམ་ས་ཌིསི་༡༠.༦༧ (ཕིཊ་གྲུ་བཞི་༤,༦༤༨.༣༢) རེ་ བགོ་སྤྲོད་འབད་ཡོདཔ་ཨིན་པས།
དེ་ལས་ སྤྱི་ལོ་༢༠༠༦ ཟླཝ་༤ པའི་ཚེས་༢༩ ལུ་ མོང་སྒར་ཁྲོམ་སྡེ་ཚོགས་ཆུང་གི་ ཞལ་འཛོམས་ཐེངས་༣༤ པ་འཚོགས་པའི་སྐབས་ལུ་ ཁྲི་འཛིན་རྩིས་ཏེ་ འཐུས་མི་༡༣ གྱིས་ སྡོད་ཁྱིམ་ས་ཁོངས་ལས་ མི་དབང་རྒྱལ་ཡུམ་ ཨ་ཞེ་སངས་རྒྱས་ཆོས་སྒྲོན་དབང་ཕྱུག་དང་ མི་དབང་རྒྱལ་ཡུམ་ ཨ་ཞེ་ཚེ་རིང་གཡང་སྒྲོན་དབང་ཕྱུག་ དེ་ལས་ ཀུར་རི་ཆུ་གློག་མེ་ལས་འགུལ་གྱི་ ཡོངས་ཁྱབ་འཛིན་སྐྱོང་པ་བགྲེསཔ་ འཕྲིན་ལས་རྡོ་རྗེའི་གནས་ཚང་ ཀུན་བཟང་སྒྲོལ་མ་༣ ལུ་ ས་ཆ་ཌིསི་༡༠.༦༧ འབདཝ་ད་ ཕིཊ་གྲུ་བཞི་༤,༦༤༧.༦༢ དེ་རེ་ བགོ་སྤྲོད་འབད་ནུག།
ཚོགས་ཆུང་གི་ འཐུས་མི་ལ་ལུ་ཅིག་ གྲྭ་ཚང་༢ དང་ མི་ངོ་༣ ལུ་ ས་ཆ་བགོ་སྤྲོད་འབད་མིའི་ནང་ མེདཔ་ཨིན་རུང་ འཐུས་མི་མང་ཤོས་ར་ སྤྱི་ལོ་༢༠༠༥ དང་༢༠༠༦ ལུ་ བགོ་སྤྲོད་འབད་མི་༢ ཆའི་ནང་ འབྲེལ་གཏོགས་འབད་ཡོདཔ་ཨིན་པས།
ངན་ལྷད་བཀག་སྡོམ་ལྷན་ཚོགས་ཀྱིས་ ཁྲི་འཛིན་བློན་པོ་མི་འགྱུར་རྡོ་རྗེ་དང་ ཚོགས་ཆུང་གི་ འཐུས་མི་ཚུ་ལུ་ རང་སོའི་འགན་འཁྲི་ཚུ་ རྒྱབ་སྐྱུར་ཐོག་ལས་ ཁྱད་ཚད་མ་ལྡན་མི་ཚུ་ལུ་ ས་ཆ་བགོ་སྤྲོད་འབད་ཡོད་མི་ལུ་བརྟེན་ ཡིག་ཚང་བྱ་སྤྱོད་ངན་པའི་ ཉེས་འཛུགས་འབད་ཡོདཔ་ཨིན་པས།
དེ་འབདཝ་ད་ རྒྱལ་ཡོངས་ཚོགས་འདུའི་ ཚོགས་དཔོན་འཇིགས་མེད་ཚུལ་ཁྲིམས་དང་ ནང་སྲིད་བློན་པོ་ མི་འགྱུར་རྡོ་རྗེ་ དེ་ལས་ ཚོགས་ཆུང་གི་འཐུས་མི་ དངུལ་རྩིས་འགོ་དཔོན་བགྲེསཔ་ ལོག་ནཱཐ་ཌཱད་༣ གྱིས་ མཐོ་གཏུགས་ཀྱི་ ཞུ་ཡིག་མ་བཙུགས་པར་ཡོདཔ་ད་ ཁོང་༣ ལུ་ ཐོག་མའི་ཁྲིམས་འདུན་གྱི་ གྲོས་ཆོད་ལུ་ བསམ་པ་མ་རྫོགས་པ་ཅིན་ མཐོ་གཏུགས་ཞུ་ནི་གི་ དུས་ཚོད་ཉིན་གྲངས་༥ ཡོདཔ་ཨིན་པས།
སྤྱི་ལོ་༡༩༩༩ ལས་༢༠༠༢ ཀྱི་བར་ན་ ཚོགས་དཔོན་འཇིགས་མེད་ཚུལ་ཁྲིམས་ཀྱི་ ཁྲི་འཛིན་ཐོག་ ཚོགས་ཆུང་གིས་ རྒྱལ་པོའི་ཞིང་ལས་ ཁྲོམ་དང་ཁྱིམ་ས་༩༣ བགོ་བཀྲམ་འབད་ཡོདཔ་ད་ ཚོགས་དཔོན་གྱིས་ མི་ངོ་༢༣ ལུ་ ཚུལ་མིན་གྱི་སྒོ་ལས་ ས་ཆ་བགོ་སྤྲོད་འབད་བའི་ ཉེས་པ་ལུ་བརྟེན་ ཁྲིམས་འདུན་གྱིས་ ཁོ་ལུ་ བཙོན་ཁྲིམས་ལོ་༢ དང་ཟླཝ་༦ བཀལ་ཡོདཔ་ད་ ནང་སྲིད་བློན་པོ་ལུ་ ཡིག་ཚང་བྱ་སྤྱོད་ངན་པའི་ཉེས་ཁྲིམས་ལོ་༡ ཕོག་ཡོདཔ་ཨིན་པས།
ཨིན་རུང་ བཙོན་ཁྲིམས་ཕོག་མི་ ཆ་མཉམ་ལུ་ ཁྲིམས་འཐུས་བཏབ་ཆོག་པའི་ གདམ་ཁ་གནང་ཡོདཔ་ད་ ཁྲོམ་སྡེ་ཚོགས་ཆུང་གི་ འཐུས་མི་ལ་ལུ་ཅིག་ ཞི་གཡོག་ནང་ ཕྱག་ཞུ་སྟེ་ མི་ལོ་༣༤ ལྷགཔ་ཅིག་ ལང་ཡོདཔ་ཨིན་པས།
འཐུས་མི་ཚུ་གི་གྲས་ལས་ ཚོགས་ཆུང་གི་ འཐུས་མི་དྲུང་ཆེན་ བདེ་ཆེན་སེངྒེ་གིས་ སྤྱི་ཟླ་༣ པའི་ཚེས་༡༢ ལུ་ ལོ་༡ གི་ཁྲིམས་འཐུས་བཏབ་ཡོདཔ་ཨིན་པས།
རྒྱལ་གཞུང་ཞི་གཡོག་ལྷན་ཚོགས་ཀྱི་ བཅའ་ཡིག་དང་ སྒྲིག་གཞི་ཚུ་དང་འཁྲིལ་བ་ཅིན་ ཞི་གཡོགཔ་གང་རུང་ཅིག་ལུ་ བཙོན་ཁྲིམས་ཕོག་པ་ཅིན་ ཞི་གཡོགཔ་དེ་ དགོངས་གྲོལ་གཏང་ནི་དང་འབྲེལ་ དགོངས་ཞུའི་ཐོབ་ལམ་ཚུ་ཡང་ མི་འཐོབ་ནི་ཨིན་པའི་གནས་ཚུལ།


text:
བཙག་འཐུ་ལྷན་ཚོགས་ཀྱིས་ གཞུང་འབྲེལ་ཐོག་ལས་ གསལ་སྟོན་འབད་མི་ སྙན་ཞུ་དང་འཁྲིལཝ་ད་ སྤྱི་ཟླ་༥ པའི་ཚེས་༣༡ ལུ་ ཚོགས་འདུ་གི་ བཙག་འཐུ་འབད་བའི་སྐབས་ ཁྱད་ཚད་ལྡན་པའི་མི་ངོམ་༢༡༡,༠༡༨ ཀྱིས་ ཚོགས་རྒྱན་བཙུགས་ཡོད་མི་དེ་ རྒྱལ་ཡོངས་ཚོགས་སྡེ་གི་ བཙག་འཐུ་ནང་ ཚོགས་རྒྱན་བཙུགས་པར་འོང་མི་༡༧༡,༥༤༤ དང་ཕྱདཔ་ད་ མཐོ་སུ་ཅིག་ཨིན་པས།
བཙག་འཐུ་ལྷན་ཚོགས་ཀྱིས་ ཚོགས་འདུའི་དོན་ལུ་ ཚོགས་རྒྱན་བཙུགས་མི་ཚུ་གི་ མཐའ་བཅད་ཐོ་བཀོད་བཟོ་བའི་སྐབས་ལུ་ ཚོགས་སྡེའི་བཙག་འཐུ་ འགོ་འདྲེན་འཐབ་པའི་ཤུལ་ལས་ མི་ངོ་༢,༠༠༠ ལྷགཔ་ཅིག་ སྐྱེས་ལོ་༡༨ ལང་ཡོདཔ་ལས་ ཚོགས་རྒྱན་བཙུགས་ནི་གི་ ཁྱད་ཚད་ལྡན་པའི་གྲངས་སུ་ ཚུད་ཡོད་པའི་ངོས་འཛིན་བྱུང་ནུག།
དེ་འབདཝ་ལས་ རྒྱལ་ཡོངས་ཚོགས་འདུ་གི་ འགོ་ཐོག་བཙག་འཐུའི་སྐབས་ལུ་ ཚོགས་རྒྱན་བཙུགས་པར་འོང་མི་གི་ གྱངས་ཁ་མང་སུ་ཐོན་མི་དེ་ དེ་ལུ་བརྟན་ འོང་སྲིད་ནི་ཨིན་རུང་ ཚོགས་འདུ་གི་ འགོ་ཐོག་བཙག་འཐུའི་སྐབས་ འདས་པའི་ཟླཝ་ནང་ ཚོགས་སྡེ་གི་དོན་ལུ་ ཚོག་རྒྱན་བཙུགས་པར་ མ་འོང་མི་ཚུ་གིས་ཡང་ ད་རེས་ཀྱི་བཙག་འཐུ་ནང་ བཅའ་མར་གཏོགས་ཡོདཔ་ཨིན་པས།
ཚོགས་རྒྱན་བཙུགས་མི་ མང་ཤོས་ཀྱིས་ ཚོགས་འདུའི་དོན་ལུ་ ཚོགས་རྒྱན་བཙུགས་ནི་དེ་ ཚོགས་སྡེ་དང་ཕྱདཔ་ད་ གལ་ཆེཝ་སྦེ་བརྩི་ཡོདཔ་ད་ དེ་ཡང་ མི་སེར་ཚུ་གིས་ སྲིད་དོན་ཚོགས་པ་༤ གི་བར་ན་ དོ་འགྲན་ཅན་བཟོ་ནིའི་དོན་ལུ་ འབད་ཡོདཔ་འོང་ནི་མས།
སྲིད་དོན་ཚོགས་པ་༤ གིས་ཡང་ ཁོང་རའི་ཚོགས་པ་ལུ་ རྒྱབ་སྐྱོར་འབད་ནི་གི་ ཐབས་ལམ་བཏོན་ཡོདཔ་ལས་ ཚོགས་རྒྱན་གྱི་ཉིནམ་ལུ་ ཆརཔ་རྐྱབ་སྟེ་འབད་རུང་ མི་ཚུ་གིས་ ཚོགས་རྒྱན་བཙུགས་པར་འོང་ཡོདཔ་ལས་ ཐོ་བཀོད་འབད་ཡོད་མི་༣༨༡,༧༩༠ ཡོད་ས་ལས་ བརྒྱ་ཆ་༥༥.༢༧ འོང་ཡོདཔ་ཨིན་པས།
གནས་ཚུལ་གསར་བཏོན་འབད་བའི་སྐབས་ བཙག་འཐུའི་ལྷན་འཛིན་སྤྱི་ཁྱབ་ དྲག་ཤོས་ཀུན་བཟང་དབང་འདུས་ཀྱིས་ འགོ་ཐོག་བཙག་འཐུའི་སྐབས་ལུ་ ཚོགས་རྒྱན་བཙུགས་པར་འོང་སྟེ་ མི་སེར་ཚུ་གི་ མཚན་རྟགས་ཚུ་ བཀོད་ཡོད་མི་དེ་ རྒྱལ་རབས་ཅན་ལུ་འགྱུར་ཡོདཔ་ལས་ དཔའ་ཉམས་ཡོད་ཟེར་བཤད་ཅི།
ཚོགས་རྒྱན་བཙུགས་མི་ཚུ་ལས་ བརྒྱ་ཆ་༨༠ གིས་ འཕྲུལ་ཆས་ཐོག་ལས་ ཚོགས་རྒྱན་བཙུགས་ཡོདཔ་ད་ ལྷག་ལུས་བརྒྱ་ཆ་༡༨ ཀྱིས་ འགྲེམ་ཐོག་ཚོགས་རྒྱན་བཏང་ཡོད་རུང་ ལྷན་ཚོགས་ཀྱིས་ འགྲེམ་ཐོག་ཚོགས་རྒྱན་གྱི་སྐོར་ལས་ གོ་བརྡ་སྤྲོད་དེ་འབད་རུང་ བཙག་འཐུའི་བྱ་རིམ་ནང་ ཆ་མེད་གཏང་དགོཔ་བྱུང་ཡོདཔ་ཨིན་པས།
ཆ་མེད་ཉུང་སུ་བཟོ་ནིའི་དོན་ལུ་ བཙག་འཐུ་ལྷན་ཚོགས་ཀྱིས་ འགྲེམ་ཐོག་ཚོགས་རྒྱན་གྱི་ འབྲི་ཤོག་ནང་ ངོས་ལེན་འགོ་དཔོན་ཚུ་གིས་ འཛོལ་ཏེ་བཙུགས་ཡོད་མི་ཚུ་དང་ འབྲེལ་བ་འཐབ་ནི་གི་དོན་ལུ་ འབྲི་ཤོག་དེ་ནང་ མི་ངོམ་ཚུ་གི་ བརྒྱུད་འཕྲིན་གྱི་ཨང་ཚུ་ བཀོད་དེ་ཡོདཔ་ཨིན་པས།
དེ་བཟུམ་སྦེ་ ཕྱིའི་རྒྱལ་ཁབ་ཚུ་ནང་ལས་ འགྲེམ་ཐོག་ཚོགས་རྒྱན་བཙུགས་མི་ཚུ་ དུས་ཚོད་མི་འགོར་ནིའི་དོན་ལུ་ དམིགས་བསལ་གྱི་ ངོས་ལེན་འགོ་དཔོན་ཅིག་ ཐིམ་ཕུ་ལུ་ བཙུགས་ཏེ་ཡོདཔ་ཨིན་པས།
བཀྲ་ཤིས་གཡང་རྩེ་དང་ བསམ་རྩེ་རྫོང་ཁག་༢ ནང་ འགྲེམ་ཐོག་ཚོགས་རྒྱན་བཙུགས་མི་༢༠,༠༠༠ ལྷགཔ་ཅིག་ཡོད་པའི་ཁར་ རྫོང་ཁག་དེ་༢ ནང་ ཁྱད་ཚད་ལྡན་པའི་ ཚོགས་རྒྱན་བཙུགས་མི་ཡང་ མཐོ་ཤོས་ཡོདཔ་ཨིན་པས།
བརྒྱ་ཆ་ལས་བཅད་པ་ཅིན་ ནུབ་ཕྱོགས་རྫོང་ཁག་ཚུ་ནང་ལས་ ཚོགས་རྒྱན་བཙུགས་མི་ མང་སུ་ཐོན་ཡོདཔ་ད་ མགར་ས་ལས་ བརྒྱ་ཆ་༧༤.༥ དང་ དེ་གི་ཤུལ་ལས་ སྤ་རོ་དང་ ཧཱ་ དབང་འདུས་རྫོང་ཁག་ཚུ་ལས་ མང་སུ་ཐོན་ཡོདཔ་ཨིན་པའི་གནས་ཚུལ།


text:
དེ་ཚུ་གི་གྲས་ལས་ རྩོད་རྩ་སྤྲུལ་སྐུ་ཀརྨ་ལས་ རྩོད་ཟླ་འགྱུར་མེད་སངས་རྒྱས་དབང་འདུས་ཀྱིས་ དངུལ་ཀྲམ་༤,༥༢༤,༠༠༠ བསྐྱི་ཡོད་པའི་སྐོར་ལས་ ཁོང་ར་གཉིས་ཀྱི་བར་ན་ སྤྱི་ལོ་༢༠༡༢ ཟླ་༩ པའི་ཚེས་༡༨ ལུ་ དཔང་པོ་བཙུགས་ཐོག་ལས་ གན་ཡིག་ བཟོ་ཡོདཔ་ཨིན་པས།
ཁྲིམས་འདུན་ལས་ འཁྲུན་ཆོད་དང་འཁྲིལཝ་ད་ རྩོད་ཟླ་འགྱུར་མེད་སངས་རྒྱས་དབང་འདུས་ཀྱིས་ མ་དངུལ་གྱི་ ངོ་བོ་ ལེན་ལེནམ་མེན་པར་ སྐྱེད་དང་སྐྱེད་ཅུང་རྩིས་བསྡོམས་ཐོག་ལས་ ངོ་བོ་དངུལ་ཀྲམ་༤,༥༢༤,༠༠༠ བཟོ་ཡོདཔ་མ་གཏོགས་ སྤྱིར་བཏང་ དངུལ་ཀྲམ་འབུམ་༡༥ ལེན་མི་གུ་ གན་རྒྱ་ཚར་༤ བཟོ་བའི་ཤུལ་ལུ་ བཟོ་བཟོཝ་ཨིན་ཟེར་ཨིན་པས།
དངུལ་གྱི་ ངོ་བོ་དངུལ་ཀྲམ་འབུམ་༡༥ ཨིན་པའི་ སྒྲུབ་བྱེད་དང་ དཔང་པོའི་ངག་བརྗོད་ནང་ དྭངས་གསལ་ཕུལ་ཕུལཝ་མེདཔ་མ་ཚད་ ད་ལྟོའི་ རྩོད་དོན་དང་ འབྲེལ་བ་མེདཔ་ལས་ ཁྲིམས་འདུན་གྱིས་ ཆ་འཇོག་འབད་ཐབས་མིན་འདུག་ཟེར་ འཁྲུན་ཆོད་ནང་བཀོད་ཡོདཔ་ཨིན་པས།
ངོ་བོ་དངུལ་ཀྲམ་༤,༥༢༤,༠༠༠ བསྐྱི་ཡོདཔ་སྦེ་བཟོ་མི་དེ་ རྩ་ཕན་གཉིས་ཀྱི་བར་ན་ མཐའན་མཇུག་གི་ གན་རྒྱ་ཨིནམ་མ་ཚད་ ཁོང་ར་གཉིས་ དང་བླང་དང་ དྲན་ཤེས་བརྟན་པོ་སྦེ་ སྡོད་པའི་སྐབས་ བཟོ་ཡོདཔ་ལས་ རྒྱབ་མི་གི་ མིང་རྟགས་རྐྱབ་པའི་སྐབས་ལུ་ ཁོང་༢ ཀྱི་བར་ན་ ཉོགས་བཤད་མི་ཐོན་ཟེར་སླབ་སྟེ་ མིང་རྟགས་རྐྱབ་ཅི་ཟེར་ཨིན་པས།
ཁྲིམས་ཀྱི་ འདུན་ས་ལས་ ཧེ་མའི་ གན་རྒྱ་བཟོ་ཡོད་མི་ཚུ་ དེ་ནང་འབྲེལ་བ་མེདཔ་སྦེ་ མཐོང་གསལ་བྱུང་ཡོདཔ་ལས་ མཇུག་ལུ་བཟོ་མི་གན་རྒྱ་ དངུལ་ཀྲམ་༤,༥༢༤,༠༠༠ སྤྲོད་དགོཔ་སྦེ་ཡོད་མི་དེ་ལུ་ ཆ་གནས་ཅན་སྦེ་རྩིས་ཏེ་ རྩོད་ཟླ་གིས་ རྩོད་རྩ་ལུ་ བསྒུལ་ཅན་དང་བསྒུལ་མེད་བཅའ་ཁྲིམས་ཀྱི་ དགོངས་དོན་དང་འཁྲིལ་ཏེ་ ལོ་འཁོར་སྐྱེད་ བརྒྱ་ཆ་༡༥ ཕོག་མི་ལས་ ད་ཚུན་ ཟླ་ངོ་༦ གི་སྐྱེད་དངུལ་ཀྲམ་༣༠,༡༨༠༠ འཁྲུན་ཆོད་གནང་བའི་ཉིནམ་ལས་འགོ་བཙུགས་ཏེ་ ཟླ་ངོ་༦ གི་ནང་འཁོད་ལུ་ ཚང་སྒྲིགས་སྦེ་ སྤྲོད་དགོཔ་ཨིན་པས།
རྩོད་ཟླ་གིས་ རྩོད་རྩ་ལུ་ དངུལ་ཀྲམ་འབུམ་༥ དེ་ ལོག་སྤྲོད་ཡོད་པའི་ མངོན་གསལ་བྱུང་ཡོདཔ་ལས་ ལྷག་ལུས་དངུལ་ཀྲམ་༤,༠༢༤,༠༠༠ དང་ སྐྱེད་རྩིས་རྐྱབ་སྟེ་ སྤྲོད་དགོཔ་ཨིན་པས།
ཨིན་རུང་ རྩོད་ཟླའི་ཁ་ཐུག་ལས་ ཐིམ་ཕུ་ཁྲིམས་འདུན་གྱི་ ཁྲིམས་ཁྲི་༣ པ་ལས་གནང་བའི་ འཁྲུན་ཆོད་ལུ་ ཁེ་རྒུད་མ་བཏུབ་པར་ སྤྱི་ཟླ་༤ པའི་ཚེས་༡༦ ལུ་ མཐོ་གཏུགས་འབད་ཡོདཔ་ཨིན་པའི་གནས་ཚུལ།


text:
༉ ཁ་ཙ་ ཕྱི་རུའི་ཆུ་ཚོད་༥ ཚུན་ཚོད་ བཀྲིས་སྒང་རྫོང་ཁག་གི་ འདེམས་ཁོངས་༥ ནང་ རྒྱལ་ཡོངས་ཚོགས་འདུའི་ སྤྱིར་བཏང་་བཙག་འཐུའི་དོན་ལུ་ འགྲེམ་ཐོག་ཚོགས་རྒྱན་༦,༧༠༧ ལྷགཔ་ཅིག་ ལྷོད་མི་དེ་ རྫོང་ཁག་༢༠ ནང་ལས་ མཐོ་ཤོས་ཅིག་ཨིན་པས།
དེ་ཚུ་གི་གྲས་ལས་ འགྲེམ་ཐོག་ཚོགས་རྒྱན་༣༥༤ ཆ་མེད་སོང་ཡོདཔ་ཨིན་རུང་ ཝམ་རོང་འདེམས་ཁོངས་ནང་ ག་དེམ་ཅིག་ ཆ་མེད་སོང་ཡོདཔ་ཨིན་ན་ ཁ་ཙ་ གློག་མེ་མེད་མི་ལུ་བརྟེན་ བརྟག་ཞིབ་འབད་མ་ཚུགསཔ་ཨིན་པས།
འདེམས་ཁོངས་༥ ལས་ འགྲེམ་ཐོག་ཚོགས་རྒྱན་བསྡོམས་༧,༡༧༤ བསྐྱལ་ཡོད་མི་ལས་༤༦༧ དེ་ཅིག་ ལོག་མ་ལྷོད་པས།
འདེམས་ཁོངས་ཚུ་གི་གྲས་ལས་ བཀང་ལུང་-བསམ་མཁར་-ཨུ་མཛོ་རོང་འདེམས་ཁོངས་ནང་ འགྲེམ་ཐོག་ཚོགས་རྒྱན་༡,༥༦༦ ཐོབ་མི་དེ་ མཐོ་ཤོས་ཨིན་པའི་ཁར་ དེ་གི་གྲས་ལས་༢༤༣ ཆ་མེད་སོང་མི་དེ་ཡང་ མཐོ་ཤོས་ཨིན་ཟེར་ ངོས་ལེན་འགོ་དཔོན་ དབང་རྒྱལ་རྡོ་རྗེ་གིས་ སླབ་ཨིན་པས།
འགྲེམ་ཐོག་ཚོགས་རྒྱན་༢༤༣ ཆ་མེད་གྲངས་སུ་ ཚུད་ཡོད་མི་ལས་༡༣༠ འགྲེམ་ཐོག་ཚོགས་རྒྱན་བཙུགས་ཡོད་མི་ ཡིག་ཤུབས་ཁ་པ་དེ་ ཐིའུ་མ་རྐྱབ་པའི་ཁར་ དབང་ནུས་ལྡན་པའི་ དཔང་པོ་མེདཔ་མ་ཚད་ ངོ་སྤྲོད་ལག་ཁྱེར་གྱི་ ཨངས་གྲངས་ཚངམ་སྦེ་ མ་བཀོད་པའི་ཁར་ འགྲེམ་ཐོག་ཚོགས་རྒྱན་༨༡ ལུ་ ངོ་སྤྲོད་གསལ་བསྒྲགས་ལག་ཁྱེར་མེདཔ་བཞིན་དུ་༣༢ དེ་ ཚོགས་རྒྱན་སྐྱུར་མིའི་ ངོས་འཛིན་འདྲ་པར་རྙིངམ་གི་ ཨང་གྲངས་བཀོད་མི་ཚུ་ ཚུདཔ་ཨིན་པས།
ད་རུང་ བཀང་ལུང་-བསམ་མཁར་འདེམས་ཁོངས་ཀྱིས་ ཕྱིའི་རྒྱལ་ཁབ་ལུ་སྡོད་མི་ འབྲུག་མི་ཚུ་གི་ལས་ འགྲེམ་ཐོག་ཚོགས་རྒྱན་ཐོབ་མི་དེ་ མཐོ་ཤོས་ཨིན་མི་དེ་ཡང་ ཨེ་མི་རི་ཀ་ལས་ འགྲེམ་ཐོག་ཚོགས་རྒྱན་༧ དང་ རྒྱལ་ཁབ་གཞན་ དཔེར་ན་ རྒྱ་གར་༥ དང་ ཨཱསི་ཊེ་ལི་ཡ་ལས་༣ ཤཱྲི་ལངྐ་ལས་༢ བང་ལ་དེཤ་ལས་༡ ལྷོད་ཅི་ཟེར་ ངོས་ལེན་འགོ་དཔོན་གྱིས་ སླབ་ཨིན་པས།
དེ་གི་ཤུལ་ལས་ བར་མཚམས་-གཤོང་ཕུག་འདེམས་ཁོངས་ཀྱིས་ འགྲེམ་ཐོག་ཚོགས་རྒྱན་༡,༥༤༤ ཐོབ་ཡོད་མི་ལས་༥༣ ཆ་མེད་སོང་ཡོདཔ་ད་ འདེམས་ཁོངས་དེ་གིས་ འགྲེམ་ཐོག་ཚོགས་རྒྱན་༡,༦༢༡ བསྐྱལ་ཡོདཔ་ཨིན་པས།
ཁྲིམས་ཤིང་འདེམས་ཁོངས་ཀྱིས་ འགྲེམ་ཐོག་ཚོགས་རྒྱན་༡,༤༤༦ བསྐྱལ་ཡོད་མི་ལས་༡,༣༩༠ ལྷོད་ཡོདཔ་ད་ དེ་ཚུ་གི་གྲས་ལས་༢༠ ཆ་མེད་སོང་ཡི་ཟེར་ ངོས་ལེན་འགོ་དཔོན་ ཚེ་རིང་དབང་འདུས་ཀྱིས་ སླབ་ཨིན་པས།
ཝམ་རོང་འདེམས་ཁོངས་ཀྱིས་ འགྲེམ་ཐོག་ཚོགས་རྒྱན་༡,༣༨༩ བསྐྱལ་ཡོདཔ་ཨིན་རུང་༡,༡༩༠ དེ་ཅིག་ ལྷོད་མིའི་ནང་ ཆ་མེད་ག་དེམ་ཅིག་ སོང་ཡོདཔ་ཨིན་ན་ ཏན་ཏན་སྦེ་ ཤེས་མ་ཚུགསཔ་ཨིན་པས།
དེ་ལས་ ར་ལྡི་-སག་སྟེང་འདེམས་ཁོངས་ཀྱི་དོན་ལུ་ འགྲེམ་ཐོག་ཚོགས་རྒྱན་༡,༡༣༡ བསྐྱལ་ཡོད་མི་ལས་ ཁ་ཙ་ཕྱི་རུའི་ཆུ་ཚོད་༥ ཚུན་ཚོད་༡,༠༡༧ ཐོབ་ཡོད་རུང་༣༨ མ་མེད་སོང་ཡི་ཟེར་ ངོས་ལེན་འགོ་དཔོན་ པདྨ་ཚེ་དབང་གིས་ སླབ་ཨིན་པས།
བཀྲིས་སྒང་རྫོང་ཁག་ནང་ འགྲེམ་ཐོག་ཚོགས་རྒྱན་དང་ འཕྲུལ་ཆས་ཐོག་ལས་ ཚོགས་རྒྱན་བཙུགས་ནི་གི་ ཁྱད་ཚད་ལྡན་མི་ ཕོ་སྐྱེས་༢༠,༡༡༢ དང་ ཨམ་སྲུ་༢༡,༣༩༨ འབདཝ་ད་ ཚོགས་རྒྱན་སྐྱུར་མི་ ཡོངས་བསྡོམས་༤༡,༥༡༠ ཡོདཔ་ཨིན་པས།
འགོ་ཐོག་བཙག་འཐུའི་སྐབས་ འགྲེམ་ཐོག་ཚོགས་རྒྱན་༥,༦༧༢ དང་ ཚོགས་རྒྱན་འཕྲུལ་ཆས་ཐོག་ལས་༡༤,༤༤༡ བཙུགས་ཡོདཔ་ཨིན་པས།
ཡིག་ཤུབས་ཁ་པའི་ནང་ཡོད་མི་ འགྲེམ་ཐོག་ཚོགས་རྒྱན་ཚུ་ ཉིན་མའི་ཆུ་ཚོད་ཕྱེད་དང་གཉིས་དེ་ཅིག་ལས་ གྱངས་ཁ་རྐྱབ་ནི་ འགོ་བཙུགས་ནི་ཨིན་རུང་ དེ་གི་གྲུབ་འབྲས་ཚུ་ ཕྱི་རུ་རྐྱངམ་གཅིག་ལས་བརྒལ་ གསལ་བསྒྲགས་མི་འབད་ནི་ཨིན་པའི་གནས་ཚུལ།


text:
༉ འབྲུག་ནང་འཁོད་ཀྱི་ འཕུར་འགྲུལ་ཞབས་ཏོག་ལག་ལེན་འཐབ་མི་ཚུ་གི་དོན་ལུ་ གནས་ཚུལ་ལེགས་ཤོམ་ཅིག་ཨིན་མི་དེ་ཡང་ འབྲུག་གི་གནམ་གྲུ་ལས་འཛིན་གྱིས་ འབྲུག་མི་ཚུ་གི་ནང་འཁོད་གནམ་གྲུའི་གླ་ཆ་རྒྱ་སྦོམ་སྦེ་ར་ མར་ཕབ་རྐྱབ་ཡོདཔ་ཨིན་པས།
ད་ལས་ཕར་ སྤ་རོ་ལས་ བུམ་ཐང་ལུ་ ལམ་ཕྱོགས་གཅིག་གི་དོན་ལུ་ འཕུར་འགྲུལ་འབད་བ་ཅིན་ ཁྲལ་རྩིས་ཏེ་ དངུལ་ཀྲམ་༤,༢༠༠ ལས་བརྒལ་ སྤྲོད་མི་དགོ་ནི་ཨིནམ་ལས་ ཧེ་མ་དང་ཕྱདཔ་ད་ དངུལ་ཀྲམ་༤,༩༨༠ གིས་ ཉུངམ་ཨིན་པས།
དེ་ལས་ ཕར་ཚུར་ལམ་ཕྱོགས་གཉིས་ཀྱི་ འཕུར་འགྲུལ་གྱི་ ལམ་གླ་ཆ་དེ་ཡང་ དངུལ་ཀྲམ་༡༨,༣༦༠ ལས་༧,༣༥༠ ལུ་ མར་ཕབ་རྐྱབ་ཡོདཔ་ཨིན་པས།
སྤ་རོ་ལས་ བཀྲིས་སྒང་ཡོན་ཕུ་ལའི་བར་ན་ ལམ་ཕྱོགས་གཅིག་གི་ འཕུར་འགྲུལ་གླ་ཆ་དེ་ཡང་ དངུལ་ཀྲམ་༤,༤༠༠ མར་ཕབ་རྐྱབ་ཡོདཔ་མ་ཚད་ ཕར་ཚུར་འཕུར་འགྲུལ་གྱི་ གླ་ཆ་དངུལ་ཀྲམ་༡༡,༨༢༠ ལུ་ མར་ཕབ་རྐྱབ་ནུག།
གསར་སྤང་རྫོང་ཁག་ དགེ་ལེགས་ཕུག་གནམ་ཐང་ལུ་ འཕུར་འགྲུལ་ཞབས་ཏོག་ཚུ་ ནམ་ལས་འགོ་བཙུགས་ནི་ཨིན་ན་ ད་ལྟོ་ ཐག་བཏོག་མ་ཚུགས་པར་ཡོད་རུང་ འབྲུག་གནམ་གྲུ་གིས་ སྤ་རོ་དང་ དགེ་ལེགས་ཕུག་ལུ་ འཕུར་འགྲུལ་འབད་བའི་ གླ་ཆ་དེ་ སྤ་རོ་དང་ བུམ་ཐང་གི་ གླ་ཆ་དང་འདྲན་འདྲ་ལེན་ནི་ཨིན་པས།
ནང་འཁོད་འཕུར་འགྲུལ་གྱི་ གླ་ཆ་ཁེ་ཤོས་ར་ བུམ་ཐང་ལས་ བཀྲིས་སྒང་ལུ་དང་ དགེ་ལེགས་ཕུག་ལས་ བཀྲིས་སྒང་ལུ་ འཕུར་འགྲུལ་འབད་མི་ལུ་ཡོད་མི་དེ་ཡང་ ལམ་ཕྱོགས་གཅིག་ལུ་ གླ་ཆ་དངུལ་ཀྲམ་༢,༤༠༠ དང་ ལམ་ཕྱོགས་གཉིས་ལུ་ དངུལ་ཀྲམ་༤,༢༠༠ གནས་ནི་ཨིན་པས།
འབྲུག་གནམ་གྲུ་གིས་ སྤྱི་ལོ་༢༠༡༡ ཟླཝ་༡༢ པའི་ནང་ ནང་འཁོད་འཕུར་འགྲུལ་ཞབས་ཏོག་ འགོ་བཙུགས་པའི་སྐབས་ལུ་ འབྲུག་མི་དང་ ཕྱི་མི་མཁའ་འགྲུལཔ་གཉིས་ཆ་ར་ལུ་ འཕུར་འགྲུལ་གླ་འཐུས་དབྱེ་བ་མེད་པར་གཅིག་སྦེ་ ལེན་ཡོདཔ་ལས་ ནང་འཁོད་ཀྱི་ མི་ཚུ་གིས་ གླ་ཆ་མཐོ་དྲགས་པའི་སྐོར་ ཉོགས་བཤད་བཀོད་ཡོདཔ་ཨིན་པས།
ན་ཧིང་ སྤྱི་ཟླ་༡༠ པའི་ནང་ བརྡ་དོན་དང་ བརྒྱུད་འབྲེལ་ལྷན་ཁག་དང་ འབྲུག་གནམ་གྲུ་ལས་འཛིན་གྱི་ འགོ་དཔོན་ཚུ་གི་བར་ན་ ནང་འཁོད་འཕུར་འགྲུལ་གྱི་ གླ་ཆ་མར་ཕབ་རྐྱབ་དགོ་པའི་སྐོར་ གྲོས་བསྡུར་འབད་མི་དང་བསྟུན་ ད་རེས་ གླ་ཆ་མར་ཕབ་འབད་ནུག།
དེ་ལས་ ཕྱི་མི་མཁའ་འགྲུལཔ་ཚུ་གི་ ལམ་ཕྱོགས་གཉིས་ཀྱི་ གླ་ཆ་ཚུ་ཡང་ མར་ཕབ་རྐྱབ་ཡོདཔ་ད་ དཔེ་འབད་བ་ཅིན་ སྤ་རོ་ལས་ བུམ་ཐང་དང་ བུམ་ཐང་ལས་ སྤ་རོ་ལུ་ འཕུར་འགྲུལ་འབད་བ་ཅིན་ ཡུ་ཨེསི་ཌོ་ལར་༣༠༠ འབདཝ་ད་ ཌོ་ལར་༣༠ མར་ཕབ་རྐྱབ་པའི་ཁར་ སྤ་རོ་དང་ བཀྲིས་སྒང་གི་ ལམ་ཕྱོགས་གཉིས་ཀྱི་ གླ་ཆ་ཌོ་ལར་༣༥༥ འབདཝ་ད་ ཌོ་ལར་༧༥ མར་བཅགས་འབད་ཡོདཔ་ཨིན་རུང་ ལམ་ཕྱོགས་གཅིག་གི་ གླ་ཆ་ལུ་ བསྒྱུར་བཅོས་མེདཔ་ཨིན་པས།
འཕྲལ་ཁམས་ཅིག་ཁར་ གཞུང་གིས་ ཞི་གཡོག་པའི་སྡེ་རིམ་ པི་༥ ཡན་ཆད་ཀྱི་ ཞི་གཡོགཔ་ཚུ་ ཕར་ཚུར་གཞུང་འབྲེལ་ལྟ་སྐོར་ལུ་འགྱོཝ་ད་ ནང་འཁོད་གནམ་གྲུ་ནང་ འཕུར་འགྲུལ་འབད་དགོ་པའི་ ཡིག་ཚང་བཀའ་རྒྱ་བཏོན་ཡོདཔ་ད་ འབྲུག་མཁའ་འགྲུལ་ལས་འཛིན་གྱི་ འཛིན་སྐྱོང་གཙོ་འཛིན་ རྟ་མགྲིན་རྒྱ་མཚོ་གིས་ སླབ་མིའི་ནང་ སྤྱི་ལོ་༢༠༡༣ ལུ་ ནང་འཁོད་མཁའ་འགྲུལ་པའི་ གྱངས་ཁ་བསྡོམས་རྩིས་བཏོན་ནིའི་དོན་ལུ་ ས་འཛིན་དེ་གི་ ཚོང་འབྲེལ་སྡེ་ཚན་ཚུ་གིས་ གཞུང་གི་ལས་སྡེ་ཁག་ཚུ་ལས་ བརྡ་དོན་ཚུ་ བསྡུ་བཀོད་འབད་བའི་བསྒང་ཡོད་ཟེར་ཨིན་པས།
འབྲུག་གནམ་གྲུ་གིས་ བཀྲིས་སྒང་ལུ་ འཕུར་འགྲུལ་འབད་ནི་ ལོག་འགོ་བཙུགས་ཡོད་རུང་ བདུན་ཕྲག་༡ ནང་ འཕུར་འགྲུལ་ཚར་ཅིག་མ་གཏོགས་འབད་ནི་མེད་མི་དེ་ཡང་ མཁའ་འགྲུལ་པའི་ མཁོ་འདོད་དང་ ཡང་ཅིན་ མཁའ་འགྲུལཔ་ལངམ་ཡོད་མི་དང་འཁྲིལ་ འཕུར་འགྲུལ་འབདཝ་ཨིན་པས།
སྤྱི་ཟླ་༣ པ་ལས་ འབྲུག་གནམ་གྲུ་གིས་ བུམ་ཐང་ལུ་ བདུན་ཕྲག་༡ ནང་ འཕུར་འགྲུལ་ཚར་གསུམ་རེ་འབད་ནི་ཨིན་པའི་གནས་ཚུལ།


text:
༉ འབྲུག་གི་སྤྱི་ཚོགས་གཉིས་པའི་ རྒྱལ་ཡོངས་ཚོགས་འདུའི་ བཙག་འཐུ་བྱ་རིམ་ཚུ་ འགོ་འདྲེན་འཐབ་རནམ་བཞིན་དུ་ ཧེ་མ་ལས་ཡོད་པའི་ སྲིད་དོན་ཚོགས་པ་༢ རྩིས་ཏེ་ སྲིད་ཚོགས་༥ གིས་ བཙག་འཐུའི་ནང་ བཅའ་མར་གཏོགས་ནི་གི་ གྲ་སྒྲིག་འབད་བའི་བསྒང་འདུག་ཟེར་ཞུ་ནི།
སྤྱི་ལོ་༢༠༡༣ གྱི་ བཙག་འཐུ་དེ་ ལོ་༥ གི་ཧེ་མར་ འགོ་འདྲེན་འཐབ་མི་ བཙག་འཐུ་དང་ མི་འདྲ་ནི་ཨིན་མི་དེ་ཡང་ མི་མང་ལུ་ གདམ་འཐུ་འབད་ནི་གི་ སྲིད་དོན་ཚོགས་པ་༥ དང་ འདེམས་ཁོངས་རེ་ལས་ འདེམས་ངོ་༥ རེ་ འོང་ནི་ཨིནམ་ལས་ འབྲུག་གི་དམངས་གཙོའི་རིང་ལུགས་དེ་ ར་བཏགས་དོ་ཡོད་པའི་ བརྡ་མཚོན་ཅིག་ཨིན་མས་ཟེར་ཞུ་ནི།
མ་གཞི་ སྤྱི་ལོ་༢༠༠༨ ལུ་ སྲིད་དོན་ཚོགས་པ་ མི་སེར་དམངས་གཙོ་ཚོགས་པ་དང་ འབྲུག་ཕུན་སུམ་ཚོགས་པ་ གཉིས་མ་གཏོགས་མེདཔ་ལས་ འགོ་ཐོག་བཙག་འཐུ་འགོ་འདྲེན་འཐབ་དགོཔ་ མ་བྱུངམ་ལས་ ཐད་ཀར་དུ་ སྤྱིར་བཏང་བཙག་འཐུ་འབད་མི་ལུ་བརྟེན་ ཚོགས་རྒྱན་སྐྱུར་མི་ཚུ་ལུ་ མགུ་འཐོམ་དགོཔ་ མ་བྱུང་པའི་ཁར་ ཚོགས་རྒྱན་ལན་ཐེངས་གཉིས་ བཙུགས་མ་དགོ་པའི་ ཕན་ཐབས་བྱུང་ཡོད་ཟེར་ཞུ་ནི།
ཨིན་རུང་ ད་རིས་ཀྱི་ གནས་སྟངས་ནང་ སྲིད་ཚོགས་ལེ་ཤ་ཐོན་ནི་དེ་གིས་ ཚོགས་རྒྱན་ཚར་གཉིས་ བཙུགས་དགོཔ་ལས་ མི་སེར་ཚུ་ལུ་ མགུ་འཐོམ་མི་བྱུང་ག་ཟེར་བའི་ ཚ་གྱང་ཡོད་ཟེར་ཞུ་ནི། ག་འཆརཔ་ཟེར་བ་ཅིན་ འགོ་ཐོག་བཙག་འཐུ་ནང་ འདེམས་ངོ་ཚུ་མེན་པར་ སྲིད་ཚོགས་༥ ལས་ སྲིད་ཚོགས་གཉིས་བཙག་འཐུ་འབདཝ་ད་ སྲིད་ཚོགས་༣ སྤྱིར་བཏང་བཙག་འཐུ་ནང་ དོ་འགྲན་འབད་མི་ཚུགས་ནི་མས་ཟེར་ཞུ་ནི།
སྲིད་ཚོགས་༣ ཕམ་སོ་མིའི་ འདེམས་ངོ་ཚུ་ འགོ་ཐོག་བཙག་འཐུ་ལས་ བཙག་འཐུ་གྲུབ་མི་ སྲིད་ཚོགས་༢ ལས་གང་རུང་ནང་ འཛུལ་ཞུགས་འབད་ནི་གི་ གོ་སྐབས་བྱིན་པ་ཅིན་ འཛུལ་ཆོགཔ་ཨིན་ན? བརྡ་བརྒྱུད་ནང་ གསལ་བཀོད་འབད་མི་དང་འཁྲིལཝ་ད་ སྲིད་ཚོགས་ཀྱིས་ ངོས་ལེན་འབད་བ་ཅིན་ འདེམས་ངོ་ཚུ་ འཛུལ་ཆོགཔ་སྦེ་ཨིནམ་ལས་ འདི་ལུ་ སྟབས་མ་བདེཝ་སྦོམ་ མཐོངམ་མས་ཟེར་ཞུ་ནི།
ག་དེ་སྦེ་སྨོ་ཟེར་བ་ཅིན་ བཙག་འཐུ་ལྷན་ཚོགས་ཀྱིས་ འགོ་ཐོག་བཙག་འཐུའི་དོན་ལུ་ སྲིད་དོན་ཚོགས་པ་དང་ འདེམས་ངོ་ཚུ་ལུ་ རང་སོའི་ཁས་བླངས་གསལ་བསྒྲགས་འབད་ནི་དང་ མི་མང་བསྐུལ་བསྒྲགས་འབད་ནི་གི་ མ་དངུལ་དངུལ་ཀྲམ་༡༣༠,༠༠༠ རེ་ སྤྲོད་པའི་མཐའ་མར་ འགོ་ཐོག་བཙག་འཐུ་ནང་ ཕམ་སོ་པ་ཅིན་ སྲིད་ཚོགས་གཞན་ནང་ འཛུལ་བའི་བསྒང་ལས་ དངམ་གཅིག་ལུ་ ཧེ་མའི་སྲིད་ཚོགས་ཀྱི་ ལྟ་བ་དང་ འདེམས་ངོ་དེ་གི་ ཁས་བླངས་གསལ་བསྒྲགས་ཚུ་ལས་ རྒྱབ་འགལ་འགྱོ་ནི་དང་ རང་གི་སྲིད་ཚོགས་ལུ་ ཐ་དམ་ཚིག་དང་ བློ་གཏད་མེདཔ་འགྱོ་ནི་གི་ ཚ་གྱང་ཡོད་ཟེར་ཞུ་ནི།
གཉིས་པ་འབདཝ་ད་ སྲིད་ཚོགས་གཅིག་ལས་ གཞན་ཅིག་ལུ་ འཛུལ་ཞུགས་འབད་བ་ཅིན་ ད་རུང་ བཙག་འཐུ་ལྷན་ཚོགས་ཀྱིས་ བསྐུལ་བསྒྲགས་མ་དངུལ་གནང་དགོཔ་ འཐོན་ནི་དང་ ཕམ་མི་སྲིད་ཚོགས་ཚུ་ འགོ་ཐོག་བཙག་འཐུའི་ནང་ རྒྱལ་ཁ་ཐོབ་མི་ གང་རུང་ཅིག་དང་ བསྡོམས་ཐོག་ལས་ དོ་འགྲན་འབད་ནི་གི་ འོས་འབབ་འདུག་ཟེར་ཞུ་ནི།མ་གཞི་ རྩ་ཁྲིམས་ཆེན་མོ་དང་ ཁྲིམས་ཡིག་ཚུ་ནང་ དེ་སྦེ་ འཛུལ་ཆོག་མི་ཆོག་གི་སྐོར་ ག་ནི་ཡང་ གསལ་བཀོད་འབད་འབདཝ་མེད་རུང་ གོང་གསལ་གནད་དོན་ཚུ་ལུ་ལྟཝ་ད་ འདེམས་ངོ་ཚུ་ སྲིད་ཚོགས་༡ ལས་གཞན་ནང་ འཛུལ་ནི་དེ་ སྟབས་བ་བདེཝ་ཡོདཔ་བཟུམ་སྦེ་ མཐོང་སྣང་བྱུང་དོ་ཡོདཔ་ལས་ བཙག་འཐུ་ལྷན་ཚོགས་ཀྱིས་ ནན་ཞིབ་འབད་དེ་ ལམ་ལུགས་དྭངས་གསལ་ཅིག་ བཟོ་དགོཔ་འདུག་ཟེར་ ཞུ་ནི་ཨིན།


text:
ཨིན་རུང་ སྐྱེས་ལོ་༣༩ ལང་མི་ བཟོ་རིག་འགོ་དཔོན་ ཚེ་རིང་ནོར་བུ་གིས་ ཞག་གྲངས་༡༠ གྱི་ནང་འཁོད་ལུ་ ཁྲིམས་འཐུས་བཏབ་ཆོག་པའི་ འཁྲུན་ཆོད་བཏོན་གནང་ཡོདཔ་ཨིན་པས།
ཁྲིམས་འགལ་ཐོག་ ཁག་འབགཔ་ཚུ་ལས་ ནང་གསུག་ལེན་ཏེ་ ཆ་ཚད་མ་སྙོམས་པའི་ དངུལ་གྱི་ཐོན་ཁུངས་བསྡོམས་ དངུལ་ཀྲམ་༧༢༧,༧༡༤ ཡོད་མི་དེ་ ལོག་གཞུང་ལུ་ འཁྲུན་ཆོད་བཏོན་པའི་ཉིནམ་ལས་ ངལ་གསོ་མ་རྩིས་བར་ ཉིན་གྲངས་༡༠ གྱི་ནང་འཁོད་ལུ་ བཏབ་དགོ་པའི་བཀའ་རྒྱ་གནང་ཡི།
དེ་ཡང་ སྐྱེས་ལོ་༣༩ ལང་མི་ ཚེ་རིང་ནོར་བུ་གིས་ ཁོ་ར་ མོང་སྒར་རྫོང་ཁག་གི་ ས་ཁོངས་བཟོ་རིག་འགོ་དཔོན་སྦེ་ ཕྱག་ཞུ་བའི་སྐབས་ལུ་ ཡིག་ཚང་བྱ་སྤྱོད་ངན་པའི་ཉེས་འཛུགས་༡༠ དང་ ནང་གསུག་གི་ཉེས་འཛུགས་༤ དེ་ལས་ ཡིག་ཆ་རྫུས་མ་བཟོ་ཡོད་པའི་ཉེས་འཛུགས་ཚུ་ལུ་བརྟེན་ ཉེས་ཁྲིམས་བཀལ་ཡོདཔ་ཨིན་པས།
རྫོང་ཁག་ཁྲིམས་འདུན་གྱི་ འཁྲུན་ཆོད་དང་འཁྲིལ་བ་ཅིན་ ཉེས་འཛུགས་པ་ ཚེ་རིང་ནོར་བུ་གིས་ མོང་སྒར་རྫོང་ཁག་ སྐྱེངས་མཁར་རྒེད་འོག་ ཡུ་ད་རི་སློབ་གྲྭ་ཆུང་བའི་ སློབ་དབུ་འཛིན་གྱི་སྡོད་ཁྱིམ་ བཟོ་བསྐྲུན་འབད་བའི་སྐབས་ལུ་ མ་གསང་མི་བརྒྱུད་བཟོ་སྐྲུན་ལས་སྡེ་གི་ རིན་བསྡུར་ཡིག་ཆ་ཚུ་ ཁོ་ར་གིས་བཟོ་བྱིན་ཏེ་ བཟོ་སྐྲུན་གྱི་ལཱ་ཁག་འབགཔ་དེ་གིས་ འཐོབ་ཚུགསཔ་སྦེ་ བཟོ་ནུག་ཟེར་ཨིན་པས།
རིན་བསྡུར་གྱི་ལཱ་ཐོབ་པའི་ཤུལ་ལུ་ དངུལ་ཀྲམ་༣༥༩,༤༥༣ གནས་པའི་ ཉེན་སྲུང་ཅ་ཆས་སྔོན་བྱིན་གྱི་ རྩིས་ཐོ་དང་ དངུལ་ཀྲམ་༨༤༥,༡༩༨ གནས་པའི་རྩིས་ཐོ་ དེ་ལས་ རྩིས་ཐོ་རྫུས་མ་ཚུ་ བདེན་དཔྱད་ལེགས་ཤོམ་འབད་མ་འབད་བར་ ཁག་འབགཔ་ པདྨ་དབང་དྲག་ལུ་ དངུལ་ཐེབས་སྤྲོད་ནུག་ཟེར་ཨིན་པས།
དེ་མ་ཚད་ ན་རང་སྨན་ཁང་སྡེ་རིམ་༢ པའི་ འཐུང་ཆུ་བཏོན་པའི་སྐབས་ དྲྭ་མིག་འཁོར་ལོ་བཟོ་སྐྲུན་ལས་སྡེ་གི་ རིན་བསྡུར་ཡིག་ཆ་དང་ རིན་གོང་སྔོན་རྩིས་ཚུ་ ཁོ་གིས་བཀང་བྱིན་ཡོད་པའི་ཁར་ རིན་བསྡུར་ཡིག་ཆ་ཚུ་ཡང་ ཁོ་གིས་བཟོ་སྟེ་ ཆུ་དུང་སྦོམ་ཚད་ཨེམ་ཨེམ་༣༢ ལས་ ཨེམ་ཨེམ་༢༥ ལུ་ བྲིས་བསུབ་འབད་མི་དེ་ཚུ་ ལཱ་ངན་འབད་ནུག་ཟེར་ཨིན་པས།
ན་རང་སྨན་ཁང་བཟོ་སྐྲུན་གྱི་དོན་ལུ་ རིན་བསྡུར་ཞིབ་དཔྱད་ཚོགས་ཆུང་གི་ འགོ་འཛིན་དང་ ས་ཁོངས་བཟོ་རིག་པ་སྦེ་ བསྐོ་བཞག་འབད་བའི་སྐབས་ ཁོ་གིས་ གཡོ་སྒྱུའི་ཐོག་ལས་ རིན་བསྡུར་ཞིབ་དཔྱད་ཀྱི་ བྱ་སྒོའི་ལམ་ལུགས་དང་མ་འཁྲིལ་བར་ ཆགས་སྡང་ཕྱོགས་རིས་ཀྱི་སྒོ་ལས་ ཡུ་དབང་ཕྱུག་བཟོ་སྐྲུན་ལས་སྡེ་ལུ་ རིན་བསྡུར་གྱི་ལཱ་འཐོབ་ནིའི་དོན་ལས་ ཆ་རོགས་འབད་ཡོད་པའི་ཁར་ རིན་བསྡུར་བཙུགས་ནིའི་དོན་ལུ་ གཞུང་གི་རིན་གོང་སྔོན་རྩིས་ཁ་གསལ་ཚུ་ གསང་བཞག་དགོ་མི་དེ་ གསང་མ་བཞག་པར་ བརྡ་དོན་ཚུ་ ཟེ་མ་ལས་བྱིན་ནུག་ཟེར་ཨིན་པས།
དེ་མ་ཚད་ ཉེས་འཛུགས་པ་ ཚེ་རིང་ནོར་བུ་གིས་ ཁག་འབགཔ་ ཨྱོན་དབང་ཕྱུག་གིས་ ན་རང་སྨན་ཁང་བཟོ་སྐྲུན་གྱི་དོན་ལུ་ ཤིང་ཆས་ཚུ་ མུད་བཟོ་ཤིང་དྲྭ་ཁང་ནང་ལས་ ཉོ་ཉོཝ་མེད་པར་ ཤིང་ཆས་ཚུ་ག་ར་ ཉེ་འདབས་ཀྱི་ནགས་ཚལ་ནང་ལས་བཏོན་མི་དེ་ ཁག་འབགཔ་ཨྱོན་དབང་ཕྱུག་གིས་ མུད་བཟོ་ཤིང་དྲ་ཁང་ལས་ཉོ་བའི་ དངུལ་དངུལ་ཀྲམ་༩༠༠,༠༠༠ གནས་པའི་ ཡིག་ཆ་རྫུས་མ་བཟོ་སྟེ་བཙུགས་པའི་ཤུལ་ལས་ དངུལ་བཏོན་འབག་བཅུག་ཡོདཔ་ལས་ འགན་ཁུར་དང་འཁྲིལ་ བདེན་དཔྱད་མ་འབད་བའི་ ཉེས་པ་ཕོག་ཡོདཔ་ཨིན་པས།
དེ་བཟུམ་སྦེ་ ལྷ་དབང་ཚོང་ལས་ཁང་ལས་ རྩིས་ཐོ་སྟོངམ་ཅིག་འབག་ཞིནམ་ལས་ རྩིས་ཐོ་དེ་ ཁོ་ར་གིས་བཀང་སྟེ་ ཨྱོན་དབང་ཕྱུག་ལུ་ ཐོབ་བརྗོད་རྫུས་མ་དངུལ་ཀྲམ་༢༣༠,༠༠༠ བཟོ་བྱིན་ཡོད་པའི་ཁར་ བཟོ་སྐྲུན་ས་ཁོངས་ནང་ ལཱ་བསྟར་སྤྱོད་མ་འབད་བར་ དངུལ་ཐེབས་སྤྲོད་ནུག་ཟེར་ཨིན་པས།
མ་གཞི་ ས་ཁོངས་བཟོ་རིག་འགོ་དཔོན་གྱིས་ འགན་ཁུར་དེ་ རྩིས་ཐོ་དང་ ཡིག་ཆ་ཚུ་ བདེན་དཔྱད་མཐིལ་ཕྱིན་འབད་དགོ་པའི་འགན་ཁུར་ཡོད་རུང་ བདེན་དཔྱད་མ་འབད་བའི་ཁར་ ས་ཁོངས་ནང་ ཉེན་སྲུང་ཅ་དངོས་ སྔོན་བྱིན་གྱི་ཏི་རུ་ ཁག་འབགཔ་ལུ་ གནང་བ་སྤྲོད་ནིའི་དོན་ལས་ ཉེས་འཛུགས་པ་ཁོ་ར་གིས་ ཤེས་བཞིན་མཐོང་བཞིན་དུ་ ཡིག་ཆ་ལ་ལུ་ཅིག་རྫུས་མ་བཟོ་ཡོད་པའི་ཁར་ སྤུས་ཚད་ལེགས་ཤོམ་བཟོ་ནི་ལུ་ ལྟ་རྟོག་མ་འབདཝ་ཨིན་པས།
ཚེ་རིང་ནོར་བུ་གིས་ ནང་གསུག་དང་པ་དེ་ ཁག་འབགཔ་ པདྨ་དབང་དྲག་ལས་ ཡུ་ད་རི་སློབ་གྲྭ་ཆུང་བའི་ སློབ་གྲྭའི་དབུ་འཛིན་སྡོད་སར་ བཟོ་བའི་སྐབས་ལུ་ རིན་བསྡུར་ཡིག་ཆ་བཀང་མི་ལུ་བརྟེན་ དངུལ་ཀྲམ་༡༥༠,༠༠༠ ལེན་ཡོདཔ་ད་ གཉིས་པ་དེ་ ཁག་འབག་ཨྱོན་དབང་ཕྱུག་གི་ལས་ དངུལ་ཀྲམ་༥༠,༠༠༠ ལེན་ཡོདཔ་ཨིན་པས།
དེ་ལས་ ཁག་འབགཔ་ ཀརྨ་དབང་ཕྱུག་ལས་ གཟིམ་བཟོ་རོང་སྐྱེངས་མཁར་སོ་ནམ་ཞིང་ལམ་བཟོ་སྐྲུན་གྱི་ རིན་བསྡུར་ཡིག་ཆ་ཚུ་དང་ སྔོན་རྩིས་བཏོན་པའི་ཤུལ་ལུ་ རིན་བསྡུར་ཕྱིར་བཏོན་ལས་ སྔོན་འགོག་འབད་ཐབས་ལུ་དམིགས་ཏེ་ པདྨ་རྡོ་རྗེ་བརྒྱུད་དེ་ དངུལ་ཀྲམ་༢༠༠,༠༠༠ དང་ ཁག་འབགཔ་ ཀརྨ་དབང་ཕྱུག་གིས་ཡང་ དངུལ་ཀྲམ་༧༠,༠༠༠ ནང་གསུག་སྤྲོད་ཡོདཔ་ཨིན་པས།
ཚེ་རིང་ནོར་བུ་གིས་ བསམ་སྦྱོར་གྱི་སྒོ་ལས་ ཁྲིམས་མཐུན་དབང་འཛིན་ལུ་ གཡོ་སྒྱུ་དང་ མགུ་སྐོར་ཐོག་ ཁྲིམས་མཐུན་འོང་འབབ་དང་ ཆ་ཚད་མ་སྙོམས་པའི་ དངུལ་གྱི་འཐོན་ཁུངས་ཚུ་ སྦ་གསང་འབད་ནིའི་དོན་ལུ་ དངུལ་ཀྲམ་༢༥༠,༠༠༠ གནས་པའི་འབྱོར་འཛིན་རྫུས་མ་བཟོ་མི་དེ་ སྐལ་བཟང་ཟླ་བ་ཟེར་མི་ལས་ བསྐྱི་ཡོད་པའི་ ཡིག་ཆ་རྫུས་མ་བཟོ་ནུག།
དེ་ཡང་ སྤྱི་ལོ་༢༠༠༦ དང་༢༠༠༧ ལུ་ ན་རང་སྨན་ཁང་བཟོ་སྐྲུན་གྱི་ སྤུས་ཚད་དེ་ རྩིག་པའི་གྱང་གུ་ ལག་ལེན་འཐབ་མི་ བྱེམ་ཚུ་ཡང་ བྱེམ་ལེགས་ཤོམ་ལག་ལེན་མ་འཐབ་པར་ རི་ཁའི་བྱེམ་ ལག་ལེན་འཐབ་ཡོདཔ་མ་ཚད་ ཤིང་ཆས་ཚུ་ཡང་ རློནམ་ལག་ལེན་འཐབ་ཡོདཔ་ཨིན་པས།
དེ་འབདཝ་ལས་ སྤྱི་ལོ་༢༠༠༩ ལུ་ ས་ཡོམ་རྐྱབ་པའི་སྐབས་ རྩ་བ་ལས་རམ་སོང་མི་དེ་ གནད་དོན་དེ་ལུ་བརྟེན་ཨིནམ་ལས་ ཁོ་གིས་ ངན་ལྷད་ཀྱི་སྒོ་ལས་ རིན་བསྡུར་ཡིག་ཆ་དང་ སྔོན་རྩིས་ཐོབ་བརྗོད་བཀང་བྱིན་ཏེ་ གཡོ་སྒྱུའི་སྒོ་ལས་ རིན་བསྡུར་པ་དམའ་ཤོས་ཆ་མེད་བཏང་སྟེ་ མགུ་རྫས་ཚུ་ལེན་པའི་ ཉེས་པ་ཚུ་ བཀལ་ཡོདཔ་ཨིན་པས།
ས་ཁོངས་བཟོ་རིག་འགོ་དཔོན་དེ་ ནང་གསུག་དང་ ཡིག་ཆ་རྫུས་བཟོ་ལ་སོགས་པའི་ ངན་ལྷད་ཚུ་ནང་ འབྲེལ་གཏོགས་ཡོད་པའི་ ངོས་འཛིན་བྱུང་མི་དང་འཁྲིལ་ སྤྱི་ལོ་༢༠༡༠ ཟླ་༨ པའི་ཚེས་༢ ལས་ ན་རང་སྨན་ཁང་བཟོ་སྐྲུན་གྱི་ སྤུས་ཚད་དང་ ཁག་འབག་གི་ལཱ་སྤྲོད་ཐངས་ཚུ་ ཞིབ་དཔྱད་འབད་ནི་ འགོ་བཙུགས་ཡོད་པའི་གནས་ཚུལ།


text:
དེ་བཟུམ་སྦེ་ མི་སེར་དམངས་གཙོ་ཚོགས་པ་གིས་༣༧༨ ཐོབ་ཡོདཔ་ད་ འབྲུག་སྤྱིར་དབང་ཚོགས་པ་གིས་ ཚོགས་རྒྱན་༡༢༥ ལས་བརྒལ་ ཐོབ་མ་ཚུགསཔ་ཨིན་པས།
དེ་བཟུམ་སྦེ་ པཱན་སྦང་འདེམས་ཁོངས་ནང་ལས་ཡང་ འབྲུག་ཕུན་སུམ་ཚོགས་པ་གིས་ འཕྲུལ་ཆས་ཐོག་ལས་ ཚོགས་རྒྱན་༡,༢༤༣ དང་ མི་སེར་དམངས་གཙོ་ཚོགས་པ་གིས་༦༤༤ འབྲུག་མཉམ་རུབ་ཚོགས་པ་གིས་ ཚོགས་རྒྱན་༤༨༥ དེ་ལས་ འབྲུག་སྤྱིར་དབང་ཚོགས་པ་གིས་ ཚོགས་རྒྱན་༡༢༥ ཐོབ་ཡོདཔ་ཨིན་པས།
འགྲེམ་ཐོག་ཚོགས་རྒྱན་གྱི་ཐད་ལུ་འབད་རུང་ འདེམས་ཁོངས་༢ ཆ་ར་ནང་ལས་ འབྲུག་ཕུན་སུམ་ཚོགས་པ་གིས་ མཐོ་ཤོས་ཐོབ་ཡོདཔ་ཨིན་པས།
དེ་ཡང་ འབྲུག་ཕུན་སུམ་ཚོགས་པ་གིས་ བར་དོ་- ཀྲོང་འདེམས་ཁོངས་ལས་ འགྲེམ་ཐོག་ཚོགས་རྒྱན་༥༩༡ དང་ པཱན་སྦང་ལས་༣༣༧ ཐོབ་ཡོདཔ་ད་ མི་སེར་དམངས་གཙོ་ཚོགས་པ་གིས་ བར་དོ་- ཀྲོང་ལས་ ཧ་ལམ་ འབྲུག་ཕུན་སུམ་ཚོགས་པ་དང་ འདྲ་མཉམ་སྦེ་ཐོབ་ནུག།
མི་སེར་དམངས་གཙོ་ཚོགས་པ་གིས་ བང་དོ་- ཀྲོང་འདེམས་ཁོངས་ལས་༥༣༢ དང་ པཱན་སྦང་ལས་༡༩༥ འབྲུག་མཉམ་རུབ་ཚོགས་པ་གིས་ བར་དོ་- ཀྲོང་ལས་༤༤༡ དང་ པཱན་སྦང་ལས་༡༢༠ དེ་ལས་ འབྲུག་སྤྱིར་དབང་ཚོགས་པ་གིས་ བར་དོ་-ཀྲོང་ལས་༡༨ དང་ པཱན་སྦང་ལས་༡༡ ཐོབ་ཡོདཔ་ཨིན་པས།
བར་དོ་-ཀྲོང་འདེམས་ཁོངས་ནང་ ཚོགས་རྒྱན་བཙུགས་སའི་ས་ཁོངས་༢༡ དང་ ཁྱད་ཚད་ལྡན་པའི་ ཚོགས་རྒྱན་བཙུགས་མི་༩,༣༨༡ ཡོད་ས་ལས་༣,༠༤༢ ཀྱིས་ ཚོགས་རྒྱན་བཙུགས་པར་ འོང་ཡོདཔ་ད་ པཱན་སྦང་འདེམས་ཁོངས་ནང་འབད་བ་ཅིན་ ཚོགས་རྒྱན་བཙུགས་སའི་ས་ཁོངས་༡༨ དང་ ཁྱད་ཚད་ལྡན་པའི་ ཚོགས་རྒྱན་བཙུགས་མི་༦,༧༥༢ ཡོད་ས་ལས་༢,༤༩༧ གིས་ ཚོགས་རྒྱན་བཙུགས་པར་ འོང་ཡོདཔ་ཨིན་པས།
བར་དོ་-ཀྲོང་འདེམས་ཁོངས་ཀྱི་ ཚོགས་རྒྱན་བཙུགས་སའི་ ས་ཁོངས་དག་པ་ཅིག་ནང་ འགྱོ་ལྟ་བའི་སྐབས་ ཚོགས་རྒྱན་བཙུགས་མི་ ལ་ལུ་ཅིག་ མི་གཞན་གྱིས་ བཏང་བཏངམ་བཟུམ་མའི་ ཚོར་སྣང་བྱུང་ཡི་ཟེར་ཨིན་པས།
ཚང་ལ་ལྗོངས་ མི་སྡེ་སློབ་གྲྭ་ཆུང་བའི་ ཚོགས་རྒྱན་ས་ཁོངས་ནང་ སྐྱེས་ལོ་༧༠ དོན་གྲངས་ནང་འབད་མི་ ཨམ་སྲུ་ཅིག་གིས་ འབྲུག་ཕུན་སུམ་ཚོགས་པའི་ ལས་རྟགས་ཅིག་དང་ མོ་རའི་ ངོས་འཛིན་འདྲ་པར་ཚུ་འབག་སྟེ་ ཚོགས་རྒྱན་བཙུགས་པར་འོང་ཡོདཔ་ད་ ཚོགས་རྒྱན་བཙུགས་སའི་ ས་ཁོངས་ནང་ ལྷོད་པའི་སྐབས་ མོ་གིས་ ངེ་གི་ཚོགས་རྒྱན་འདི་ འ་ནི་ཚོགས་པ་དེ་ལུ་ བཙུགས་ནི་ཨིན་ ག་དེ་སྦེ་ འབད་དགོཔ་སྨོ་ཟེར་ དྲིསཝ་ཨིན་པས།
ཀུན་གསལ་ལུ་སླབ་མིའི་ནང་ མོ་གིས་ སྲིད་ཚོགས་ཀྱི་སྐོར་ལས་ ག་ཅི་ཡང་ མི་ཤེས་ཟེར་ཨིནམ་ད་ འགོ་དང་པ་ ཚོགས་རྒྱན་བཙུགས་པར་ འོང་དགོ་མི་དེ་ཡང་ ཚོགས་པ་གིས་ ཚོགས་རྒྱན་བཙུགས་པར་ འགྱོ་དགོཔ་སྦེ་ སླབ་མི་ལུ་བརྟེན་ཏེ་ ཨིན་ཟེར་ཨིན་པས།
དེ་བཟུམ་སྦེ་ སྐྱེས་ལོ་༦༠ རེ་གྲངས་ནང་འབད་མི་ ཨམ་ཅིག་གིས་ ཚོགས་རྒྱན་བཙུགས་སའི་ ས་ཁོངས་ནང་ལས་ ལོག་ཐོན་པའི་སྐབས་ ང་བཅས་ཀྱིས་ ཚོགས་རྒྱན་དེ་བཙུགས་ཅི་ དེ་འབད་ནི་དེ་གིས་ ང་བཅས་ལུ་ སྣུམ་འཁོར་གནང་དགོ་ཟེར་ སླབ་ཡོདཔ་ད་ མོ་གིས་ཡང་ ཚོགས་རྒྱན་བཙུགས་ནི་དེ་ འགོ་དང་པ་ཨིན་པས།
མོ་ར་ ཕུན་ཚོགས་གླིང་ལུ་ སྡོད་མི་ཅིག་འབད་རུང་ བདུན་ཕྲག་༢ དེ་ཅིག་གི་ཧེ་མར་ མོ་རའི་བུམོ་གི་རྨགཔོ་གིས་ ཚོགས་རྒྱན་བཙུགས་པར་ འོང་དགོཔ་སྦེ་ བརྡ་བསྐུལ་འབད་ཡོདཔ་ཨིནཔས།
ཁ་ཙ་ བར་དོ་རྒེད་འོག་ ཁྲི་ས་ལུ་ ཕོ་སྐྱེས་ཅིག་གིས་ ཆང་འགྲངས་ཏེ་ ཚོགས་རྒྱན་བཙུགས་པར་ འོང་མི་ལུ་བརྟེན་ ཚོགས་རྒྱན་བཙུགས་ནི་ལས་ བཀག་ཆ་འབད་ཡོདཔ་ཨིན་པའི་གནས་ཚུལ།
གཞལམ་སྒང་ལས་ ཉི་མ་དབང་འདུས།


text:
རྫོང་ཁག་ནང་ བཙག་འཐུའི་དོན་ལུ་ ཚོགས་རྒྱན་འགོ་དཔོན་བསྡོམས་༡༥༢ དང་ སྲུང་སྐྱོབ་ཀྱི་དོན་ལུ་ དམག་མི་༡༧༠ འབད་མི་ སྡེ་ཚན་ཚུ་ཡང་ སྤྱི་ཟླ་༤ པའི་ཚེས་༢༡ ལུ་ རང་སོའི་ ཚོགས་རྒྱན་ས་ཁོངས་ཚུ་ནང་ ལྷོད་ཡོདཔ་ཨིན་པས།
རྒེད་འོག་མང་ཤོས་ཅིག་གི་ ཚོགས་རྒྱན་ས་ཁོངས་དེ་ སོ་ནམ་ཞིང་ལམ་གྱི་ སྦོ་ལོགས་ཁར་ཡོད་རུང་ ཐག་རིང་ཤོས་ར་ རྒེད་འོག་ལྟེ་བ་ལས་ དུས་ཡུན་ཆུ་ཚོད་༣ དེ་ཅིག་ རྐང་སྟོང་འགྱོ་དགོ་པའི་ གསེར་གྱི་ཐང་རྒེད་འོག་ སེམས་ལྡན་ལྗོངས་དང་ ཕུན་བརྟན་ཆུ་རྒེད་འོག་ སྟོང་ཤིང་ཚོགས་རྒྱན་ས་ཁོངས་ཚུ་ཨིན་རུང་ ཚོགས་རྒྱན་ས་ཁོངས་མང་ཤོས་ར་ འཁོར་ལམ་ལས་ དུས་ཡུན་སྐར་མ་༣༠ ནང་ ལྷོད་ཚུགསཔ་ཨིན་པས།
རྫོང་ཁག་བཙག་འཐུ་འགོ་དཔོན་ སྐལ་བཟང་མཚོ་མོ་གིས་ སླབ་མིའི་ནང་ བཙག་འཐུའི་དོན་ལུ་ ཚོགས་རྒྱན་འགོ་དཔོན་ཚུ་དང་གཅིག་ཁར་ ཚོགས་རྒྱན་འཕྲུལ་ཆས་ཚུ་ཡང་ ཉེན་སྲུང་དང་ལྡནམ་སྦེ་ ལྷོད་ཡོདཔ་བཞིན་དུ་ བཙག་འཐུའི་དོན་ལུ་ གྲ་སྒྲིག་སོང་སྟེ་ཡོད་ཟེར་ཨིན་པས།
རྒེད་འོག་༡༢ ནང་ལས་ ཁྱད་ཚད་ལྡན་པའི་ ཚོགས་རྒྱན་བཙུགས་མི་༢༠,༩༥༣ ཡོད་པའི་ནང་ལས་ མཐོ་ཤོས་དེ་ དཀྱིལ་འཁོར་ཐང་རྒེད་འོག་ནང་༢,༢༡༩ དང་ ཉུང་ཤོས་དེ་ སྒོ་སེར་གླིང་རྒེད་འོག་ནང་༡,༤༩༤ ཨིན་པས།
དེ་ལས་ དུང་ལ་སྒང་རྒེད་འོག་ནང་འབད་བ་ཅིན་ ཚོགས་རྒྱན་བཙུགས་མི་༢,༠༠༧ དང་ མནྜལ་སྒང་རྒེད་འོག་ནང་༡,༦༣༩ སྤ་ཚ་གླིང་ལུ་༡,༦༤༣ ཕུན་བརྟན་ཆུ་ལུ་༡,༦༢༦ རང་ཐག་གླིང་ལུ་༡,༧༣༡ སེམས་ལྗོངས་ལུ་༡,༨༢༡ གསེར་གྱི་ཐང་ལུ་༡,༦༨༣ ཡོདཔ་ད་ མཐོ་ཤོས་༢ པ་དེ་ མཚོ་གླིང་མཁར་ལུ་༢,༡༤༧ དང་ རྩི་རང་སྟོད་ལུ་༡,༥༥༣ ཨིན་པས།
བཙག་འཐུའི་དོན་ལུ་ འདེམས་ངོ་ཚུ་ཡང་ མཚོ་གླིང་མཁར་དང་ དཀྱིལ་འཁོར་ཐང་ རྩི་རང་སྟོད་ མནྜལ་སྒང་ སྒོ་སེར་གླིང་ དེ་ལས་ཕུན་བརྟན་ཆུ་རྒེད་འོག་༦ ནང་ལས་ ཡོདཔ་ཨིན་པའི་གནས་ཚུལ།